
Sally  B.  Salomons  Tryk. 


PERSONERNE. 


Savonarola,  Prior  for  San  Marco. 

Domenico  » 

Sil  ve  s  tro    I  Dominicanermunke. 

Veri  af  Medici  ) 

Giuliano,  Medicis  Søstersøn  [     florentinske  Adels- 
Popoles  ch  i  (    mænd'     Savonarolas 
Albizzi                                        J  Modstandere. 
Sismonda,  Albizzis  Hustru, 
C  at  e  11a,  lians  Datter. 

Romolino,  Kardinal,  pavelig  Legat  i  Florents. 
Francesco     i 
Rondinelli  I  Franciscanermunke. 

Corbizio,  Adelsmand,  paa  Savonarolas  Parti. 

Maruccio,  en  Krigsmand. 

JBenedetto,  hans  Broder. 

En  Uldvæver. 

£n  adelig  Tjener. 

En  Herold. 

Pietro,  en  Arbejder. 

Soldater,  Borgere,  Munke  o.  n. 

Handlingen  foregaar  i  Florents  1498. 


FØRSTE  ACT. 

En  Grade  i  Florents.    Solnedgang.    Domkirkens  Klokker 

kime.     Veri  af  Medici  staar  og  lytter.     Popoleschi 

kommer  ind. 

Popoleschi. 
I  her!  —  vel  mødt! 

Medici. 
vel  mødt! 
Popoleschi. 

en  herlig  Aften! 
Medici. 
Ja!  — 

Popoleschi. 
hvi  saa  ordknap,  Medici,  i  Aften, 
saa  adspredt?  knap  I  ændsede  mit  Komme!  — 
Hvis  eders  Hustru  var  lidt  mindre  fager, 
da  svor  jeg  paa,  I  stod  som  Elsker  her 
og  vented  herlig  Venteløn. 

Medici. 

Maaske ! 
Ved  I,  hvad  hine  Klokker  mumle  om? 

Popoleschi. 
De  lyde  altid  jo  ved  Solens  Nedgang. 


Medici. 
Ja,  ja!  —  men  nu!  i  Aften!  denne  Stund, 
ved  I  slet  intet?  — 

Popoleschi. 
Nej !  hvad  mere  ? 
Medici. 

Tys! 
En  anden  Sol  just  stunder  nu  til  Nedgang- 
for  aldrig  mer  at  hæve  sig. 

Popoleschi. 

Hvorledes? 
Medici. 
Tal  sagte!  —  hør!   —  Savonarola  ringes 
til  Døden  nul  forstaar  I  saa! 

Popoleschi. 

Nej!  —  tal! 
Medici. 
Hans  Maal  er  fuldt;  tolv  unge  Adelsmænd, 
I  kjender  mange  af  dem,  have  svoret 
at  standse  Munken  paa  hans  Sejrsbane. 
I  Kirken  har  de  samlet  sig  og  vente 
kun  paa  det  Tegn,  som  Giuliano  giver, 
da  slaar  hans  Time 

Popoleschi. 
Ha!  I  vidste  det 
og  hindred  ej  den  Udaad! 

Medici. 

Lad  ham  falde! 
at  Florents  atter  frit  og  let  kan  aande. 


Popoleschi. 
Man  aander  ikke  let  med  Mord  paa  Hjertet. 
Jeg  er  ej  Munkens  Ven,  det  ved  I  vel, 
og  helst  jeg  saa,  at  ej  han  stod  ved  Styret, 
til  aaben  Kamp  er  jeg  beredt,  men  dette 
foragter  jeg.     Jeg  vil  derhen!  — 

Medici. 

Nej  stands!  — 
Mislykket!  —  se!  de  sammensvorne  fly 
Se  der !  han  selv !  —  Den  Djævel  kan  ej  dræbes  1  — 
Kom !  gaa  til  Side !  —  Folket  raser !  kom ! 
Harme  gjør  blind,   —  afsted!  — 

(de  gaa  ud). 

(Nogle  Adelsmænd  med  dragne  Klinger  fly  over  Scenen. 
Maruccio,   der  holder  fast  i  Griuliano,    Corbizio,  Dome- 
nico, Silvestro,  Benedetto  og  Folk  ile  ind.) 

Maruccio  (til  Gruiliano,  der  vil  slide  sig  løs). 
Du  slipper  ikke!  —  denne  Arm  kan  vel 
imod  din  Kyllingkraft  forslaa  —  Nu  stille! 

Giuliano. 
Slip!  slip  mig,  Karl! 

Stemmer. 

Hold  fast  paa  den  Forræder! 
Maruccio. 
Spar  kun  din  Kraft;   Savonarola  skal 
først  fælde  Dommen  over  Dig,  før  slipper 
jeg  ikke  Taget. 

Giuliano. 
Ha!  —  mit  Sværd!  — 


En  af  Folket. 

Det  tabte 
du  der,  hvor  du  har  ladet  Æren  ligge. 
En  Mand  som  du  bør  aldrig  føre  Værge. 

Giuliano. 
Ha,  Nar! 

En  anden. 
Han  bider  som  en  arrig  Hund, 
tag  Benet  til  je*! 

Giuliano. 
o!  gemene  Tølper!  — 
En  tredie. 
Der  kommer  vor  Profet! 

Mange  Stemmer. 
Savonarola ! 
Savonarola!  hil  Dig!  hil  Dig! 

Andre. 

Stille! 
lad  ham  nu   tale! 

Maruccio  (til  Savonarola.) 
Se!  ham  fik  jeg  dog, 
De  andre  undløb.     Fæld  du  nu  hans  Dom! 

Stemmer. 
Døm  ham !  døm  ham !  ham  Døden  times  skal ! 

Andre. 
Saa !  stille  !  tys !  lad  nu  Profeten  tale ! 

Savonarola. 
Se  paa  mig,  Giuliano!  svar  mig  saa, 
hvorfor  er  du  saa  gridsk  paa  dette  Legem? 


Giuliano. 
Fordi  jeg  hader  digl 

En  af  Folket. 
Her  har  jeg  en  Daggert,  du  l  —  se  hvor  den 
blinker  af  Lyst.     Maa  jeg  støde  til,  Savonarola? 

Savonarola. 
Bort !  —  rør  ham  ikke !  — 

(til  Giuliano.) 
Saa  ung  og  alt  saa  tungt  et  Had  i  Hjertet, 
det  stemmer  ikke.  —  Hadet  er  en  Orm, 
den  farefuldeste  for  Livets  Træ; 
er  den  i  Roden,  visner  Glædens  Blomster. 
Du  hader  mig!  —  hvad  har  jeg  gjort  dig,  Ven! 

Giuliano. 
Hvad  du   har  gjort  mig!  —  Ha!  saa  tør  du  spørge! 
Hvad    du    har    gjort   mig  I     —     Fang   mig    ej    med 

Spørgsmaai ! 
Nævn  ikke  mig,  thi  jeg  er  kun  en  Sten 
i  Florents  stolte  Bygning,  som  du  skænder, 
men  hvad  du  gjør  mod  den,  det  rammer  mig; 
thi  jeg  har  elsket  Florents,  som  det  var, 
før  du  fik  smittet  Staden  med  dit  Væsen; 
men  som  den  er,  nu  væmmes  jeg  ved  den; 
thi  hvor  jeg  gaar,  ses  dine  Spor  paa  Vejen 
og  fylde  mig  med  Bitterhed  og  Had... 
Før  du  blev  Herre  her,  sprang  Glæden  om 
paa  Gaderne  som  Solens  lyse  Straaler 
en  Foraarsdag;  men  du  har  lagt  en  Lænke 
omkring  dens  Fod,  du  magre  Taabe  —  Hvo 

har  givet  dig    den  Ret!    (Folket  mumler).     Nej,    je^ 

vil  tale!   — 
Før  du  fik  listet  dig  til   denne  Magt, 
hvormed  du  brammer  nu,  fandt  Ynde,  Skjønhed 
et  venligt  Hjemsted  selv  i  fattigst  Vraa, 
og  hilste  os,  hvorhen  vi  vendte  Øjet. 
Hvor  er  det  alt?    du  jog  dem  ud  med  Haan! 
Hvo  gav  dig  Ret  til  det?    i  Kraft  af  hvad 
tør  du  forhaane  Kunsten  som  en  Skjøge, 
i  Kraft  af  hvad  skal  Glædens  Melodier 
til  Klagesange  ændres,  Smilet  slappes 
paa  Ungdoms  Kind,  Livslysten  lukkes  ude. 
Fordi  du  mangler  Marv,  du  visne  Munk, 
skal  vi  forsmægte,  hvad!  hvor  er  din  Ret? 
Fordi  du  synes,  Kutten  klæder  dig, 
skal  derfor  jeg  min  Fjer  af  Hatten  rive? 
Savonarola,   nej !  din  Ret  den  er 
i  Maanen  hist  men  ikke  her  i  Florents. 
Her  har  du  Magten  kun,  men  ingen  Ret, 
en  Magt,  du  støtter  paa  den  store  Masse, 
hvis  Øjne  du  har  blændet  med  dit  Ord, 
De  føje  dine  Luner,  løbe  for  dem 
som  Toppen  for  en  Pidsk,  men  vogt  dig,  Munk! 
endnu  har  Florents  Mænd  med  sunde  Sandser, 
som  harmes  ved  din  Færd;  Taalmodigheden, 
som  saa  igjennem  Fingre  med  dit  Vanvid, 
er  omskabt  nu,  du  ser,  den  viser  Tænder! 
Lad  os  om  Livet,  bliv  du  i  din  Celle, 
hvis  ikke  skal  snart  Sværdet  Dommen  fælde; 


thi  vi  har  Fortids  Retten  i  vort  Skjold, 
vil  du  ej  vige,  har  vi  Ret  til  Vold. 

En  af  Folket. 
Savonarola !  han  haaner  dig  og  os !  lad  os !  — 
fæld  hans  Dom,  den  Galning! 

En  anden. 
Stød  ham  ned ! 

En  tredie. 
riv  hans  frække  Tunge  ud! 

Flere, 
ingen  Skaansel  mod  ham !  — 

Savonarola. 
Vær  stille  nu,  og  rør  ham  ikke,  Venner! 
Den  Kjærlighedens  Lov,  som  jeg  har  tolket 
i  Dag  i  Herrens  Tempel,  byder  os 
at  elske  dem,  som  hade  os,  og  vi 
vil  ej  med  Tungen  blot  men  ved  vor  Gjerning 
stadfæste  Herrens  Lov.     Ej  heller  fordrer 
den  Sag,  vi  kæmpe  for,  Bloddommens  Segl, 
kun  rene  Hjerter  vil  den.  —  Med  hvad  Ret 
jeg  griber  ind  i  Livet,  spurgte  du. 
Spørg  ikke  mig,  spørg  din  Samvittighed, 
og  du  vil  faa  et  Svar,  som  ligner  mit: 
jeg  har  den  Ret,  som  Livets  Herre  giver 
enhver,  som  kæmpe  vil  for  Aand  og  Sandhed. 
Min  Ret  er  ældre,  Ven,  end  din;  thi  min 
har  Rod  i  Evigheden,  din  i  Tiden, 
naar  din  er  muldnet,  sætter  min  end  Blomster, 
og  derfor  trænger  gjennem  Tidens  Skal 
mit  Ord  som  et  tveægget  Sværd,  at  jeg 


kan  vise  eder  Evighedens  Kjærne. 

Du  hader  mig,  og  de,  hvortil  du  hører, 

fordi  mit  Ord  ej  kildrer  eders  Øre, 

fordi  det  sætter  Bom  for  eders  Lyster, 

fordi  min  Alvor  er  for  tung  en  Føde 

for  eders  lette  Sind,  og  naar  I  ser  den, 

kan  ej  Samvittigheden  mere  sove. 

Derfra  jert  Had,  jeg  frygter  det  dog  ikke, 

jeg  tjener  En,  som  evner  mer  end  I, 

og  han  vil  bruge  mig  til  Florents  Redning. 

For  dig  vil  jeg  kun  bede,  gaa  med  Fred ; 

thi  Hævnen  hører  Herren  til,  ej  os. 

Du  er  saa  ung,  din  Ungdom  dig  undskylder, 

søg  Glemsel  for  det  Had,  som  nu  dig  fylder; 

giv  mig  din  Haand  til  Pant  derpaa  — 

Stemmer  af  Folket. 
Hil  Dig!  Hil  Dig!  Savonarola! 
S  avonarola. 

Du  tøver ! 
Giuliano. 
Ha  Munk  I  det  kan  ej  nytte  dig,  du  prøver 
at  fange  mig  med  disse  Kneb.     Tilbage 
med  Haanden  deri  ve  mig,  at  jeg  skal  tage 
mit  Liv  af  Dig  som  Naade.     Florents!  ve! 
at  saadan  Trældoms  Tider  du  skal  se. 

(han  iler  ud.) 

Savonarola. 
Det  Ansigt  spaar  ej  godt  for  Ejermanden. 
Den  Lidenskab,  som  præntet  staar  derpaa, 


hans  værste  Fjende  blive  vil  og  mørkne, 
hvor  Skjæbnen  havde  tænkt  paa  lyse  Dage. 

En  Kvinde. 
Ve,  ve  det  Skjød,  der  fødte  denne  Mand, 
og  ve  de  Bryster,   som  ham  diede, 
Profeten  har  ham  dømt. 

Flere. 

Ve  over  ham! 
Domenico. 
Her  staar  den  Mand,   som  for  Savonarola 
har  vovet  mer  end  alle  vi,  thi  vid, 
med  Fare  for  sig  selv  afværged  han 
den  Dolk,  som  Giuliano  retted  mod  ham. 
Hvad  du  har  gjort  mod  ham,  vil  alle  vi, 
som  elske  ham,   med  al  vor  Kjærlighed 
og  al  vor  Tak  dig  lønne  for. 

Alle. 

Det  vil  vi! 
Corbizio. 
Jeg  har  kun  gjort,  hvad  hver  en  ærlig  Mand 
vil  gjøre.     Jeg  begjærer  ingen  Tak, 
selv  er  jeg  fyldt  af  Tak  til  Gud,  fordi 
han  brugte  mig  til  denne  Gjerning. 
Savonarola. 

Ven! 
Guds  Fred  med  dig,  selv  kan  jeg  intet  give, 
min  Armod  vil  for  ham  din  Talsmand  blive. 
Og  nu  Farvel,  gaa  rolig  hver  sin  Vej 
foruden  Frygt;  thi  Herren  svigter  ej. 

Imorgen  atter  i  St.  Marcos  Hal 
trods  Fjendens  Vold  Guds  Lov  jeg  tolke  skal. 
(de  gaa  alle  ud  undtagen  Maruccio  og  Benedetto.) 

Benedetto, 
som    under   den  foregå  aende    Scene   flere   G-ange    kæm- 
pende med  sig  selv  har   nærmet  sig  til  Broderen,   men 
atter  trukket  sig  tilbage,  gaar  nu  hen  til  ham  og  siger: 
Min  Broder! 

Maruccio. 

Ja! 

Benedetto. 
Se  paa  mig! 
Maruccio. 

Benedetto ! 
du  græder,  Broder! 

Benedetto. 
Ja,  jeg  tror  det,  Broder! 
Det  er  min  Kjærlighed,  der  strømmer  over 
og  slukker  med  sin  Taare  Hadets  Glød. 
Giv  mig  din  Haand !  jeg  hader  ikke  mere. 

Maruccio. 
O  Benedetto!  Broder,  er  det  sandt! 
Det  tynged  mig  saa  svart! 

Benedetto. 

mig  ogsaa,  tro  mig! 
Det  Had,  som  jeg  har  baaret  til  dig,  var 
en  Skygge  paa  min  Vej,  som  skjulte  Glæden 
og  lod  mig  uden  Søvn  i  Nattens  Timer. 
Og  ofte  fatted  jeg  en  stærk  Beslutning 
at  rive  Hadet  ud  og  glemme  Alt, 

da  gik  jeg  til   dig;   men  før  jeg  fik  naaet 

din  Dør,    var  atter  Hjertet  i  mig  klamt, 

jeg  vendte  om.     Du  ved,  mit  Sind  er  sejgt 

og  glemmer  ikke  let  en  Uret;  jeg 

har  kæmpet  haardt  og  længe,  skjønt  jeg  vidste, 

at  Alt  laa  i  min  Haand;  du  er  blødsindet 

og  vilde  let  tilgive,  at  mit  Had 

var  større  end  din  Brøde. 

Maruccio, 

Ja,  af  Hjerte!   — 
Naar  du  med  Ro  vi]  overlægge  Sagen, 
vil  ogsaa  let  din  Broder  du  tilgive. 
Husk  Benedetto,  at  hun  fristed  mig, 
og  jeg  var  — 

Benedetto. 
Ha!  —  o  Broder,   ti!   rør  ikke 
ved  Sagen  med  et  Ord,  men  lad  os  begge 
i  Tavshed  gaa  forbi,  hvis  Tanken  møder 
den  Sag  mer  paa  sin  Vej,  som  uden  Hilsen 
man  gaar  forbi  en  god  Bekjendt,  man  ikke 
vil  kjendes  ved.     Jeg  ængstes  ved  at  se  den !   - 
Et  umildt  Sind  er  haardt  at  strides  med. 
Da  Munken  jeg  i  Kirken  hørte  tale 
i  Dag  om  Kjærlighedens  store  Bud 
og  saa  hans  Ansigt  lyse,  mens  han  talte, 
da  var  det  som  om  Hadets  Lænker  brast. 
Den  Fred,  jeg  længe  savned,   som  jeg  kun 
fra  vore  Barndomsdage  huske  kan 
kom  atter  i  min  Sjæl,  jeg  blev  som  nyskabt, 
jeg  kjender  ikke  Verden  mer,  mig  selv, 

Alt  er  forandret;  hvad  igaar  jeg  tyded' 

som  Had,  Misundelse,  i  Dag  forklares 

paa  mere  ædel  Vis;  jeg  staver  bedre. 

Jeg  er  saa  ung  og  glad  —  tryk  nu  min  Haand 

og  lad  os  saa  gaa  sammen  til  vor  Moder. 

Maruccio. 
Der  bliver  Glæde  hjemme,  tro  mig,  Broder. 

(de  gaa  Arm  i  Arm  ud.) 


En  Sal  i  Medicis  Hus.    Medici  og  Griuliano  komme  ind. 

Medici. 
Du  er  for  voldsom,  for  fremfusende; 
din  Hidsighed  forplumrer  vore  Sager 
og  røber  jo  for  Folket  just  de  Tanker, 
som  helst  vi  ville  skjule  —  husk  dog  paa, 
du  er  min  Søstersøn,   og  hvad  du  gjør 
og  hvad  du  siger  skrives  paa  min  Regning. 
Det  maa  ej  være,  du  maa  læmpe  dig 
og  ikke  blæse  til  den  Ild,  som  brænder. 
Hvis  vi  vil  vinde  her,  da  maa  vi  lade 
vor  stolte  Tanke  gaa  i  Tiggerdragt 
med  ydmyg  Mine,  at  den  ikke  røber 
sit  Hjemsteds  Storhed,  ellers  se  de  klart 
og  altfor  tidlig,   hvad  vor  Vilje  søger. 
Du  burde  have  bøjet  dig  for  Munken, 
thi  Folket  stod  der,   og  med  fager  Tale 
de  harmoptændte  Sind  forsonet;  Ordet 
er  til  at  bøde  paa  vor  Handlings  Brøst. 
Du  tirred  dem  ved  din  Kaadmundethed. 


Gi  ti  i  i  an  o. 
Jeg  kan* ej  lefle  med  de  Dumrianer, 
ej  krumme  Ryg  for  disse  Lazaruser, 
om  jeg  saa  vandt  den  hele  Flok  derved. 
Tilgiv  mig,  men  jeg  kan  ej. 

Medici. 

Ha !  du  kan  ej ! 
du  kan  ej,  siger  du.     O,  dumme  Stolthed, 
som  heller  lader  Guld  i  Støvet  ligge, 
end  den  vil  bøje  sig  for  det  at  tage. 
Du  kan  ej!  hvad!  —  vil  du  da  heller,  Mand, 
at  du  og  dine  evig  trælle  skal, 
end  ved  dit  Snille  bryde  disse  Lænker. 
Du  ved,  at  hvis  ej  vore  Meningsfæller 
faar  Overmagt  i  Raadet,  Giuliano, 
da  maa  vi  sukke  under  Munkens  Svøbe, 
som  nu  vi  gjør  det,  alle  vore  Dage. 
Savonarola  har  for  mange  Stemmer 
blandt  Raadets  Mænd  for  sig,   faa  vi  kun  "Magten 
og  Overvægten  der,  da  kan  vi  dristig 
ved  stærke  Forholdsregler  hindre  ham 
og  kue  ham  maaske   —  det  ved  du  alt, 
og  dog  du  kan  ej !  se  paa  mig,  jeg  er 
ej  blot  i  Alder,  men  i  Magt  og  Hæder 
din  Overmand,  og  jeg  kan  bøje  mig 
og  le  ad  deres  jammerlige  Spøg 
og  trykke  rørt  de  grimme,  haarde  Hænder 
men   venlig  Forespøigsel  til  den  Viv,  det  Barn, 
jeg  aldrig  saa  og  aldrig  gider  se. 
Og  dette  kun  —  maaske  kun  for  en  Stemme, 

som  jeg  vil  rødme  ved  at  kjendes  ved, 
og  du,  du  kan  ej!  stands  den  Taabetale. 

Giuliano. 
Jeg  mener  dog,  vor  Sag  kan  rose  sig 
af  Retten,  som  den  fuldt  har  paa  sin  Side; 
jeg  tænkte  ej,  at  Retten  har  behov 
at  bruge  Kneb,  den  sejre  maa  tilsidst. 
Det  er  min  Tro,  og  derfor  kan  jeg  ej  1 

Medici. 
Saaledes  snakker  man,  naar  man  er  ung, 
men  lyt  til  min  Erfaring!   sikrere 
et  Fæste  faar  din  Fod  paa  Livets  Stier, 
naar  Klogskab  er  din  Fører.     Saa  du  mener, 
at  Retten  bliver  Ret,  hvordan  det  gaår, 
at  ved  sin  egen  Kraft  den  maa  besejre 
de  Hindringer,  der  true  den.     Jo  vist! 
nej  Ret  er  Magt,  og  Magten  er  den  Ret, 
for  hvilken  alle  bøje  sig.     Grib  Magten, 
og  du  har  grebet  Retten  med  det  samme, 
thi  Ret  er  kun  Forklædninger  af  Magten. 
Der  gives  ingen  mere  flygtig  Mode 
end  Rettens  Klædebon.     Grib  Magten,  Søn, 
og  alle  klæde  sig,  som  du  befaler! 
vi  vil  erhverve  os,  hvad  vi  har  mistet, 
men  det  maa  ske  ved  snild  og  agtsom  Adfærd 
og  ej  ved  disse  tomme  Theorier 
og  Gj øglesyner,  Ungdoms  Lettro  avler. 
Tro  mig,  min  Søn,  handl  efter  denne  Lære 
og  stor  vil  da  din  Lod  paa  Jorden  være. 

Gi  u  li  an  o. 
Er  dette  den  Erfaring,  Livet  giver, 
gid  jeg  da  ej  blev  gammel!  jeg  er  ung 
endnu  og  kan  ej  følge  denne  Lære. 

Medici. 
Du  kan  ej !  —  godt !  saa  kan  jeg  heller  ikke 
benytte  dig,  til  hvad  jeg  havde  tænkt  mig. 
Du  er  for  ung  til  mine  modne  Planer, 
din  Skulder  har  for  ringe  Bærekraft 
tii  Stordaads  Tyngsel.  —  Godt,  saa  er  vi  færdig 
Nu  vil  jeg  søge  mig  en  anden  Mand, 
som  passer  for  Albizzis  Datter.     Den 
som  hende  eje  skal,  maa  være  os 
en  fuldtro  Mand.     Til  hendes  rige  Medgift 
vi  stundom  nogle  Krav  vel  stille  maa; 
dog  hun  er  fager  Løn,  selv  uden  Medgift 
blev  hun  ved  Skjønhed  rig.  Hvad  mener  dur 

Giuliano. 
O  spar  mig  for  et  Svar!  —  jeg  lyder  eder! 
for  hende  kan  jeg  alt  undtagen  ét! 
at  miste  hende.     Bliver  hun  min  Hustru, 
det  maa  hun,  og  det  skal  hun,  da,  o  da!  - — 
jeg  følger  eder,  men  bered  mig  Vejen, 
endnu  er  jeg  kun  altfor  langt  fra  Maalet. 
Jeg  frygter  for,  en  anden  alt  har  taget    • 
den  Plads  i  hendes  Hjerte,  jeg  maa  eje ; 
thi  ellers  maatte  jo  en  Kjærhghed 
som  min,  saa  glødende,   saa  indholdsrig 
forlængst  alt  have  vundet  den. 

Medici. 
Frygt  ikke! 
den  Sag  jeg  med  Albizzi  snart  skal  ordne, 
jeg  har  alt  forhen  stillet  den  i  Udsigt 
som  en  Nødvendighed;  saavidt  jeg  mærked, 
mit  Forslag  vandt  hans  Bifald.     Stol  paa  mig 
men  hold  til  Gjengæld  saa  dit  Løfte  til  mig 
og  underordn  dig  Sagens  høje  Hensyn, 
thi  ellers  maa  jeg  — 

G iu lian  o. 
intet  »ellers«   mer, 
din  Sag  er  min,  i  hvad  der  saa  end  sker. 

Medici. 
Der  er  Albizzi,  gaa  nu,  Giuliano ! 
vi  har  Forretninger!  —  om  denne  Sag- 
vi  to  skal  tales  ved  en  anden  Dag. 

Giuliano. 
Prøv  ej  min  Længsels  Taalmod  altfor  længe,  (gaar.j 

Medici  (for  sig.) 
Der  fik  jeg  Grebet  i  de  rette  Strænge! 

(Albizzi  kommer  ind.) 
Det  glæder  mig  at  se  jer  her  hos  mig. 

Albizzi. 
jeg  takker  eder. 

Medici. 
Hvad  er  hændet  jer? 
I  er  forstemt,  saavidt  jeg  ser. 

Albizzi. 

Det  er  jeg, 
og  Grunden  kommer  jeg  at  sige  eder. 

Medici. 
Saa  stemmer  den  Forstemthed  mig  til  Glæde, 
jeg  tør  nu  frit  Albizzis  Ven  mig  kalde. 

Albizzi. 
Det  turde  I  forlængst,  hvis  I  vil  unde 
mig  denne  Ære. 

Medici. 
O !  —  jeg  er  opmærksom. 

Albizz  i. 
Det  er  den  Galskab,  de  Brushoveder, 
der  anfaldt  Munken  i  St.  Marco  nys, 
der  ærgrer  og  bekymrer  mig. 

Medici. 

Hvorledes ! 

Albizzi. 
Jo  for  det  første  frygter  jeg,  at  man 
skal  det  fortolke,  som  om  vi  og  vore, 
der  jo  med  Rette  regnes  blandt  hans  Fjender, 
en  Finger  havde  med  i  Spillet  her. 
Og  det  oprører  mig;  ej  jeg,  ej  nogen 
af  vore  Venner  skjældes  bør  for  Stimænd. 
Vi  er  hans  Fjender,  men  paa  ærlig  Vis, 
af  os  vil  ingen  laane  Haand  til  saadant. 
Vi  har  vor  Ret,  den  stride  vil  for  os. 

Medici. 
Ja,  det  er  sandt,  vor  Ret  vil  engang  sejre; 
thi  Magt  er  Tidens  Barn  og  dør  med  den, 
naar  Retten  ej  har  diet  den  fra  Føds'len.  — 
Indrømme  maa  jeg,  vi  kan  krænkes  haardt 
ved  den  Fortolkning. 

A 1  b  i  z  z  i. 
Og  nu  kommer  dertil, 
at  Giuliano,  eders  Søstersøn, 
med  hvem  vi  havde  vore  fælles  Planer, 
var  fremmest  iblandt  dem ;  —  det  smerter  mig. 
Hvorledes  kan  jeg  give  ham  min  Datter, 
naar  han  kan  være  med  til  saadan  Udaadr 
Mit  Navn  skal  af  en  Svigersøn  ej  plettes, 
dertil  er  dei  for  gammelt  og  for  godt. 

Medie  i. 
Det  vil  han  aldrig,  og  det  skal  han  aldrig, 
saa  var  jeg  selv  den  første  til  at  hindre 
en  saadan  Pagt.     Dog  tro  mig,  ædle  Ven, 
I  tager  denne  Sag  lidt  for  alvorlig. 
I  kalder  dem  Brushoveder,  og  det 
er  Navnet  just,  hvormed  de  skal  betegnes. 
Det  hede  Blod  forløb  sig,  intet  andet. 
At  det  kan  koge,  er  just  intet  Under, 
Savonarola  brænder  dem  som  os; 
men  vi  maa  køle  med  Forstanden,  naar 
det  bruser  op  for  stærkt.     Jeg  har  ham  dadlet 
og  strængt  advaret,  saa  jeg  mener  nok, 
at  I  ej  mer  skal  have  Grund  til  Klage. 

Albizzi. 
Saa  stoler  jeg  derpaa! 

Medici. 

Det  kan  I  sikkert. 

Albizzi. 
Dog  frygter  jeg,   den  Sag  vil  skade  os 
ved  Valget,  som  nu  forestaar  til  Raadet. 

Med  i  c  i. 
Hvorledes  mener  I,  det  stiller  sig? 

Albizzi. 
Saavidt  jeg  skjønner,  er  vist  Popoleschi 
den,  som  vil  faa  de  fleste  Stemmer  for  sig 
for  denne  Gang  af  os.     Vi  andre  maa 
med  Taalmod  vente  tvende  Maaneder 
endnu,  om  da  ved  næste  Valg  vi  kan 
af  Lykkens  lunefulde  Gunst  os  rose. 
Hvor  klart  og  ofte  I  end  viste  Folket, 
at  Egennytten  og  Ærgjerrighed 
ej  er  den  Kraft,  der  lokker  jer  til  Styret, 
men  Folkets  sande  Vel,  saa  kan  I  ej 
dog  rive  deres  Mistro  dem  af  Hjertet; 
den  skeler  efter  eders  venstre  Haand, 
naar  eders  højre  handler,  eders  Navn 
kan  man  ej  glemme. 

Medici. 
Kan  man  det  ej  glemme: 
Kun  altfor  kort  Erindring  har  de  Daarer, 
at  de  for  Munkens  Sladder  glemme  kan 
den  Stordaad,  Medicæerslægten  har 
for  denne  Stad  fuldbragt.     Lad  Skam  og  Skjændsel 
kun  ramme  denne  Slægt,  den  har  fortjent  det. 

Albizzi. 
Jeg  fatter  eders  Harm  og  deler  den. 

Medici. 
Det  maa  I,  Ven,  saa  vist  som  I  jo  er 
en  ægte  Adelsmand,  saa  vist  som  I 
jo  elsker  eders  Fædres  Stad,  thi  se 

paa  Florents  nu,  og  maal  saa  ud  dens  Hæder 

mod  den,  som  var  —  en  Afstand,  o  saa  stor, 

at  vore  Øjne  frygte  for  at  se  den. 

Der  var  en  Tid,  da  Florents  var  den  første 

blandt  Stæder  i  Italien,  dens  Bud 

blev  frygtet  og  blev  adlydt  milevidt, 

en  Hersker,  stolt  og  mægtig,  til  hvis  Gunst 

man  bejled  med  Begjær,  og  nu  —  en  Stodderkonge, 

som  knap  engang  har  Pjalter  til  at  dække 

sin  Armod  med.     Vi  er  til  Haan  og  Spot 

for  vore  Naboer;  den  indre  Ufærd 

gjør  udadtil  os  magtesløse.     Pisa 

er  falden  fra,  og  vi  maa  se  derpaa, 

thi  vi  kan  ej  til  Lydighed  dem  tugte. 

Vor  Myndighed  beklippes  Dag  for  Dag ! 

Men  hvorfor  taler  jeg  til  jer  derom, 

I  véd  det  alt  som  jeg  —  min  Sorg  dog  trænger 

til  at  faa  Luft,  bær  derfor  over  med  mig! 

Albizzi. 
Den  Sorg  er  min  som  eders,  ædle  Ven! 
jeg  agter  eders  Venskab  dobbelt  værd 
og  stiller  dobbelt  glad  mig  ved  jer  Side 
til  Kamp  imod  Savonarola  og 
de  Urosmænd,   som  ødelægge  Staten, 
fordi  jeg  sér,  at  eders  Tanker  gjælde, 
som  eders  stolte  Slægts,  kun  Florents'  Ære. 

Medici. 
Den  Lod  er  god  at  blive  vel  forstaaet. 
(afsides)    Han  rører  mig!  —  (højt)  Her  erminHaandl 

Albizzi. 

og  min !  — 

Medici. 
For  Øjeblikket  staar  vor  Sag  kun  daarlig; 
thi  omendskjøndt  Partierne  i  Raadet, 
hvad  Tallet  angaar,  saa  omtrent  staa  lige, 
saa  støtter  Folkets  Masse  vore  Fjender, 
og  derved  skrækkes  vore  Venner  der. 
Jeg  véd  kun  ét,  som  kan  for  Tiden  hjælpe. 

Albizzi. 
Hvad  mener  I? 

Medici. 
Jeg  mener  det,  som  kan 
det  usandsynligste  sandsynligt  gjøre, 
den  lille  Ting,   som  gjør  de  store  smaa 
og  Smaafolk  store,  alle  Tings  Behersker, 
ja  I  forstaar  mig,  Penge  — 

Albizzi. 

Penge!  —  hvad! 
jeg  ser  ej  ret,  hvorledes  her  de  skal  — 
paa  uret  Vis  —  ved  hemmelige  Midler  — 
og  kjøbte  Stemmer  vil  dog  ingen  af  os 
modtage  Sejrens  Løn. 

Medici  (afsides). 

Hvor  han  er  from '  — 
(højt.)  Albizzi,  Ven !  • —  jeg  væmmes  ved  den  Tanke, 
som  den  Formodning  skjuler  —  kjøbte  Stemmer!  — 
udøve  Tryk  paa  Mænds  Samvittighed! 
og  det  ved  Penge!  —  det  var  at  forhaane 

den  Sag,  hvorpaa  man  tror,  det  helligste, 
det  bedste,  nej,  det  sømmer  sig  ej  os. 

Albizzi. 
Saa  er  vi  enige,  men  hvortil  da? 

Medici. 
Forstandig  brugt  kan  Penge  gjøre  Stordaad, 
og  Mangelen  deraf  kan  standse  tidt 
de  ædleste  og  største  Planers  Fremvæxt. 
Saaledes  her.     De  Mænd,  som  virke  for  os, 
maa  hæmmes  ej  ved  ydre  Manglers  Tryk, 
og  Tiden,  som  de  hellige  vor  Gjerning, 
skal  ikke  kjøbes  ved  Opofrelser 
af  Livets  andre  højst  fornødne  Krav; 
de  skal  jo  leve;  mange  af  dem  har 
kun  hvad  de  under  Arbejd,  Slid  og  Møje 
indhøste  kan  ---  og  det  er  Uret  mod  dem 
at  tage  af  dem,  hvad  de  gavmildt  yde 
ved  egne  Savn  til  os  og  til  vor  Sag. 

En  Tjener   kommer  ind. 
Kardinalen  1 

Medici. 
Lad  ham  komme. 

Albizzi. 
Send  Bud  til  mig!  den  Hindring  maa  vi  fjærne, 
i  saadant  Øjemed  jeg  giver  gjerne. 
Farvel  I  jeg  beder  hilse  Kardinalen. 

Medici. 

Med  Glæde  skal  jeg  det.   —  Farvel,  Albizzi  1 

(Albizzi  gaar.) 

Hans  Pung  er  dybere  end  hans  Forstand, 
Folk  af  den  Art  til  meget  bruges  kan. 

Medici. 

—  Velkommen 
min  høje  Kardinal  1 

Kardinalen. 
Tak,  Medici! 
Jeg  tænker,  hvis  I  vidste,  hvad  der  fører 
mig  nu  til  eders  Hus,  at  eders  Velkomst 
fik  særlig  Klang  i  Dag. 

Medici. 

Hvorledes  skal 
jeg  eders  Ord  forstaa? 

Kardinalen. 

Ja,   hør  mig  blot. 
I  Dag  har  jeg  fra  Rom  Budskaber  faaet 
med  saadant  Indhold,  som  maa  glæde  eder 
og  mig  som  jer,  vi  har  jo  fælles  Glæde 
og  fælles  Sorg  desværre. 

Medici. 

Tal  dog! 
Kardinalen. 

Ser  I!   — 
det  ene  melder  mig,  at  eders  Venner 
ved  Pavens  Hjælp  har  hvervet  Lejetropper, 
som  vil  staa  rede  til  at  hjælpe  eder, 
saasnart  I  mener,  Øjeblikket  er  der 
til  Gjenoprettelsen  af  eders  Magt 
i  Florents. 

Medici. 
Vore  Venner  hist  i  Rom 
se  ikke  klart  paa  vore  Forhold  her. 
Hvad  nytter  os  en  saadan  lejet  Skare, 
saalænge  hele  Folket  følger  Munken. 
Vi  kan  umulig  tvinge  det  med  Magt, 
saalænge  han  er  stærk,  men  lad  dem  finde 
paa  Midler  til  at  slukke  denne  Ild, 
som  nu  fortærer  os,  da  skal  jeg  takke 
dem  hjertelig  derfor. 

Kardinalen. 

Jeg  er  ej  færdig, 
I  har  ej  hørt  mig  ud.     Hans  Hellighed 
har  selv  tilskrevet  mig;  —  I  aner  ikke, 
hvor  han  er  opbragt  paa  Savonarola, 
fordi  han  listelig  undslaar  sig  for 
i  Rom  at  møde,  hvor  han  ham  har  stævnet. 
Nu  har  Hans  Hellighed  dog  i  sin  Visdom 
et  Raad  udfundet  for  at  faa  ham  til  sig, 
og  er  han  der,  nu  ja,  saa  véd  I  vel, 
der  gives  mange  Maader  til  at  faa 
en  Mand  til  Tavshed  paa.     Kort  sagt 
et  Raad,  som  ganske  sikkert  hjælpe  vil. 

Medici. 
Tør  jeg  da  vide  det? 

K  ardinalen. 

Jeg  véd  ej  ret, 
han  bød  mig  gjøre  det  saa  skjult  som  muligt. 
Saameget  tør  jeg  sige,  tror  jeg  dog, 
det  er  et  Tilbud,  jeg  i  Pavens  Navn 

skal  gjøre  Munken,  som  vil  friste  ham, 
hvis  han  ej  er  en  Engel;  og  I  véd, 
at  Engle  har  jeg  aldrig  troet  paa. 

Medici. 
I  véd  ej,  hvor  I  glæder  mig  ved  dette. 

Kardinalen. 
Det  vidste  jeg,  derfor  til  jer  jeg  kom 
før  end  til  ham,   skjøndt  selv  jeg  længes  efter 
at  se  ham  snuble  over  denne  Sten. 

Medici. 
Ja,  gid  hans  Fod  paa  den  sig  støde  maa. 

Kardinalen. 
Jeg  derfor  strax  vil  til  hans  Celle  gaa, 
og  vist  jeg  tror,  nu  skal  vor  fælles  Fjende 
for  sine  Synder  bøde. 

Medici. 

Jeg  vil  sende 
mit  bedste  Ønske  med  jer. 

Kardinalen. 

Godt!  Farvel! 
bekrans  kun  eders  Bæger  denne  Kveld! 
min  Vandring  nu  vil  blive  eders  Held.     (gaar. 

Medici   (seende  efter  ham). 
Hvis  ej  han  var  ham  selv  en  Torn  i  Øjet, 
han  greb  ej  til  saa  ivrig  og  fornøjet. 
Han  hjælper  kun,  hvor  selv  han  hjælpes  vil, 
af  den  Slags  Venner  er  der  mange  til.     (gaar.) 

Savonarolas  Celle   i    Set.  Marcusklosteret.      Savonarola, 
Domenico  og  Silvestro  komme  ind. 

Savonarola. 
Jeg  véd  ej  noget  bedre  end  at  vandre 
som  nu  i  Kvelden  gjennem  Klosterhaven, 
det  er  min  Lægedom  for  Dagens  Møje. 
Der  var  da  ogsaa  sjeldent  skjønt  i  Aften, 
og  Luften  var  saa  mild.  —  Men  det  er  sent; 
gaa  nu  til  Hvile,  Brødre!  eders  Dagværk 
fortjener  nu  sin  Løn. 

Domenico. 

Hvad  er  vort  Dagværk, 
vort  Arbejd  imod  dit,  Savonarola. 
Paa  os  du  tænker  altid,  husk  engang 
at  tænke  paa  dig  selv.     Du  trænger  mer 
end  nogen  af  os  andre  til  at  hvile. 
Du  vaager,  mens  vi  vaage,  og  naar  vi 
er  sovet  ind  forlængst,  da  sidder  du 
og  skriver  bort  de  lange  Nattens  Timer. 

Savonarola. 
Der  kommer  vel  den  Tid,  da  jeg  skal  hvile; 
men  jeg  maa  skrive  ud,  hvad  Dagens  Korthed 
ej  tillod  mig  at  sige.  —  Gaa  nu,  Venner! 

Silvestro. 
Jeg  beder  dig,  at  du  vii  stænge  godt 
din  Celles  Dør,  førend  du  sover  ind. 
Naar  man  ved  Dagen  midt  imellem  dine, 
som  vogte  dig,  tør  øve  Vold  imod  dig, 
hvad  kan  man  ej,   naar  du  er  ene  her! 
Opfyld  min  Bøn,  saa  sover  jeg  mer  trygt. 

Sa  von  ar  o  la. 
Sov  uden  Frygt  for  mig,  jeg  er  ej  bange, 
og  var  jeg  det,  de  skulde  dog  ej  se  det. 
Forsagthed  vækker  Modet  hos  de  fejge. 
Mød  Faren  blot  med  Ro,  da  viger  den 
som  oftest  sky  tilbage.     Sov  du  trygt, 
jeg  frygter  ej,  thi  Herren  er  min  Vagt. 

Silv  estro. 
Han  skærme  dig  fremdeles  med  sin  Magt! 
God  Nat! 

Domenico. 
God  Nat! 

Savonarola. 

God  Nat,  I  kjære  Venner! 
(De  gaa.) 
Savonarola  staar  og  ser  ud  ad  Vinduet. 
Hvor  der  er  skjønt  og  stille  nu  derude !  — 
Hvor  underligt,  at  Menneskene  ej 
ty  til  Naturens  Bog  og  lære  af  den, 
de  vilde  blive  visere  derved 
og  komme  Livets  Sandhed  nærmere. 
Den  Højhed,  der  med  Straaleskrift  staar  skrevet 
paa  den  vidunderlige  Himmelkuppel, 
den  maatte  dog  forringe  al  den  Lavhed 
og  al  den  Smaalighed,  der  æder  sig 
som  Kræft  i  Tanken  ind.     Den  stolte  vilde, 
betvungen  af  den  mægtige,  der  taler 
tonløst  og  stille  Myndighedens  Sprog, 
sit  Hoved  bøje  og  udstrække  Haanden 
til  Tiggeren,  der  ligger  ved  hans  Dør. 


—    28    — 

Den  vise  vilde  tie  med  sin  Visdom, 

og  Tvivleren  fortvivle  for  sin  Tvivl. 

Ved  Stjernelysets  Flammer  vilde  Konger 

kun  se  sig  selv  som  Støvkorn  i  en  Dynge. 

Utugtige  jo  maatte  væmmes  ved 

de  grimme  Tanker,  naar  den  skjønne  Himmel 

bestraalte  deres  Sjæl,  og  gjerrige 

forglemme  Glansen  af  de  gjemte  Gylden. 

Smaasorger  vilde  tie  og  de  store 

forklares  og  forædles,  Kiv  og  Had 

fordunste  lig  Dugdraaben  paa  et  Blad, 

og  Fred  lig  Sommerregn  paa  Hjertet  falde  — 

ja,  Herrens  Højhed  vilde  fylde  alle! 

Det  banker. 

Savonarola. 
Hvem  banker  nu?  —  kom  ind!    — 
Kardinalen  træder  ind. 

Guds  Fred  i  Kveld 
Savonarola. 
Tak !  og  Guds  Fred  igjen ! 

Kardinalen. 

Du  undres,  tror  jeg, 
fordi  jeg  kommer  til  dig. 

Savo  n  arola. 

Ja! 
Kardinalen. 

Hvorfor? 
Jeg  trænger  til  at  tale  ud  med  dig. 
Min  Trang  jeg  lød.  —  Nu  er  vi  ene  her, 

og  under  fire  Øjne  glider  Talen 
og  aabnes  Hjertet  bedst. 

Savonarola. 

Man  siger  saa! 
Jeg  tænkte  dog,  vi  naaede  til  det  Punkt, 
da  sidst  vi  skifted  Ord  i  Folkets  Paahør, 
hvor  Talen  slipper,  Handlingen  begynder; 
saa  synes  mig,  at  vore  Veje  skilles 
nu  for  bestandig.    Ord  formaa  ej  længer 
at  slaa  en  Bro  imellem  jer  og  mig. 

Kardinalen. 
Kast  ikke  Vrag  paa  Ord,  Savonarola! 
der  gives  intet  Svælg  saa  dybt  og  bredt, 
hvor  Ordet  ej  en  Gjenvej  finde  kan, 
naar  Viljen  blot  er  god. 

Savonarola. 

Her  findes  ingen! 

Kardinalen. 
Tal  ej  saa  afgjort!  miskjend  ej  saa  ganske 
vor  gode  Hensigt!  skjøndt  jeg  sidste  Gang, 
vi  taltes  ved,  som   Pavens  Sendemand 
stod  op  imod  dig,  for  at  kæmpe  mod  dig, 
saa  vil  jeg  ikke  nægte,  at  dit  Ord, 
der  bar  et  Præg  af  Aandens  Kald  og  Varme, 
ja,  jeg  vil  tilstaa  det,  —  mig  stundom  henrev 
til  en  Beundring,  som  — 

Savonarola. 

Spar  eder  den; 
jeg  søgte  aldrig  nogen  Mands  Beundring. 
Beundring  er  en  Pynt,  som  ej  kan  passe 


—  3°  — 

med  Munkekuttens  Vadmel.     Spar  den,  Herre! 
Jeg  vil  kun  Sandhed  — 

Kardinalen. 

Saa  vil  vi  det  samme. 
Du  gaar  en  Omvej,  som  kan  lede  vild; 
og  skjøndt  ej  selv  du  véd,  hvor  Vejen  ender, 
forleder  du  dog  andre  til  at  følge 
dig  i  dit  Spor.     Se,  det  er  ubetænksomt! 
Du  kunde  finde  Vejen  lettere, 
naar  du  var  mere  klog  og  sindig,  Ven, 
naar  du  gav  Agt  paa  dem,  som  vil  dit  Vel. 
Din  Hensigt  kan  forfejles  ved  din  Stivhed; 
det  baader  ej  din  Sag  og  mindst  dig  selv. 
Vær  derfor  klog  og  lyt  til  min  Advarsel. 
Du  staar  paa  Randen  af  en  farlig  Afgrund. 

Savonarola. 
Guds  Haand  vil  lede  mig,  hvis  I  har  Ret. 

Kardinalen. 
Guds  Haand  vil  dig  forstøde,  den  er  ej 
en  Hjælp  for  den,  som  ryster  Kirkens  Piller. 

Savonarola. 
Det  gjør  jeg  ej.  —  Jeg  vil  kun  rense  Grunden 
og  feje  Raadenskaben  ud,  at  de 
kan  sikkert  staa  og  trodse  Tidens  Brøst. 

Kardinalen. 
Din  Hensigt  er  ej  Forsvar  for  din  Handling. 
Du  nægter  Kirkens  Hoved  Lydighed; 
tre  Gange  har  Hans  Hellighed  dig  stævnet 
til  Rom;  men  du,  du  trodser  ham  og  afslaar 
at  møde  der.     Et  saadant  Brud  paa  Kirkens 


lovsatte  Orden,   saadan  dristig  Trods 

imod  Guds  Stedfortræder,  hvad  vil  du 

vel  kalde  den?  —  den  har  ej  noget  Navn  — 

og  hvorhen  peger  den  —  hvor  er  dit  Forsvar! 

Savonarola. 
I  min  Samvittighed ! 

Kardinalen. 
Samvittighed ! 
o  smukke  Pynt  for  taabelige  Indfald, 
Vilkaarlighedens  Stikord,  store  Navn 
for  golde  Tanker,  som  ej  Sæd  kan  avle 
paa  Ageren,  som  rask  de  lagde  øde; 
et  Paaskud  kun  for  Lovløshed  og  Trods. 
Samvittighed  1   —  tror  du,  at  dette  Skjold 
kan  værne  dig,  naar  Kirkens  Glavind  falder 
tungt  paa  dit  Hoved? 

Savonarola. 

Ja,  jeg  tror  det!  — 

Kardinalen. 


Du 


ej  mangler  Mod,  det  maa  man  lade  dig. 
Du  bryder  kjækt  med  al  Autoritet 
og  gaar  i  Tillid  til  din  egen  Evne 
og  egen  Retvished  paa  nye  Baner? 

Savonarola. 
Et  saadant  Spørgsmaal  stiller  I  til  mig!  - 
dog  det  er  jer,  som  stillede  mig  det 
og  ikke  en  af  mine;  hvis  saa  var, 
hvis  én,  ja  blot  den  ringeste  blandt  dem 
mistydede  saa  ganske,  hvad  jeg  lærte, 

da  var  min  Frygt  og  Sorg  ej  til  at  bære. 

Jeg,   som  har  æsket  Samtiden  til  Kamp, 

fordi  det  hører  nu  til  Dagens  Mode 

at  støde  rask  Autoriteten  ned 

fra  Højheds  Sædet  og  at  sætte  saa 

sit  eget  lille  jeg  i  Stedet  for. 

Jeg,  som  har  sagt  jer:  Tiden  smuldrer  hen 

som  trøsket  Træ,  fordi  den  Visdomsmasse, 

hvormed  den  næres  og  hvoraf  den  brammer, 

er  kraftesløs  og  strømmer  ikke  ud 

fra  Evighedens  Kilder,  som  i  Gud 

just  har  sit  Ophav.     Jeg,  som  daglig  viser, 

hvor  den  Philosophie  er  magtesløs 

og  synes  stor  kun  ved  sin  Opblæsthed, 

som  i  sit  Hovmod  ej  har  Brug  for  Gud 

og  helst  vil  bortlé  Aabenbaringen 

som  Eventyr;  vel  bruger  den  hans  Navn, 

men  det  er  kun  for  at  omsætte  ham 

i  saadant  Stof,  som  Tanken  bedre  magter. 

At  springe  Gud  forbi  er  Tidens  Attraa. 

Med  Harme  ser  jeg  kun  den  slette  Vane 

fordærve  Tidens  unge  Førstegrøde. 

At  snakke  hine  kloge  Hoveder 

ret  efter  Munden  er  vor  Ungdoms  Skik; 

den  stjæler  deres  Tankers  smukke  Klæder 

og  pynter  sig  med  dem;  og  Talemaader 

med  Frækhed  kasted'  hen,  er  nu  det  Sværd, 

hvormed  en  Dreng  vil  abe  Stridsmænd  efter. 

Se,  derfor  har  jeg  brændemærket  Tiden. 

Jeg  vilde  lære  den  at  bøje  sig 

for  Aabenbaringen  og  derigjennem 

at  finde  saa  sig  selv  til  mandig  Idræt. 

Tør  I  da  nægte  mig  Autoritet? 

Den  Frihedsaand,  der  staarmed  Gud  i  Pagt, 

at  lære  Tiden  den,  det  er  min  Agt. 

Kardinalen. 
Mit  Spørgsmaal  gjør  dig  Uret,  ser  jeg  nu. 
Dog  er  din  Stilling  endnu  ej  mig  klar. 
Var  du  i  Daad  saa  vis  som  i  din  Tale, 
jeg  synes,  at  du  burde  gjore  andet, 
end  hvad  du  gjør.     Tænk  paa  det  vise  Mundheld 
hvor  Gjærdet  lavest  er,  der  gaar  man  over; 
det  gjør  du  ej ;  du  taarner  for  dig  selv 
saa  himmelhøje  Hindringer  just  op, 
at  det  ej  lykkes  dig,  jeg  frygter  det, 
at  gjennemføre  dine  store  Formaal. 

Savonarola. 
Forklar  jer,  hvis  I  vil! 

Kardinalen. 

Jo,  ser  du,  Ven! 
det  er  din  Agt  at  standse  Tidens  Flod, 
som  truer  med  i  Fartens  Voldsomhed 
at  rive  Himlens  Myndigheder  ned. 
Det  Formaal  er  prisværdigt;  følg  da  ogsaa 
den  Vej,  som  synes  sikrest ;  det  er  denne : 
brug  ej  din  Haand  til  selv  at  rive  ned, 
men  støt  med  al  din  Kraft  og  al  din  Iver 
den  Myndighed,  som  er;  jeg  mener  Paven. 
Han  vil  jo  netop,   og  han  er  jo  dog  — 

Savonarola. 
Han  vil  jo  intet,  og  han  er  jo  intet 
i  Herrens  Tjeneste.     En  Myndighed, 
som  skammelig  vanærer  Højhedssædet, 
hvorpaa  han  sattes,  er  en  dobbelt  Skade; 
ej  blot  sig  selv  og  derigjennem  mange, 
men  og  det  store  Kald,  hvortil  han  valgtes, 
forhaaner  han  derved.     Han  bærer  Skylden, 
naar  Mennesket  for  Formens  Sletheds  Skyld 
forgriber  sig  paa  Sagens  dybe  Indhold. 
Hos  Herrens  Tjener  maa  der  være  Samklang 
imellem  Form  og  Indhold.     Han  skal  ej 
tilpasses  efter  samme  Lov,  som  I 
opstille  for  en  Kunstner;  thi  hans  Liv 
det  er  hans  Værk,  de  to  kan  ikke  skilles 
paa  overfladisk  Vis. 

Kardinalen  for  sig. 
Det  store  Barn! 
han  griber  efter  Maanen.     Jeg  vil  kjæle 
en  Smule  for  hans  Indfald,  det  vil  hjælpe. 

Savonarola. 
I  véd  jo  vel,  hvor  gjerne  jeg  erkjendte 
den  høje  Stol  som  Myndighedens  Sæde; 
thi  min  og  Tidens  Trang  er  stor  dertil. 
Jeg  har  ej  noget  større  Ønske  end 
med  Hjertets  Ro  at  kunne  bøje  mig. 
Jeg  kan  det  ejl  —  Ja,  var  han  blot  et  Gjenskin 
af  hvad  han  skulde  være,  var  han  Hyrden 
i  Sandhed  for  sin  Hjord,  da  kunde  jeg    — 
men  nu,  ha  nej !  — 

Kardinalen. 

Lad  Guldet  end  omgives 
af  Jord  og  Muld,,  for  Tidens  Øjne  skjult, 
er  Guldet  der  dog  ej?  Saaledes  her: 
er  Paven  ikke  Kirkens  Tolk  og  Bærer, 
den  absolute  Myndighed  i  den? 
er  ej  Ideen  lige  stor  og  skjøn, 
for  hvilken  vi  i  hans  Person  os  bøje, 
om  Tiden  end  hans  Hellighed  fordunkler 
og  stundom  pletter  den  med  Muldets  Støv? 

Savonarola. 
Har  jeg  derpaa  ej  svaret  eder?   —  Nej! 
men  jeg  vil  sparke  Tidens  Muld  fra  Guldet, 
at  man  kan  se  og  glædes  ved  dets  Glans. 
Hvad  nytter  det,  I  siger,  det  er  Guld, 
naar  ingen  ser  det,  glansløst  hen  det  ligger. 
Nej,  straale  skal  det  over  Verden  ud 
og  drage  Sjælen  ved  sin  store  Skjønhed. 
Derfor  har  Herren  sat  ham  paa  den  Plads 
i  Verdens  Midtpunkt,  at  hans  Lys  kan  skinne 
til  fjernest  Egne  hen  og  samle  alle. 
Det  har  han  glemt!    —  men  han  og  hele  Verden 
skal  vækkes  op  af  denne  dorske  Ro. 
Nu  er  det  Tiden!   Sodom  og  Gomorrha 
blev  ikke  ramt  af  Himlens  Vredesflammer 
med  større  Ret  end  Roma,  som  det  er. 
Og  denne  Haand  har  Aanden  valgt  dertil. 

Kardinalen. 
Jeg  skjønner,  du  har  Ret  i  mange  Ting, 
og  meget  ved  din  Kraft  forandres  kan. 

Men  tror  du  ej,   min  Ven,   Savonarola ! 
kan  det  ej  tænkes  dog,  at  du  tog  fejl 
i  Maaden,  hvorpaa  du  vil  vise  Verden 
din  Hensigt  nu,  og  vinde  Verden  for  den? 
Med  Lempe  vindes  tidt,  hvad  Kiv  forspilder. 
Et  Solglimt  giver  mere  Græs,  min  Ven, 
end  tyve  Hagelbyger.     Tænk  paa  det! 
du  taler  Oprsr. 

Savonarola. 
Det  gjør  Sandhed  altid. 
Den  smigrer  ej  med  Tungen,  naar  den  har 
et  Hjerte  fuldt  af  Daddel,  klapper  ikke 
den  Kind,  som  den  vil  slaa. 

Kardinal  en. 

Prøv  dog  mit  Raad ! 
vær  ej  for  hastig  til  at  handle,  Ven! 
maaske  vil  Tiden  komme  dig  i  Møde. 

Savonarola. 
Her  er  ej  Tid  til  Omvej  eller  Dvælen, 
Sandheden  er  i  Havsnød,    skriger  højt 
til  Himmelen  om  Hjælp,  skal  den  ej  drukne, 
da  maa  der  handles  snart. 

Kardinalen. 

Selv  dristigst  Svømmer 
bør  unde  sig  saa  megen  Tid,   at  han 
kan  tage  Maal  af  Armens  Kraft  og  Vejen, 
før  han  sig  styrter  ud  i  Bølgerne; 
thi  Mod  foruden  Tanke  ligner  Daarskab 
og  lønnes  tidt  som  den.     Det  er  ej  let 
at  svømme  imod  Strømmen,  hyppig  hændes, 

at  Svømmeren  ej  opnaar  andet,  Ven, 
end  Døden ;  tænk  paa  det,  Savonarola ! 

Savonarola. 
Der  gives  dem,  der  tænkte  denne  Tanke 
før  I;  jeg  stundom  har  den  mødt  paa  Vejen. 

Kardinalen. 
Nu   vel!   vis  den  ej  bort,  naar  Tiderne 
paanøde  dig  dens  Selskab.     Hør  da  paa  den 
med  Taalmod,  og  læg  dig  dens  Raad  paa  Sinde. 
Husk  ogsaa  paa,   at  det  er  sidste  Gang, 
vi  tales  ved  paa  denne  Vis,  min  Broder. 
Nu  tror  jeg  og,  at  vi  det  Punkt  har  naaet, 
hvor  Talen  slipper,  Handlingen  begynder. 
Hør  nu  et  Ord  af  mig,  førend  vi  skilles. 
Vær  ej  vrangvillig,  læmp  dig,  drag  til  Rom, 
og  du  vil  hastig  rive  alle  med  dig ; 
der  venter  dig  en  stor  og  herlig  Fremtid, 
og  Kirken  vil  med  Tak  dit  Navn  indskrive 
i  Evighedens  Bog.     Du  tror  det  ikke! 
men  jeg  vil  vise  dig,  at  du  har  Uret 
i  denne  Tvivl.     Det  er  dig  velbekjendt, 
at  Rygtet  bar  dit  Navn  paa  sine  Vinger 
rundt  i  Evropa.     Dommen  over  dig 
er  snart  et  Angreb,  snart  et  Forsvar  for  dig. 
Saa  maa  det  være!  —  Ordet  er  kun  Ord, 
som  hver  kan  tyde  paa  forskjellig  Vis, 
naar  ej  det  ses  i  Sammenhæng  med  Manden, 
der  taler  det.     Saaledes  gaar  det  Paven. 
Først  naar  han  ser  dig,  vil  han  dig  forstaa 

og  med  sit  Klarsyn  da  din  Færd  bedømme 
med  al  sin  faderlige  Mildhed. 

Savonarola. 

Ha! 

Kardinalen. 
Hør  mig  til  Ende!  Jeg  har  et  Bevis, 
som  klart  vil  vise  dig  den  store  Uret, 
du  gjør  ham,  og  hvoraf  du  klart  kan  skjønne, 
at  han  i  Hjertet  skjuler  bedre  Tanker 
om  dig  og  dit  end  dem,  han  viser  Verden. 

Savonarola. 
Hvorfor  vel  stille  Lyset  under  Skjæppen? 

Kardinalen. 
Til  Sagen  nu!  thi  Valgets  Tid  er  kommen 
for  dig,  Savonarola.     Vælg  betænksomt. 
Hvis  du  forkaster,  hvad  nu  bydes  dig, 
da  ler  din  onde  Stjerne;  thi  dit  Fald 
da  stunder  til  saa  sikkert,  som  jeg  staar 
for  dig  i  denne  Stund.     Alt  staar  til  dig, 
jeg  vadsker  mine  Hænder. 

Savonarola  afsides. 

Vel,  Pilatus! 

Kardinalen. 
Men  er  du  vis,   og  vælger  du  det  rette, 
da  har  du  alt  din  Fod  paa  Lykkens  Stige, 
og  der  er  intet  Maal,  hvorefter  selv 
den  mest  forvovne  Tanke  stræbe  vil, 
hvortil  du  ej  kan  naa. 

Savonarol  a. 

Mon  og  til  Himlen? 

ANDEN  ACT. 

Gade  i  Florents.     En  Uldvæver  sidder  udenfor  sin  Bolig 
og  læser.     En  adelig  Tjener  kommer  ind. 

Tjeneren 
gaar  hen  til  Uldvæveren  og  slaar  ham  paa  Skulderen. 
Hvad  er^det,  du  tager  dig  til,  Mester? 

Uldvæveren. 
Jeg  læser. 

Tjeneren. 
Det  ser  jeg  nok;  men  er  det  nu  Tid  til  saa- 
danne  Urimeligheder,  nu  da  Carnevalet  begynder. 
Nej,  nej,  Mester!  nu  skal  alt  springe,  som  har  Ben 
at  springe  med.  Hvad  er  det,  du  læser?  Lad  se! 
—  »Korsets  Triumf«.  —  Ha,  ha,  ha!  —  Har  nu 
ogsaa  Savonarola  gjort  dig  gal,  du  er  dog  ellers  en 
fornuftig  Mand.  Er  du  nu  ogsaa  bleven  saadant 
et  Heldøre? 

Uldvæveren. 
Bliv  mig  fra  Livet  med  dine  Titler,  Kammerat, 
og  lad  mig  i  Fred,  jeg  gider  ikke  have  Del  i  jeres 
fordømte  Lystigheder. 

Tjeneren. 

Fordømte  Lystigheder  1  (der  komme  flere  Borgere 
til  og  høre  paa  dem.)  Der  har  vi  det!  Fordømte 
Lystigheder!  ha,  ha!  Hvis  det  er  Gavn  til,  at  vi 
faar  flere  Daarekistelemmer  i  denne  By,  end  vi  har 
iforvejen,  saa  gjør  han  megen  Gavn,  den  Munk, 
men  ellers  gjør  han  da  ikke  andet  end  Skade,  For- 
tred og  Ufærd! 

Uldvæveren. 

Man  mærker  nok  de  Noder,  du  støder  i  Trom- 
pet efter.  Du  har  en  kort  Hukommelse,  skjøndt 
du  har  et  langt  Skjæg,  du,  for  ellers  vilde  den  for- 
tælle dig  noget  om,  at  ingen  af  alle  de  højadelige 
Herrer  har  gjort  Florents  og  dens  Borgere  den 
Gavn  baade  i  Ord  og  Daad  som  Savonarola. 

Flere. 

Det  er  sandt,  det  er  sandt,  Mester! 
Tjeneren. 

Ja,  det  forstaar  I  jer  nok  paa,  Godtfolk! 
Nogle. 

Siger  han,  vi  ikke  forstaar  os  paa  det,  hvad! 
Uld  væveren. 

Ja,  ser  du,  vi  simple  Folk  kar  ogsaa  Øjne  at 
se  med,  som  ikke  række  saa  kort  endda;  men  hvad 
mere  er,  vi  har  Hjerter,  der  taknemmelig  komme 
dem  i  Hu,  som  gjør  os  godt,  men  ogsaa  Næver  til 
at  slaa  med,  naar  man  træder  os  under  Fødder. 
Og  hvad  Savonarola  anbelanger,  saa  er  han.  den 
Mand,  der  véd,  hvad  han  vil ;  og  hvad  han  vil,  det 
forstaar  vi   og  føler  vi  er  godt  og  ret.     Hvormeget 

er  vi  ikke  allerede  i  Gjæld  til  ham,  svar  mig  paa 
det,  hvad?  hvordan  var  vi  slupne  for  Frankerkongens 
rovlystne  Horder,  naar  ikke  Savonarola  ved  sit  Ord 
dengang  havde  formaaet  ham  til  at  skaane  os  og 
vor  Stad.  Da  var  de  mægtige  Herrer  stumme  og 
hjælpeløse.  Hvem  reddede  os  fra  Pietro  af  Medi- 
cis  snedige  Angreb  og  Vold  uden  Savonarolas  Aar- 
vaagenhed.  Guds  Aand  varede  os  gjennem  ham. 
Det  er  lettere  at  blive  ved  end  at  standse,  naar 
der  handles  om  ham,  Kammerat.  Hvem  skylder 
vi  vor  Frihed  og  vor  Ret  til  at  have  Stemmer  i 
Raadet  om  Stadens  Ve  og  Vel,  Savonarola  —  Sa- 
vonarola! —  Jeg  skal  fortælle  dig  en  Historie,  der 
har  mere  Indhold  end  Længde,  du.  Da  Tyrannernes 
Fader,  Medicæeren  Lorenzo,  laa  paa  sit  Dødsleje, 
og  hans  onde  Samvittighed  ene  holdt  ham  i  Live, 
og  hans  guldklædte  Trælle  ikke  kunde  finde  noget 
Raad,  da  sendte  han  Bud  efter  sin  Fjende  —  Sa- 
vonarola. Han  bad  da  om  hans  Velsignelse.  Men 
hvad  svarede  Savonarola?  »Giv  -Florents  den  Fri- 
hed, du  har  røvet  den!«  gav  han  Lorenzo  til  Svar. 
Lorenzo  vendte  sig  haanlig  fra  ham.  Savonarola 
tav,  og  Medicæeren  døde  uden  Velsignelsens  Fred. 
Første  Borger. 

Saadan  en  Mand  er  vor  Profet,  ser  du! 
Anden. 

Ja,    der   er   ikke   saa    meget    som    et   Hanefjed 
mellem  hans  Ord  og  hans  Handling. 

Tredie. 

Han  er  netop  efter  vores  Kogebog,  forstaar  du, 

for  han  lærer  os  nok,  at  vi  skal  sætte  Tæring  efter 
Næring,  men  han  lader  sig  og  forstaa  med,  at  vi 
ikke  ere  rene  Hunde,  men  vi  har  ogsaa  vore  Ret- 
tigheder, vi!  — 

Anden. 

Ja,  han  lader  ikke  Stormændene  efter  Forgodt- 
befindende skalte  og  valte  med  os  Smaafolk  som 
de  vil,  men  han  taler  Folket  til  dets  Ret  paa  højere 
Steder. 

Fjerde. 

Det  var  et  sandt  Ord,  Kammerat,  for  nu  ser 
Junkerne  sig  om,  før  de  har  Mod  paa  at  spytte 
længer  end  vi. 

Første. 

Ja,  jeg  siger  bare  saa  meget  som  saa,  og  det 
staar  jeg  fast  paa,  at  den,  der  taler  ilde  om  vor 
Profet,  han  lyver,  og  den,  der  lyver,  er  en  Løgn- 
hals, og  en  Løgnhals  er  værre  end  Skab  og  Utøj, 
for  han  holder  sig  ikke  til  Skindet  alene,  men  kan 
snakke  en  Mands  hele  Velfærd  bort. 

Tredie. 

Punctumet  paa  det  hele  er,  at  vi  holder  os  til 
Savonarola,  for  det  er  godtgjort  nok,  at  han  er 
Florents'  Profet. 

Tjeneren. 

Profet !  —  hm !  —  jeg  har  aldrig  lagt  mig  efter 
den  Haandtering ;  for  rimelig  Betaling  vil  jeg  dog  i 
en  Time  gjøre  ligesaa  mange  og  ligesaa  gode  Pro- 
fetier som  han  i  sit  Liv.  Men  jeg  gider  ikke  mund- 
hugges   med   jer    om    Kejserens  Skjæg.      Jeg    skal 

gjøre  Opvartning   for  Florents'   skjønneste  Damer  i 
Dag,  det  huer  mig  bedre. 

En 

truer  ad  ham  med  knyttet  Haand. 
Lad  mig  først  pynte  dig,  du  medicæiske  Abekat ! 

Anden. 
Slaa  haml 

Piet  ro. 
Aa,  lad  den  Hund  løbe,  han  gjøer  for  sin  Her- 
res Port,  det  er  nu  hans  Kald. 

Første 
slipper  Tjeneren,  som  gaar  ud. 
Hvad,  Pietro!  —  er  du  for  eller  imod? 

Pietro. 
Jeg!  —  aa!  —  jeg  er  gjerne  for  dem,  der  er 
imod.  Jeg  holder  nok  af  lidt  liv  i  Tingene,  især 
naar  det  gaar  over  Stregen ,  Kammerat.  For  Re- 
sten er  jeg  da  godmodig  nok,  som  du  ser,  det  vil 
sige,  naar  ingen  kommer  mig  for  nær,  for  saa 
bider  jeg. 

Første. 
Du  er  nok  af  den  Slags,  der  ligesom  Raagerne 
gaar  i  Plovfuren  og  snapper,  hvad  der  pløjes  op. 

Pietro. 
Truffet  paa  en  Prik,  Kammerat!  —  Det  er  nu 
Fattigmands  Lod,  men  det  er  de  rige,  som  nøde 
os  til  at  tænke  saadan.  De  skulde  give,  mens  det 
var  Tid,  og  vise  en  god  Vilje,  for  Fattigmand  tier 
til  meget  for  en  god  Viljes  Skyld.  Paladsernes 
Mure    ere    for  tykke,  til   at  vore  Sukke   kan  høres. 

Derfor   er  jeg    med,    naar   det   gaar   over   Stregen, 
forstaar  du ! 

Første. 
Du  føjer  dine  Ord  godt,  Pietro,  men  Savonarola  — 

Benedetto  iler  ind. 
Folk!  véd  I,  hvad  sket  er? 

Alle. 
Nej!  —  nej!  —  tal! 

Benedetto. 
Raadet  har  forbudt  Savonarola  at  tale!   — 

Flere. 
Hvad!   — 

En. 
Han  skal  tale! 

En  anden. 
Raadet!  —  ha!  —  det  raader  vi  for!    — 

En  tredje. 
Men  vore  Talsmænd  der,  hvorledes  kan  de!  — 

Benedetto. 
De  lader  sig  kujonere   af  de    andre,    og  Kardi- 
nalen   har    truet  Raadet    og    Florents    med    Roms 
Ugunst,  hvis  de  ikke  forbød  ham  det. 

Nogle. 
Til  Helvede  med  Rom  og  alle  Kardinaler! 

Alle. 
Savonarola  skal  tale! 

Benedetto. 
Hvor    er   vor    Frihed  bleven    af,    naar   man  tør 
handle   saadan   imod   os!    De    mægtige  har  alt,    vi 
lever  kun  af  hans  Ord,  og  det  vil  de  tage  fra  os! 

En. 
Vi    vil    tvinge    Raadet    til    at    sætte    vor    Vilje 
igjennem ! 

Benedetto. 
Der    kommer    Savonarola.      Florents    skal    ikke 
have  Lov  til  at  stene  sine  Profeter. 

Andre. 
Vi  vil  tale  til  ham. 

Savonarola  kommer  ind. 

Første. 
Savonarola !  tal  til  os !  vi  vil  høre  dig ! 
Anden. 
Vi  er  stærkere  end  Raadet,  naar  vi  vil!  — 
Tredie. 


Du    maa    ikke 

svigte    os    ogsaa    - 

-    vi    trænge 

til  dig! 

Nogle. 

Tys!  —  stille! 

Andre. 

Vi  høre  dig. 

Savonarola. 
Jeg  maa  ej  tale,  og  jeg  kan  ej  tie !  — 
Jeg  maa  ej  tale;  thi  min  Stemme  kunde 
de  slumrende  Samvittigheder  vække, 
som  sløvede  af  Rigdoms  Nydelser 
har  glemt  at  vaage  over  Brødrene, 
de  skulde  vogte  paa.     Den  kunde  skurre 
i  Ørene  paa  de  hoffærdige, 
til  hvem  Naturen  gavmildt  skjænked  Fortrin 
ved  Gods  og  Fødsel,  og  som  trygge  derved 

kun  ønske  at  bevare,  hvad  de  fik, 

og  søge  kun   i  Letsinds  Syndesøvn 

en  Glemsel  for  det  Ansvar,  som  skal  følge 

med  saadan  Fortrin.     Kan  jeg  tie  da, 

naar  Folkets  Nød  faar  Hjertet  til  at  bløde, 

og  Brødres  Klageskrig  ej  høres  kan 

for  Klangen  af  de  vægtige  Pokaler, 

hvorved  de  herskende  bortdrømme  let 

Forpligtelsen  og  sparker  overmodig 

til  Tidens  Krav  og  Sandheds  ydre  Armod. 

Jeg  maa  ej  tale;  thi  Prælaterne 

og  de,  som  skulde  værge  Herrens  Tempel, 

gjør  mere  Skade  ved  et  slet  Exempel, 

end  Fjenden  mægter.     Tie  kan  jeg  ikke, 

thi  Visdom  ligger  Lig,  og  jeg  maa  raabe, 

indtil  de  døde  vaagne  og  staa  op 

til  Skræk  for  Tidens  Slaphed.     Ve  dem  da! 

Jeg  maa  ej  tale;  Egenkj ærligheden 

vil  ikke  se  sin  Skam  i  Ansigtet, 

og  tie  kan  jeg  ej ;  thi  Kjærligheden 

er  kun  en  Gjæst  hos  Fattigmand  og  vises 

med  Haan  og  Spot  bort  fra  de  riges  Døre. 

Jeg  maa  ej  tale;  nu  er  Sandhed  Brøde, 

Frimodigheden  Frækhed,  Visdom  Daarskab, 

og  den,  som  hvisker  blot  sin  Længsel  ud, 

skal  pines  til  at  tie;  men  naar  de, 

som  skulde  tale  Mængden  til  dens  Ret, 

naar  Dommerne  vanære  deres  Stole 

og  vende  op  og  ned  paa  Lov  og  Orden, 

og  naar  Vilkaarlighed  for  Lov  skal  gjælde, 

og  Ondskab  kuer  Rettens  svage  Stemmer , 

kan  jeg  da  tie?    nej!  thi  tav  jeg  her, 

saa  tog  jeg  selv  min  Del  af  deres  Brøde. 

Ved  Frygt  og  Trudsel  har  de  lammet  mange, 

som  kasted  sig  i  Kampen  ind  for  Sandhed ; 

men  Florents  glemte  dem  ved  hines  Snildhed. 

Jeg  kan  ej  tie,  og  jeg  vil  ej  tie, 

men  raabe  vil  jeg  højt  som  før  Psalmisten: 

Vaagn  op,  I  Brødre,  Natten  er  forbi, 

og  Dagen  bryder  frem,  Befrielsen 

snart  stunder  til.     Til  Bøn  hæv  eders  Hænder 

og  beder  Herren,    at  han  snarlig  sender 

Arbejdere  til  Florents'  øde  Vingaard. 

Der  høres  Raab  borte  fra. 

Benedetto. 
Hør  hvilken  Larml 

Pietro. 
Det    brænder,    tror  jeg!    —    Ser   I   ikke   Røgen 
der !   — 

Alle. 
Jo  der!  —  se!   —  hvad  er  det!   — 

En  Mand  iler  ind. 
Savonarola!  se  der  og  glæd  dig!  —  raaa  du 
ikke  tale,  saa  taler  vi  for  dig !  vi  holder  vort  Carne- 
val  i  denne  Stund,  som  du  har  lært  os.  Alt  hvad 
vanhelligt  er  i  Herrens  Øjne  brænder  der  —  der! 
Utugtige  Billeder,  lystne  Fortællinger  ere  Brandene 
i  vort  Baal.  Bocaccio  og  alle  Satans  Tjenere  synke 
nu  i  Asken! 

Savonarolå. 

Lad  brænde !   — 

Alle. 
Sank  Brande!   —  sank  Brande  1  —  Profeten  er 
med  os!  — 

Savonarolå  for  sis-. 
De  vilde  ved  din  Mildhed  ikke  røres, 
nu  skal  din  Røst  i  Storm  og  Flammer  høres! 

Pop  oles  chi 
kommer  hastig  ind. 
Savonarolå!  Mand!  hvad  har  du  vovet? 

Savonarolå. 
Hidtil  for  lidet  mod  hvad  Sandhed  kræver. 

Popoleschi. 
For  lidet!  ha!  din  Sandhed  er  en  Dværg, 
der  ej  kan  overskue  Livets  Storhed, 
naar  den  er  blind  for  Skjønheds  Guddomsret. 

S  avonarola. 
Min  Sandhed  er  en  Kæmpe,  der  kan  se 
udover  Livets  endelige  Formaal, 
og  derfor  gaa  dens  Domme  imod  Tidens. 
Jeg  giver  Kunsten  og  dens  Skjønhedstanke 
sin  Guddomsret  som  du,  thi  alt,  hvad  godt  er, 
udstrømmer  jo  fra  Gud,   men  vel  forstaaet 
den  Skjønhed,   som  til  Gud  tilbagefører; 
thi  der  er  ogsaa  Klinte  blandt  den  Hvede, 
paa  Farver  rigere,  men  uden  Næring. 
Der  er  en  Skjønhed,   som  har  Giften  i  sig, 
og  den  fordømmer  jeg ;  Skjønhed  alene 
har  intet  Fribrev  paa  et  evigt  Liv, 

men  kun  den  Skjønhed,  som  er  god  tillige. 

Tænk  paa  de  Frugter,  der  er  lystelige 

at  skue,  men  dog  farlige  at  nyde. 

Ak,  jeg  har  set  engang  et  Kvindeaasyn, 

saa  rigt  paa  Skjønhed,  at  jeg  maatte  undres, 

da  pludselig  et  Glimt  af  Øjets  Lys 

fordunklede  dets  Adel,  Sjælen  i  det 

var  en  Forræder  mod  de  skjønne  Former. 

Saaledes  er  den  Kunst,  hvis  Værker  der 

af  Luerne  fortæres,  skjøn  at  skue, 

men  Sjælen  i  den  har  forraadt  dens  Væsen. 
Popoleschi. 

Lad  være  du  har  Ret,  jeg  véd  det  ikke!  — 

men  er  du  da  saa  blind,  at  ej  du  ser, 

at  denne  dumme,  tøjlesløse  Pøbel 

ej  skjelne  kan  imellem  godt  og  daarligt, 

Uvidenheden  sættes  her  til  Doms, 

og  mangt  et  herligt  Kunstværk  nu  maa  bøde. 

Savonarola. 
I  store  Tider  gjælder  store  Love; 
et  mindre  Gode  viger  for  et  større. 
Naar  Stormen  kommer,  som  skal  rense  Luften, 
da  knækkes  mange  Blomster  ved  dens  Fart, 
og  Krigen  skaaner  ikke  Bondens  Agre, 
der  bugne  med  en  rig  og  herlig  Høst. 
I  kaldte  Stormen  frem,  bær  nu  dens  Følger. 
Uvidenheden,  som  du  spotter  over, 
skjøndt  selv  den  dunkelt  ser,  er  tidt  et  Redskab 
for  ham,  som  ser  mer  klart  end  du  og  jeg. 
Hvorfor  har  I  fordærvet  dette  Folk! 

hvorfor  har  I  forvrænget  deres  Skrig! 
Vankundigheden  bliver  eders  Skam, 
I  tænkte  kun  paa  eders  egen  Fordel! 
Lad    brænde!  —  ha!  —  lad   brænde!  —  Flamme- 
gnister, 
flyv  dem  i  Øjnene,  som  sove  endnu ! 
hvorfor  har  I  ej  hørt  paa  Tidens  Nødraab? 

Popoleschi. 
Hvem  har  sat  dig  til  Dommer  over  os? 

Savonarola. 
Dit  Spørgsmaal  er  kun  aandlig  Fattigdom, 
en  Krogvej  kun  for  din  Samvittighed. 
Gaa  hjem" og  bed,  du  arme,  rige  Mand!    (gaar.) 

Popoleschi. 
Jeg  burde  harmes  —  og  jeg  harmes  ikke  — 
jeg  burde  tale  —  og  jeg  taler  ikke  — 
jeg  tror,  han  lyver  —  og  jeg  tror  det  ikke  — 
hvo  véd,  hvor  denne  Daarskab  ende  vil. 
Den  hele  Verden  er  en  Daarekiste. 
Her  gaa  vi  om  og  søger  at  indbilde 
os  selv  og  andre,  at  vi  ere  kloge  — 
og  hvad  er  saa  det  hele?  —  tomt  Bedrag!  — 
Vort  Hjertes  Løndom  er  en  Labyrinth, 
vildledende  for  Selvet  som  for  andre; 
hvis  blot  jeg  kjendte  det,  jeg  kalder  »jeg«, 
saa  fandt  min  Tanke  vel  til  andres  Vej. 
Vort  Liv  er  som.  en  Flues  i  et  Glas, 
en  haabløs  Flagren  —  Drenge  kun  »tilpas. 

(gaar) 


Veri  af  Medici,   Kardinalen   og  Francesco    komme   ind. 

Medie  i. 
Det  er  jo  frækt  og  voldsomt  Oprør,  dette! 

Kardinalen. 
Nu  burde  Raadet  skride  ind  med  Magt, 
thi  ellers  vil  det  have  snart  forspildt 
sin  hele  Myndighed.     At  byde  noget 
og  ikke,  naar  det  Bud  ej  efterkommes, 
at  have  Midler  til  at  tvinge  det 
med  Magt  igjennem,  synes  meningsløst. 

Medici. 
Ja,  I  har  Ret  I  men  Raadet,  Kardinal, 
er  kun  en  Samling  svage,   fejge  Tosser, 
der  ej  for  Frygt  tør  skrige.     Hertil  kommer, 
Partierne  staa  lige  mod  hinanden; 
der  savnes  Mod  paa  begge  Sider. 
Francesco. 

Hør! 
nu  synes  jeg,  at  Larmen  stilner  hen. 

Kardinalen. 
Jeg  tror  det  med.     Det  Hastværksmod  er  udbrændt 
for  denne  Gang  maaske,  men  hvem  kan  vide, 
om  ej  Gjentagelsen  er  snar  og  værre, 
naar  der  ej  tages  Forholdsregler  mod  den. 

Medici. 
Her  er  holdt  Carneval,   det  maa  man  sande! 
De  har  gjort  ryddeligt  i  mange  Huse; 
de  sky'de  ikke  selv  de  fornemste. 
I  deres  Harme  gjorde  de  ej  Forskjel. 

Francesco. 
Albizzis  Hus  gik  man  dog  tavs  forbi. 

Med  i  c  i. 
Ja,  han  har  Folkets  Tillid,  men  de  Taaber 
de  véd  jo  aldrig,  hvad  de  bygge  paa. 

Kardinalen. 
Nu,  Medici,  kun  Taalmod  lidt  endnu! 
vi  vil  ej  ængste  os,  før  Faren  kommer. 
Jeg  vente  kan  den  pavelige  Bulle 
mod  den  Forvorpne,  hver  en  Tid  paa  Dagen. 
Saa  snart  den  kommer,  stævner  jeg  ham  for  mig 
til  Trods  for  Pøblens  magtesløse  Skraal, 
men  indtil  da  er  Faren  ej  saa  stor, 
da  gjælder  det,  om  den  kan  tøjle  Mængden. 
Saalænge  kan  vi  end  vor  Fest  dog  nyde, 
og  det  vil  vi;  man  korter  Glædens  Dage, 
naar  førend  Sorgen  kommer,  man  vil  klage. 

Medici. 
Paa  jer  jeg  stoler  ganske,  Kardinal!     (De  gaa.) 

Francesco. 
Ja,  de  kan  sagtens,  disse  store  Herrer! 
de  kan  jo  trøste  sig  ved  Overflod, 
men  jeg,  Francesco,  en  forsulten  Stymper, 
jeg  har  ej  anden  Næring  end  mit  Had, 
og  det  er  mager  Kost.     Savonarola, 
jeg  hader  dig,  du  røver  mine  Faar, 
som  søgte  rigelig  til  mine  Folde, 
men  nu  kan  ingen  Djævels  Kunst  dem  holde; 
som  en  Ruin  mit  Kloster  tomt  nu  staar, 
og  udenom  det  alles  Vej  nu  gaar. 

De  søge  alle  den  forlorne  Søn, 

og  knap  et  Kid  jeg  mere  faar  til  Løn.     (gaar) 


Et  Værelse  i  Albizzis  Palads.     Sismonda  og  Catella 
komme  ind. 

Sismonda. 
Hvor  det  er  svalt  og  yndigt  nu,  Catella! 
I  Dag  var  ogsaa  Solen  sjelden  hed, 
man  aander  bedre,  tænker  gladere. 

Catella. 
Ja,  gid  blot  Tanken  fulgte  Solens  Løb, 
saa  var  den  lys  den  halve  Tid  af  Døgnet, 
men  der  er  andre  Love  for  vor  Tanke, 
som  ikke  følger  regelbundne  Baner. 
Dog  tilgiv  mig  mit  Mismod,  kjære  Moder! 
Jeg  vilde  ej  bedrøve  dig!  kom  nu 
og  lad  os  sende  Solen  Afskedshilsen, 
den  er  jo  dog  Vorherres  Lys,  om  og 
den  stundom  brænder  os  med  sine  Luer. 

Sismonda. 
Kys  mig,  mit  Barn,  jeg  kjender  dine  Tanker!  — 

Catella. 
Har  du  set  Roser  gløde  stærkere 
end  Horizontens  Skyer  nu? 

Sismonda. 

Nej,  Barn! 
Catella. 
Ej  mindste  Vind  bevæger  Pinjens  Kroner. 

Tror  du,  et  Hjerte  føle  kan  den  Fred, 
som  tidt  Naturen  lader  Sjælen  ane? 

S  i  s  m  o  n  d  a. 
Nej,  ikke  her  i  Livet.     Mennesket 
er  altid  i  sin  Tanke  udenfor 

sit  eget  Selv  med  Haab,  med  Maal,  med  Drømme, 
som  vækker  Ufred  ja  selv  hos  de  bedste 
og  reneste.     Naturen  lever  Livet 
i  Samklang  med  sig  selv  i  Nuets  Hvile. 
Maaske  i  Døden,  naar  hver  jordisk  Attraa    — 

Catella. 
Tror  du  det  da? 

Sismonda. 
Hvo  véd  det,  men  jeg  tror  det  I 
Catella. 
O,  gid  jeg  saa  var  død  I 

Sismonda. 

Nej,  fy,  min  Datter  1 
kast  disse  ørkesløse  Tanker  bort. 
O,  hører  du!  — 

Catella. 
Corbizio!  —  o  Moder  1 
Corbizio  udenfor. 
Hør  mig,  Madonna!  min  Sjæl  er  min  Sangl 
Elskov  er  Smerte  for  den,  som  maa  savne ; 
Dag  er  som  Natten  saa  lang, 
skal  kun  de  sorgfulde  Tanker  mig  favne. 
Favreste  Pige, 

straalende  Lys  i  Skjønhedens  Rige, 
uden  dig  maa  i  Mørket  jeg  vandre. 

Catella. 
At  elske  og  at  elskes  —  dog  at  tie 
er  mer  end  Sorg. 

Corbizio. 
Hør  mig,  Madonna!  min  Længsel,  min  Lyst! 
Tung  er  dens  Lod,  som  paa  Elskov  maa  gruble; 
Sang  er  kun  fattig  en  Trøst, 
Toner  kan  klinge,   men  Hjerter  kun  juble. 
Favreste  Kvinde! 

lad  mig  blot  ane,  du  lytter  derinde! 
af  Jubel  skal  Strængene  tie. 

Albizzi  er  kommen  ind  under  det  sidste  Vers,  staar  og 
ser  til.     Catella  river   en  Sløjfe  fra   sit  Bryst  og  kaster 

den  ned. 

Albizzi. 
Hvad  gjør  du  der? 

Catella. 
o  hør  mig,  kjære  Fader! 
Albizzi. 
Jeg  vil  ej  høre  mer  —  har  du  ej  Skam ! 
ej  blot  fordi  du  trodse  vil  din  Fader, 
men  offentlig  din  Gunst  tilfals  at  byde 
for  denne  Sværmers  Narreviser. 
S  i  s  m  o  n  d  a. 

Mand! 
Albizzi. 
Ti  stille  blot!  —  dit  Forsvar  kan  ej  hjælpe. 
Min  Vilje  véd  I  begge.     Den  skal  lydes 
i  dette  Punkt  tiltrods  for  eders  Samraad. 

(Vaabenlarm  nedenfor.) 

Jeg  skulde  dog  ej  tro,  den  Dreng  tør  vove, 
at  yppe  Strid  her  i  min  Gaard.     Ha!  hvis! 
Jo,  jo,  saasandt  jeg  lever  —  Giuliano !  — - 
hvad  skal  det  sige!     (ringer.     En  Tjener  kommer.) 

skynd  dig  ned  og  byd 
Corbizio  og  Giuliano  flux 
at  møde  for  mig  her.    (Tjeneren  gaar.) 

Hvad  gaar  der  af  dem ! 
de  Hanekyllinger! 

Sismonda 
afsides  til   Catella. 
Gaa  du  kun  ind 
jeg  skal  nok  blive  her.     (Catella  gaar.) 

Albizzi. 

Nu  faar  vi  høre. 
(Corbizio  og  Giuliano  komme  ind.) 
Jeg  lod  jer  kalde  for  at  kjende  Grunden 
til  denne  Strid,  som  i  min  Gaard  I  førte. 
I  véd  jo  vel,  jeg  kunde  straffe  jer; 
men  jeg  vil  nøjes  med  at  dømme  eder 
imellem  her.     Tal,  Giuliano,  du. 

Giuliano. 
Jeg  kom  fra  Medici  med  Brev  til  eder  — 
her  er  det!  —  selv  vil  Svar  han  hos  jer  hente. 
Jeg  naaede  neppe  hid,  før  Strængeleg 
og  Elskovssang  mit  Øre  traf.     Jeg  lytted 
og  hørte  nu,  at  Sangen  gjaldt  jer  Datter, 
som  I  har  lovet  mig  skal  blive  min, 
og  som  jeg  elsker  uden  Maal  og  Grændse. 
Corbizio  var  Sangeren.     Da  han 

nu  tav  og  stod  og  ventede  sin  Løn, 

da  dalede  fra  dette  Vindve  ned 

en  Sløjfe  ved  hans  Fod.     Jeg  saa  kun  Haanden, 

som  kasted  den,  raen  den  var  hvid  og  skjøn 

som  eders  Datters.     Harme  greb  mig  da 

og  lokked  i  et  Nu  mit  Sværd  af  Skeden, 

han  stjal  den  jo  fra  mig  —  han  har  den  end ; 

thi  eders  Bud  lod  Sejren  uafgjort. 

Døm  nu,  Albizzi,  hvem  der  her  har  Retl 

Corbizio. 
Skal  jeg  da  ikke  høres,  før  I  dømmer? 

Albizzi. 
Det  gjøres  ej  behov  —  den  Sag  er  klar. 
Din  Dristighed  at  synge  Elskovsviser 
imod  min  Vilje  til  min  Datters  Pris, 
—  din  Pris  hun  ej  behøver  —  den  fordømmer 
dig  allerede,  Daare,  som  du  er, 
tror  du,   at  jeg  vil  give  bort  mit  Barn, 
det  eneste,  jeg  har,  til  en  af  dem, 
der  kaster  Skam  paa  sine  Fædres  Stamtræ, 
gjør  fælles  Sag  med  Pøbelen  i  Florents 
og  klynker,  sukker  ved  et  muntert  Lag, 
som  denne  Munk,  hvis  Slave  du  er  bleven. 
Din  Fader  brød  med  dig  i  billig  Harme, 
han  er  en  Hædersmand,  der  ikke  vil 
din  Dumhed  dele.     Hans  Exempel  vil 
jeg  trøstig  følge.     Sløjfen  —  tag  kun  den, 
den  kunde  ikke  komme  fra  min  Datter, 
en  Terne  vel  — 

Sismo  n  da. 
Catella  kasted  den. 
Albizzi. 


Min  Hustru! 


S  is  mon  da. 
Ja,  jeg  Vidne  var  dertil. 
Corbizio  afsides. 
Hun  elsker  mig!  —  nu  kan  jeg  bære  meget. 

Albizzi. 
Om  dette  skal  jeg  tale  selv  med  hende. 
Men  hør  nu  Dommen  da,  Corbizio! 
Fra  denne  Stund,  jeg  sværger  dyrt  og  helligt, 
hvis  du  fordrister  dig  at  nærme  dig 
paa  aaben  eller  listig  Vis  min  Datter 
og  lokke  hendes  Tanker  med  din  Daarskab, 
da  skal  du  bøde  haardelig  derfor. 
Mit  Hus  er  lukket  for  dig  —  ja,  det  véd  du; 
men  viser  du  dig  indenfor  de  Grændser, 
hvor  jeg  er  Herre,  lader  jeg  dig  pidske 
derfra  paastand  ved  mine  Trælles  Svøber. 
Gaa  nu  din  Vej  og  husk  paa  mine  Ord. 

Corbizio. 
Jeg  gaar  herfra,  men  Kummer  følger  mig. 
Gid  ingen  Sorg  saa  stor  maa  ramme  eder. 

Albizzi. 

Tag  du  Velsignelsen  kun  med,  jeg  vil 

ej  have  noget,  som  dig  hører  til. 

(Corbizio  gaar.) 

Du  faar,  hvad  jeg  har  lovet,  Giuliano, 

der  er  min  Haand.  —  Gaa  nu  til  Medici 
og  sig,  jeg  venter  ham,  saasnart  han  kan. 

Giuliano. 
Jeg  gaar  saa  lykkelig  som  nogen  Mand.    (gaar.) 

Si  s  mon  da. 
Min  Husbond! 

Albizz'i. 
Ja,  hvad  vil  du? 
S  i  s  m  o  n  d  a. 

Ikke  dømme 
saa  haardt  som  du,  men  sandere  maaske. 

Albizzi. 
Hvad  skal  det  sige?  jeg  forstaar  dig  ikke! 

S  i  s  m  o  n  d  a. 
Det  vil  du  nok,  naar  jeg  har  faaet  talt. 

Albizzi. 
Saa  tal! 

Sismonda. 
Det  vil  jeg,  men  jeg  beder  dig 
at  huske  paa,  at  hvad  jeg  end  dig  siger, 
om  end  det  skurre  vil  i  dine  Øren, 
som  Sandhed  altid  gjør,  saa  klinger  dog, 
hvis  ret  du  vil  forstaa,  min  Kjærlighed 
til  dig,  min  Husbond  gjennem  Ordets  Mislyd. 

Albizzi. 
Jeg  skal  nok  høre,  tal  saa  kort,  Sismonda! 

Sismonda. 
Du  er  en  anset  Mand  i  denne  Stad; 
ej  blot  din  store  Rigdom  giver  dig 
et  Fortrin  for  de  andre  Adelsmænd, 

men  mest  dit  ædle  Sind  og  rene  Tanke, 
der  sig  har  vist  saa  tidt,  at  alle  véd  det, 
og  derfor  glædes  jeg  ved  Hædersnavnet 
»Albizzis  Hustru«. 

Albizzi. 

Naa!  — 

Sismonda. 

Men  gode  Penge 
kan  ogsaa  bruges  slet  —  her  sørger  jeg. 
Vor  Stad  er  fuld  af  Strid  og  Kiv,  Partihad, 
jeg  vil  ej  dømme  —  jeg  er  kun  en  Kvinde  — 
men  noget  ser  jeg  dog,  og  det  maa  siges, 
saa  kan  din  bedre  Tanke  dømme  siden. 
De  Mænd,  som  kæmpe  mod  Savonarola, 
dem  tror  jeg  ikke.     Var  det  Omsorg  kun 
for  Stadens  Vel,  der  drev  dem,  stod  jeg  ej 
og  tåled  til  dig,  Husbond,  denne  Stund. 
Du  er  jo  deres  Mand,  saavidt  jeg  mærker. 
Men  Havesyge,  ussel  Egennytte, 
den  laveste  Bevæggrund  for  Partimænd, 
er  Kainsmærket  paa  de  flestes  Pander. 

Albizzi. 
Du  morer  mig,  jeg  længes  efter  mere. 

Sismonda. 
Spot  ej,  min  Husbond,  krænk  min  Sorrig  ej!  — 

Albizzi. 
Nu! 

Sis  monda. 
Hvad  er  Grunden  vel  for  Medici 
til  alt  det  Had  imod  Savonarola; 

tro  ej,  min  Husbond,  at  han  hader  ham, 
fordi  han  elsker  Florents;  var  det  Grunden, 
da  bøjed  han  sig  under  dennes  Scepter; 
thi  Staden  trænger  just  til  denne  Mand 
som  Modvægt  mod  dens  Fald,  Fornedrelse. 
Men  Magten  er  det  Maal,  der  frister  ham; 
den  søger  han  ved  alle  Midler,   som 
han  mener,  der  kan  bruges,  og  tænk  paa, 
ved  Midlerne  man  skimter  tidt  den  Hensigt, 
som  bruger  dem. 

Aibizzi. 
Hvor  du  er  bleven  vis! 
kun  Skade,  at  din  Visdom  ej  har  fundet 
et  mer  lærvilligt  Øre  —  hvis  du  derfor, 
Sismonda,  vil  som  jeg,  saa  lad  os  tie 
om  denne  Sag,  til  Gavn  vistnok  for  begge. 

Sismonda. 
En  halvgjort' Gjerning  lader  jeg  ej  ligge; 
fuldende  vil  jeg  dog,  om  ej  for  andet 
saa  for  min  Sjælero;  thi  som  din  Hustru 
maa  jeg  dig  sige  Sandhed,  da  jeg  ser, 
du  hildes  mer  og  mer  i  Falskheds  Net. 
Ak,  jeg  har  grundet  længe,  Nat  og  Dag 
med  Sorg  paa  hvad  jeg  siger   —  og  nu  maa  jeg. 
Hvorfor  han  attraar  dig  som  Mand  i  Laget, 
o  aabn  dog  Øjet,  det  er  ej,  fordi 
han  ser  i  dig  det  samme  Malm  som  han; 
thi  mellem  eder  er  saa  stor  en  Forskjel 
som  mellem  sort  og  hvidt  —  det  véd  han  vel. 
Din  Ærlighed,  som  hvert  et  Barn  selv  kjender, 

han  bruge  vil  som  Skjul  for  al  sin  Træskhed. 

Hans  Navn  faar  bedre  Klang,  naar  dit  blot  nævnes 

i  samme  Aandedræt.     O,  tro  mig,  Husbond! 

naar  han  har  brugt  dig  til  at  stige  ved, 

saa  lader  han  dig  staa  ved  Trappens  Fod. 

Med  hvilke  Midler  han  forlokker  dig, 

det  véd  jeg  ikke,  men  jeg  slutter  kun, 

af  hvad  jeg  hører  og  jeg  ser  omkring  mig. 

Af  Kjærlighed  til  dig  er  jeg  aarvaagen. 

Du  er  alt  fangen  —  dine  Ord  og  Tanker 

er  snart  et  Eccho  kun  af  ham  og  hans. 

Det  sømmer  sig  ej  dig,  min  kjære  Husbond, 

at  være  deres  Talerør,  ej  heller 

som  lydigt  Instrument  at  give  Lyd, 

saa  snart  de  slaa  dig  an.    Du  er  for  svag, 

du  bøjer  dig  for  let  for  andres  Viljer, 

som  mægte  mer  end  din.     Det  vilde  koste 

dig  megen  Kamp  at  bryde  ret  for  Alvor 

med  alle  ydre  Hensyn,  som  dig  binde. 

Men  hvor  du  vilde  voxe  dog  derved ! 

O,  Husbond,  rejs  dig!  driv  dem  alle  —  alle, 

af  Huset  ud,  gaa  mandig  frem  alene, 

og  agt  for  intet  deres  Hyl  og  Logren. 

Hvor  før  du  ej  med  alle  Ofre,  som 

du  bragte  dem,  den  mindste  Fodsbred  vandt 

i  deres  Anerkjendelse,  der  vil 

du  ved  en  mandig  Færd  som  denne   snart 

indgyde  Frygt,  som  giver  dem  Respect, 

og  Rollerne  vil  skifte  mellem  eder. 

Albizzi. 
Du  véd  ej,  hvad  du  siger.     Jeg  har  hørt 
for  længe  paa  din  Tale  allerede. 
Din  Sympathi  for  Munken  gjør  dig  blind 
og  uretfærdig  mod  de  Mænd,  som  jeg 
vil  kalde  mine  Venner  dig  til  Trods. 
Men  hør  et  Ord,  førend  jeg  skilles  fra  dig. 
Alt  hvad  jeg  gjør,  det  gjør  jeg  kun  for  Florents 
og  ej  af  nogen  egennyttig  Drift, 
du  vil  vel  tro  din  Husbond  paa  hans  Ord. 
Jeg  vil,  at  Florents  ej  skal  blive  Bytte 
for  den  Uorden,  som  nu  hersker  her, 
og  som  saa  graadig  truer  med  at  sluge 
dens  bedste  Kræfter.     Derfor  støtter  jeg 
med  alle  Midler  det  Parti,  som  synes 
ved  arvet  Ret  og  ved  Forbindelser 
—  og  jeg  kan  føje  til  ved  størst  Forstand  — 
at  være  skikket  til  den  svære  Gjerning. 
Thi  uden  Orden  —  Orden  er  den  første 
Betingelse  for  Fremgang  —  gaa  vi  under; 
ej  blot  Forfald  i  Statens  indre  Storhed 
vil  blive  Følgen,  men  rent  ydre  set 
vil  Fjenderne,  saasnart  de  blive  vaer 
vor  indre  Svaghed,  fare  frem  med  Vælde 
og  røve  os  de  Stæder,  vi  beherske. 
For  Florents'  Storhed  falder  Tæppet  da. 
Tænk  paa  mit  Ord,  naar  jeg  er  gaaet  fra  dig. 

Sismonda. 
Ak,  kjære  Husbond,  dine  gode  Ord 
har  gjort  min  Tanke  dunkel  og  vakt  Splid; 

jeg  syntes  før,  at  alt  laa  klart  for  mig, 

men  nu  du  talte,   mange  Ting,  jeg  aldrig  — 

men  nu  du  tier,  o  min  Husbond,   nej, 

nu  staar  det  hele  klart  for  mig  igjen. 

O  hør  din  Hustru!  thi  det  synes  mig, 

som  Fristeren  vil  lokke  dig,  i  Fald  — 

lov  mig  dog  ét,  lad  ej  din  Datters  Skjæbne 

prisgives  nu  —  hold  hende  ud  fra  Sagen, 

lad  hende  vælge,  tag  dit  Ord  igjen! 

thi  Giuliano  er  en  vild  og  voldsom 

og  tøjlesløs  Natur;  Corbizio  — 

Albizzi. 
Ej  mer  om  det!  —  gjør  mig  ej  vred,   Sismonda 
hvad  jeg  har  valgt,  det  valgte  jeg  med  Omsigt. 
Græd  ej,  min  Hustru,  Taarer  nytte  ikke, 
jeg  følger  dog  den  Vej,  jeg  tror  er  bedst 
for  hende  og  os  alle.  —  Spar  din  Graad, 
det  er  et  gavnligt  og  et  velment  Raad.     igaar.) 

Sismonda. 
Almægtigste !  o  lad  din  Sag  ej  skille 
en  Hustru  fra  sin  Mand  og  Barn  fra  Fader! 
du  véd,  jeg  elsker  ham  med  al  min  Styrke, 
o  lad  ham  dog  de  rette  Veje  finde, 
lad  Kjærlighed  og  Sandhed  Sejren  vinde!     (gaar.) 


Pladsen  foran   Domkirken.     Henad   Aften.      Kirken   er 

oplyst,  og  man  hører  Sang  og  sagte  Orgelspil  derindefra. 

Francesco  og  Rondinelli. 

F  rancesco. 
Mørket  falder  allerede  stærkt  paa. 

Rondinelli. 
Ja,    tidligere    end    sædvanlig.       Det   er    koldt   i 
Aften. 

Francesco. 
Ja,  forbistret.    Det  bliver  stærk  Taage  til  Natten, 
vi  kan  neppe  øjne  Floden  herfra  nu. 
Rondinelli. 
Nej! 

Francesco. 
Legaten  er  en   klog  Mand,    Rondinelli,    at  han 
har  valgt  denne  Tid    til  at  udtale  Bannet  over  Sa- 
vonarola.      Han    véd    vel,    at   Mørket    er    en    god 
Hjælper,  naar  man  vil  forfærde. 
Rondinelli. 
Tror  du,  han  har  tænkt  derpaa? 

Fran  cesco. 
Han  tænker  meget,  man  ikke  skulde  tænke. 

Rondinelli. 
Det  undrer  mig,  at  Folket  endnu  ikke  har  sam- 
let  sig   her.      To   Timer   efter  Vesper.      Saadan    er 
det  jo? 

Francesco. 
Ja!  men  Anelsen  om,  hvad  her  vil  foregaa, 
holder  dem  tilbage  til  den  sidste  Stund  fra  dette 
Sted.  De  drømme  om  Sinais  Torden  og  frygte, 
skjønt  de  havde  Lyst  til  at  være  modige  for  at 
frelse  Savonarola  fra,  hvad  der  forestaar.  Men  jeg 
tør  sværge  paa,  at  Legaten  med  sin  Krumstav  kan 
jage  de  dumme  Faar  til  deres  Folde.  Med  Savona- 
rola er  det  ude  om  en  Time,    saa  vil  vort  Kloster 

faa  Søgning  igjen.     Men  jeg  fryser  og  er  træt,  lad 

os  gaa  ind  i  Kirken  saalænge. 

Rondine  11  i. 

Det  kan  vi  jo!  —  (De  gaa.) 

Savonarola,  Domenico  og  Silvestro  komme  ind. 

Silvestro. 

Betænk  dog,  kjære  Mester,  dette  Skridt; 

udsæt  dig  ej,  for  hvad  der  hænde  kan! 

O  hør  mig!  vend  tilbage  til  din  Celle, 

endnu  er  det  jo  Tid. 

Domenico. 

Du  raader  daarlig. 

Din  Angst  forvirrer  dine  Tanker,    Broder. 

Er  Cellen  bedre  Værn  end  Herrens  Ord? 

og  kan  du  tro,  din  Mester  skulde  frygte, 

da  burde  du  ej  kaldes  hans  Discipel. 

Naar  saa  du  ham  gaa  ind  paa  dunkle  Stier, 

naar  Kravet  mødte  ham?    Savonarola, 

tilgiv  vor  Broder  dér! 

Savonarola. 
Ja,  det  er  let, 

hans  Frygt  forraader  jo  kun  Kjærlighed. 

Silvestro,  Broder,  vil  du  følge  mig, 

da  maa  du  hærde  dig  mod  Tidens  Angreb 

og  altid  have  Troens  Skjold  beredt; 

thi  mange  tunge  Slag  vil  der  vist  falde, 

før  jeg  har  kæmpet  ud.     Det  mørkner  stærkt 

nu  paa  min  Skjæbnes  Himmel.     Den  som  vil 

med  mig  i  Kampen  gaa,   maa  have  Lyset 

herinde,  Brødre ! 


Det  gjør  jeg,  ja! 

Domenico. 
Stoler  du  paa  mig? 
Savonarola. 

Domenico. 
Saa  er  jeg  lykkelig. 
Silvestro. 


Jeg  er  dig  tro. 


Savonarola. 
Jeg  véd,  du  vil  det  gjerne, 
og  glæder  mig  ved  det.  —  Nu  lyder  Klokken 
fra  Kirkens  Taarn,  og  Timen  ringes  ind, 
for  store  Ting,   som  sættes  skal  i  Værk, 
og  Florents'  Skjæbne  —  Herre,  gjør  mig  stærk!  — 

Silvestro. 
Man  samler  sig  i  Mængde  rundt  paa  Pladsen. 
Nu  se  de  dig. 

Domenico. 
Hvor  Fakkellyset  bævrer, 
det  blæser  heftig,  tror  jeg.     Himlens  Stjerner 
er  slukkede  i  Aften,  de  vil  ikke 
se  ned  paa  Jordens  Ufred. 

Silvestro. 

Raadet  kommer 
med  væbnet  Magt  herhid.     Hvortil  alt  det? 
Her  skal  jo  kæmpes  blot  med  Aandens  Vaaben 
Gid  mine  Anelser  var  blotte  Drømme 
og  ikke  ligned  Sandheden  saa  meget. 
Hvi  blev  du  ej  bag  Klostrets  sikre  Vægge, 
jeg  sagde  dig,  jeg  aned  intet  godt. 

Sa  von  ar  o  la. 
Jeg  frygter  ikke.     Jeg  er  stævnet  hid 
i  Kirkens  Navn  af  Kardinallegaten 
at  svare  for  mit  Ord  og  for  min  Vandel 
i  Folkets  Paahør  nu.     Og  lad  dem  komme 
fra  Nord  og  Syd,  desmere  virker  Aanden. 
Tror  du,  at  deres  Vaaben  skræmme  mig? 
Hvad  nytter  Sværdet,  mine  Ord  skal  lamme 
den  Arm,  der  fører  det. 

Domenic  o. 

Se,  Kirkens  Døre 
nu  aabne  sig  —  det  er  Legaten  selv. 

Kardinalen  fulgt  af  Francesco,  flondinelli  og  Munke 
træder  frem  paa  Trappen. 

S  a  von  ar  o  la  afsides. 
Giv  du  nu,  Herre,  Visdom  til  mit  Ord 
og  vis  dem,  at  din  Vælde  i  mig  bor. 

Kardinalen. 
Til  Florents'  vise  Raad  og  frie  Mænd 
henvender  jeg  det  Ord,  jeg  tale  skal 
paa  Kirkens  Vegne  lydt  for  denne  Stad. 
Vel  véd  jeg,  at  det  Hverv,  jeg  røgte  skal, 
ej  vække  vil  Behag  i  manges  Hjerter, 
og  det  kan  hænde,  at  selv  Bitterhed 
og  Had  mod  mig  vil  fylde  Tankerne, 
imens  jeg  røgter  det ;  det  kan  ej  undgaas, 
°g  dog  jeg  gjør  det.     Skulde  end  mit  Liv 
af  Fare  trues  —  saa  har  mange  tænkt 
og  vilde  derfor  ej  udføre  Hvervet  — 
jeg  maatte  dog;  thi  mange  Sjæles  Skjæbne 

ej  blot  paa  Jorden  her,  men  og  i  Himlen, 

afhænger  af  den  Sag,  jeg  her  forfægter. 

Jeg  kommer  som  Anklager  —  ej  for  jer, 

thi  eder  elsker  jeg,  og  Kjærligheden 

tillukker  Øjnene  for  Næstens  Svaghed. 

og  saare  let  kan  Svagheden  hos  eder 

Undskyldning  finde;  naar  den  blinde  snubler, 

er  Skylden  ikke  hans,  men  dens,  som  leder 

ved  Haanden  ham  og  selv  ser  Vejens  Bugter. 

I  er  vildfarne,  blændede  paa  Synet 

af  Løgn  med  djævelsk  Kunst.     O,  Brødre,  I 

har  Talsmænd  nok  hos  Kirkens  høje  Fader, 

og  han  har  Naade  end  for  den,  som  angrer. 

Ej  eder  jeg  anklager,  men  kun  ham, 

som  ledte  eder  ud  paa  Mosegrunden, 

hvor  Døden  venter,  hvis  ej  Kirken  rækker 

den  synkende  sin  Haand.     Ham  gjælder  det. 

Ham  rammer  denne  Dom,  som  her  skal  fældes. 

Sanct  Marcos  Prior,  ham  jeg  stævner  hid, 

Savonarola,  som  for  eder  staar, 

ham  er  det,  der  er  Skyld  i  manges  Fald, 

ham  er  det,  der  gjør  Florents'  Tider  golde, 

ham  er  det,  der  forvansker  eders  Tankei. 

Før  jeg  udtaler  Kirkens  Straffedom, 

som  her  forseglet  jeg  i  Haanden  bærer, 

til  den  fortabte  Søn  —  ja,  hør  og  undres ! 

har  Kirkens  Fader,  ledet  af  sin  Mildhed, 

befalet  mig  endnu  engang  at  stille 

ham  dette  Vilkaar:   »vil  han  sig  omvende 

og  atter  blive  Kirkens  sande  Tjener, 

da  skal  hans  Synd  ham  faderlig  tilgives«. 
Saa  lød  hans  Ord,  med  dette  jeg  mig  vender 
til  dig,  Savonarola,  her  for  Herrens 
og  Folkets  Aasyn.     Angrer  du  din  Gjerning? 

Savonarola. 
Nej! 

Stemme  r. 
Der  talte  vor  Profet! 

Kardinalen. 
Vær  ingen  Daare  mer,  betænk  dig,  Mand! 
du  vil  fortryde  bittert,  hvad  du  afslaar. 

Savonarola. 
Nej! 

Stemme  r. 
Saa  maa  han  svare! 

Kardinalen. 
Saaledes  maa  han  svare,  I  har  Ret! 
saaledes  maa  den  svare,   som  har  brudt 
med  alt,  hvad  helligt  er,  med  Gud,  med  Kirken 
og  med  Samvittigheden.     Denne  Trods 
er  kun  en  Flitterkaabe  om  hans  Fejghed. 
Han  véd,  han  har  bedraget  sig  og  jer, 
men  frygter  for  at  tilstaa  det;  thi  let 
jert  Venskab  kunde  ændres  da  til  Had 
—  saa  I  saa  klart  som  jeg,  da  skete  det, 
da  løfted  ingen  Haand  sig  til  hans  Forsvar. 
Jeg  ynkes  over  eder,  stakkels  Brødre. 
Hvem  af  jer  alle  maale  kan  den  Smerte, 
som  fylder  dette  Bryst  ved  at  beskue, 

hvorledes  Florents'  ædle  Mænd  og  Kvinder 
forvanskes  i  en  Gjøglers  Haand  som  denne. 

Savonarola. 
Stands  nu !  og  lad  til  Florents'  Folk  mig  tale ! 
Han  kalder  mig  en  Gj øgler,  en  Bedrager. 
Hvormed  har  jeg  bedraget  da  mit  Folk? 
Jeg  viste  jer  den  Sandhed,  som  jeg  saa 
fra  den  Tid  af,  da  Lyset  opgik  i  mig; 
jeg  viste  jer  de  tunge  Trældomslænker, 
der  skjænded  Florents'  Mænd  —  da  brød  I  dem 
jeg  viste  eder  da  den  sande  Frihed, 
som  der  skal  stræbes  til  i  Liv  og  Tanke, 
ej  den,  hvorefter  Daarers  Munde  skrige; 
thi  den  er  kun  et  Hav  af  tomme  Lyster 
foruden  Maal  og  Grænse,  kun  en  Boble, 
paa  Ydersiden  smuk,  men  uden  Indhold; 
men  Friheden,  som  sætter  Frugt  i  Livet, 
og  som  kun  vindes  ved  at  hylde  Loven. 
Jeg  viste  Vejen  ved  at  gaa  den  selv, 
men  hine  slappe  Tøjlerne,  fordi 
de  selv  vil  løbe  løbsk.     Døm  I  saa  selv! 
Og  hvorfor  skulde  jeg  bedrage  eder; 
hvad  vandt  jeg  vel  derved?  brug  eders  Sanser! 
en  egenkjærlig  Hensigt  maatte  dog 
bag  det  Bedrag  sig  skjule.     Se  paa  mig !   — 
Kun  trange  Tider,  stadig  Kamp  og  Uro, 
om  Dagen  Strid,  ved  Nat  søvnløse  Tanker, 
for  eders  Skyld  var  hidtil  kun   min  Vinding. 
Hvem  lokker  det?  dog  ikke  Kjød  og  Blod! 

Til   Gods  og  Guld  min  Attraa  aldrig  stod, 

det  agter  jeg  som  Støv.     Hvad  er  der  saa, 

som  skulde  drage  mig;  jeg  véd  det  ikke. 

Nej,"  Kjærlighed  til  Sandhed,  jer  og  Florents 

var  det,   som  gav  mig  Kraft  til  alt  at  bære, 

det  var  den  Magt,  der  mig  ved  Siden  fulgte 

og  hjalp  mig  i  min  Strid  for  eders  Lykke. 

Han  ynker  jer,   o  tro  ham  ikke,  Venner ! 

den  Ynk  er  kun   som  Krokodillens  Graad 

et  listigt  Baghold  for  at  fange  eder. 

Han  skjælder  mig  for  fejg!  naar  var  jeg  det 

I  selv  har  set,  hvor  tidt  jeg  frygtløs  bød 

mit  Liv  tilfals  for  den,   som  søgte  det. 

At  Morderdolken  ikke  traf  mit  Bryst 

er  egen  Varsomhed  ej  Aarsag  til, 

jeg  varede  det  aldrig,  men  kun  Herren, 

som  vilde  mig  bevare  for  jer  Skyld. 

Ja  ham  ske  Lov  og  Tak  for  alt,   som  sker. 

Han  skjærme  os  fremdeles  mod  al  Fare. 

Kardinalen. 
Tro  ikke,  dine  Ord  mit  Øje  blænder. 
Det  véd  enhver,  at  Folk  som  du  og  dine, 
der  vil  forføre  og  vildlede  Sjæle, 
kan  tumle  Ordene  og  lege  med  dem, 
som  var  de  kun  en  Taskenspillers  Kugler. 
( >g  det  gjør  du ! 

S  a  v  o  n  a  r  o  1  a. 

Bevis,  hvad  der  I  siger! 

Kardinalen. 
Det  er  ej  mig,   men  dig,  der  skal  bevise. 

Jeg  staar  kun  for  at  kræve  dig  til  Regnskab 
og  dømme  dig  i  Kirkens  Navn  derefter; 
med  glatte  Ord  kan  her  du  ikke  slippe. 

Savonarola. 
Velan,  se  jeg  er  rede. 

Kardinalen. 
Tungefærdig 
er  Daaren  altid. 

Savonarola. 
Spar  jer  Spot  til  andre, 
der  ænse  den,  mig  kan  den  ikke  saare. 

Kardinalen. 
Dit  Overmod  vil  Tiden  snarlig  jævne. 
Her  er  ej  Tid  og  Sted  til  at  optage 
Forhandlinger  om  alle  Tvistens  Punkter 
imellem  os  og  dig  —  det  gavner  intet, 
og  du  er  jo  forhærdet  mod  Belæring. 
Men  ét  endnu  skal  du  i  Folkets  Paahør 
dog  klare  her,  hvis  du  har  Mod  at  svare 
og  rede  dig  fra  Vævet,  som  dig  holder. 
Thi  dette  Punkt  er  netop  Talismanen, 
hvormed  du  har  forkoglet  Folkets  Sanser 
og  revet  det  af  Kirkens  Moderarme. 
Du  kalder  dig  Profet  og  glemmer  rent, 
at  du  besudler  dette  Hædersnavn 
og  alle  dem,   som    bare  det  med  Rette, 
ved  denne  frække  Brug  og  Hovmodsløgn. 
Vis  os  dit  Mærke,   eller  skjælv  og  angr! 

Savonarola. 
Jeg  agter  det  som  I  for  Hædersnavn, 

men  det  kan  Herren  give,  hvem  han  vil, 

og  I  —  ja  ingen  kan  det  da  udslette. 

Ej  jeg,  men  mine  Gjerninger  har  lagt 

det  Hædersnavn  i  florentinske  Munde. 

Hvad  Aanden  indgav  mig,  jeg  sagde  til  dem, 

og  alt  gik  da  Opfyldelsen  i  Møde. 

Før  Tanken  modnedes  i  mig  til  Vished, 

klang  dette  Hædersnavn  mig  højt  i  Øret, 

jeg  senest  selv  mig  stavede  dertil. 

Hvad  Herrens  Mening  er  med  at  udvælge 

den  svageste  blandt  alle  til  sit  Redskab, 

kan  ikke  jeg,  ej  heller  I  vel  gjætte. 

Kardinalen. 
Nu  er  det  nok,  dit  Hovmod  fælder  dig! 
og  Kirken  hugger  af  den  golde  Gren. 

Savonarola. 
Saa  bærer  Kirken  Modernavn  med  Uret, 
thi  jeg  er  Kirkens  Søn  saa  fuldt  som  I 
og  vied  mine  Kræfter  til  dens  Ære, 
vanhelliges  skal  ej  vor  Moders  Navn. 

Kardinalen. 
Det  var  den  første  Gang,  du  talte  Sandhed! 
du  Mørkets  Aand,  hør  nu  mit  Ord  til  dig! 
i  Pavens  Navn,  du  Florents,  bøj  dit  Hoved 
og  lyt  med  Ydmyghed,  nu  taler  Roma! 

(bryder  Pavebrevets  Segl.) 

»Vor  faderlige  Hilsen  først  til  alle, 

til  Florents'  høje  Raad  og  ædle  Folk. 

Alt  længe  har  vi  hørt  Savonarola, 

Sanct  Marcos  Prior,  gjennem  Rygtets  Munde 

udpeget  som  en  Kjaetter,  en  frafalden, 
som  ved  den  falske  Lære,  han  forkynder, 
er  Skyld  i  al  den  Strid  og  al  den  Tvedragt, 
hvorunder  Florents  sukker  nu.     Vi  bød 
ham  da  at  møde  for  os  her  i  Roma 
og  svare  paa  de  stærke  Klagepunkter, 
der  førtes  mod  ham,  men  han  nægted  det 
og  afslog  Kirkens  Hoved  Lydighed. 
Vi  tøvede  i  Haabet  om  hans  Anger, 
med  at  nedtordne  Himlens  Straffedom 
paa  det  ugudelige  Hoved,  men 
nu  er  vor  Taalmod  endt  og  han  fordømt 
og  udstødt  for  sin  Trods  fra  Kirkens  Skjød. 
Stemmer  blandt  Folket. 

Ve  os !  ve  os ! 

Kardinalen. 
Udslettet  er  hans  Navn   af  Kirkens  Tavler! 
og  lukket  er  for  ham   nu  Kirkens  Dør, 
og  intet  Sacrament  maa  ham  meddeles, 
før  atter  han  til  Lydighed  sig  vender. 
Forbandet  skal  han  være  paa  sin  Vandring!  — 
Hvis  Florents  strængelig  ej  holder  dette, 
skal  Interdictet  hvile  over  Staden. 

Alexander  den  sjette.« 
Stemme  r. 

Ve  os !  ve  os ! 

Savonarola  for  sig. 
Er  det  min  Løn  for  al  min  Kjærlighed ! 

Kardin  alen. 
Se  det  er  Tegnet !  Florents,  lyd  mit  Bud  1 

Nu  slukker  jeg  for  dig  da  Livets  Fakkel. 
Forbandet  være  du,   Savonarola ! 

Alle. 
Forbandet !  forbandet ! 

(De  slukke   Faklerne   og  fly    alle    undtagen    Domenico. 

Kardinalen  og  Følge  gaa  ind  i  Domkirken,  hvor  der 

istemmes  et  Te  deum.) 

Savonarola. 
En  Mand  gik  ud  at  saa,  og  noget  faldt 
paa  Vejen;  Himlens  Fugle  kom  og  aad 
det  alt  —  alt  —  alt  —  forraadt,  forladt  og  ene  l 
jeg  ofred  alt,  de  gav  mig  intet,  intet. 
Og  nu  forladt  —  se,  hvor  de  rædde  fly!  — 
jeg  vakte  Storme  mod  mit  eget  Hoved 
for  deres  Skyld  —  et  Pust,  og  de  er  borte. 
Nys  Hersker  over  Tusinder  og  nu 
et  intet,  ha!  ve  jer  frygtagtige! 
Kan  Harmen  løse  Øjet  op  i  Graad, 
saa  er  det  sket;  thi  Sorg  kan  det  ej  være, 
der  triller  Taarer  gjennem  Kindens  Furer; 
de  var  ej  værd  saa  tung  en  Sorg  som  min, 
de  lette  Sind  —  mer  løs  end  Ørknens  Sand 
var  deres  Tanke,  deres  Trofasthed. 
Staar  du  ved  Enden  nu,  Savonarola! 
er  dette  Milepælen  for  din  Vandring!    — 
Vær  Dommer  nu,  o  Herre,  slaa  med  Lynet 
den  utaknemmelige  Slægt,  som  ænsed 
din  Naade  ej  —  her  staar  din  arme  Tjener 
forladt  af  alle  nu  paa  Jorden. 


Domenico. 

Mester ! 
Savonarola. 
Domenico  !  min  Broder !  stands  nu  Klage  1 
der'  blev  dog  én,  én  eneste  tilbage. 


TREDIE  ACT. 


Signoriets  Forsamlingssal.     Kardinalen,  Medici,  Albizzi 
og  Popoleschi  komme  ind. 

Albizzi. 
Saa  brat  Omskiftning  turde  knap  vi  ventet. 

Medici.  < 

Nej,  det  er  sandt.     Men  vi  vil  og  modtage 
med  Iver  nu  den  Haand,  som  Tiden  rækker 
os  til  en  Hjælp  for  vore  Planers  Fremgang. 
Ved  første  Lejlighed  vi  vil  aftale 
det  nærmere  om  det  paatænkte  Bryllup 
med  eders  Datter  og  min  Søstersøn. 
Jeg  spaar,  det  bliver  Held  for  alle  Parter. 

Albizzi. 
Det  haaber  jeg,  men  — 

Medici. 

Bort  med  alle  mener, 
den  Glæde,  vi  har  inde  nu,  skal  ej 
med  Tvivl  fordunkles.     Tvivl  gjør  Sindet  tungt 
og  dæmper  Virkelysten.     Der  er  meget 
for  os  at  tage  fat  i  alle  Steder. 
For  Lykkens  Medbør  gaa  vi  nu  til  Handling. 

Albizzi. 
Nu,   som  I  vil.     Jeg  skal  da  forberede 
min  Datter  og  min  Hustru  paa  den  Sag. 

Medici. 
Et  Ord  af  eder  bryder  let  en  Hindring 
af  større  Art,  end  sige  denne  her. 
Derom  dog  mere  siden.  —  Kardinal! 
vi  skylde  eder  dog  den  største  Tak 
for  denne  lykkelige  Udgang  paa 
de  trange  Forhold,  som  vi  længe  døjed. 
Heldbringende  var  eders  Indgang  her. 
Vi  bede  eder,  at  paa  Florents'  Vegne 
1   bringe  vil  hans  Hellighed  vor  Tak 
for  eders   Sendelse  og  Mellemkomst. 

Kardinalen. 
Det  glæder  ham  som  jer,  vi  fik  ham  tæmmet 
og  lagt  i  Baand.     Det  var  en  hæslig  Udvæxt 
paa  Kirkens  skjønne  Træ,  den  maatte  hugges. 

Medici. 
Man  kjender  neppe  mer  vor  By  igjen. 
To  Dage  har  forvandlet  den  aldeles. 
Det  Oprørsmod,  den  Selvtillid,  der  stod 
i  Mængdens  Øjne,  er  udvisket  helt. 
Den,   som  forleden  pralede  med  Frækhed 
og  satte  Næsen  højt,  som  var  han  Herre, 
gaar  nu  omkring  og  luder  med  sit  Hoved 
som  Hundene,  der  smagte  Pidsken.     Ha! 
det  er  en  Ynk  at  se  en  saadan  Flok, 
hvis  bedste  Lyst  er  Trældom.     Tvende  Dage 
har  Munkens  Tunge  tiet ;  tvende  Dage 


har  de  ej  hørt  Tyrannens  Svøbe  suse, 
ej  deres  Ryg  sig  krummet;  tvende  Dage 
har  Friheds  søde  Frugt  de  kunnet  nyde, 
saa  sløves  de  og  synke  sammen  helt, 
hvor  Frihedsglæden  burde  give  Holdning. 
Til  Herrer  trænge  de,  og  de  skal  faa  dem. 

Popoleschi. 
Sæt  nu,  de  skjøtted  ej  om  disse  Herrer, 
som  I  vil  byde  dem,  men  vendte  sig 
med  angerfulde  Hjerter  til  den  gamle 
og  han  til  dem. 

Medici. 
Det  vover  han  ej  mere. 
Hans  Mod  er  knækket,  Drømmen  er  alt  ude, 
som  han  af  Folkets  løse  Viljer  danned'. 
Han  sidder  i  sin  Celle  slap  og  bøjet 
og  opgjør  nu  sit  Regnebræt  med  Livet, 
der  slugte  i  en  Mundfuld  alt  hans  Arbejd. 
Nej,  han  er  færdig,  tro  mig,  Popoleschi. 
Han  er  for  snild  til  ej  at  vide  dette. 
En  Skuespiller,   der  er  hysset  ud, 
har  Angst  for  Brædderne. 

Popoleschi. 

Hvis  Aanden  mangler, 
men  ellers  ikke.     Jeg  kun  tænkte  mig, 
at  Sandhed  dør  vel  ej  af  Bremsestik. 
Forstaa  mig  vel,  det  er  kun  en  Formodning, 
jeg  kasted  løst  i  Luften  ud,  lad  fare! 
Hvis  Sandhed  skulde  tjene  til  Model 
for  Mennesket,  blev  alle  Krøblinger, 

og  han  vel  med.     Men  sæt,  han  gjorde  det!  — 
det  morer  mig  at  tænke  denne  Tanke. 

Medici. 
Ha,  ha,  ja  I  har  Ret,  nu  har  vi  Tid 
og  Raad  til  os  at  more  paa  hans  Regning, 
da  Tiden  løb  fra  ham  og  hen  til  os. 
Den  Morskab  er  kun  tom  og  ørkesløs. 

Popoleschi. 
Om  jeg  er  ørkesløs,  vil  Verden  dog 
ej  tabe  noget;  var  jeg  travl  paa  Færde, 
den  vandt  ej  noget;  derfor  hyppig  jeg 
ved  meningsløse  Indfald  morer  mig. 
Sæt  nu,  han  atter  rejste  sig  imod  jer. 

Kardinalen. 
Den  Mand  er  ikke  født,  som  trodse  tør, 
naar  Roma  talet  har  sit  sidste  Ord. 
At  lege  frækt  med  Bannets  Straffelyn 
var  mer  end  modigt,  dette  vover  ingen 
og  mindst  Savonarola,  denne  Praler, 
hvis  Mod  afhænger  af  det  Raab,  hvormed 
de  stærke  Struber  hilse  ham,  og  taber 
med  det  sin  Kraft.     Han  er  som  Søens  Bølge; 
en  stadig  Vind  kun  holder  den  i  Live, 
hvis  ikke,  dør  den  hen,  fordi  den  mangler 
Drivkraften  i  sig  selv.     Nu  tier  Folket, 
og  Lidenskabens  Stormvejr  er  nu  stilnet, 
og  dermed  er  han  død  for  os  og  Florents. 

Popoleschi. 
Kun  Skade,  at  Savonarola  ej 

kan  høre  selv  det  smukke  Eftermæle, 

I  sætte  paa  hans  Fortids  Mindesten, 

da  vilde  han  maaske  jer  nøde  til 

at  skrive  om  igjen.  —  Se  nu  igjen, 

hvor  taabelige  Indfald  jeg  kan  faa. 

Æns  det  blot  ikke,  det  var  kun  et  Mundsvejr, 

jeg  mener  jo  som  I,  han  er  en  Skryder, 

og  Sandhed  er  jo  vel  som  meget  andet 

en  Maske  kun  i  Livets  Maskerade. 

Kardinalen. 
Hvad  mener  I? 

Popoleschi. 
Ja  siger  I  mig  det, 
da  er  I  visere  end  hin  Pilatus, 
der  var  saa  dum  som  jeg. 

Medici. 

Han  skjæmter,  ser  I. 
Popoleschi. 
Hans  Navn  og  Venskab  maa  min  Borgen  være, 
for  at  min  Skjæmt  er  af  uskyldig  Art. 
Som  sagt,  jeg  tror  som  I,  Savonarola 
er  kun  en  Kryster,  en  elendig  Praler. 

Kardinalen. 
Hvem  mener  andet,  som  kan  dømme  klart. 

(afsides  til  Albizzi.) 
Han  er  dog  sælsom! 

Albizzi. 

Ja  besynderlig! 
det  bedste  Hjerte  dog  bag  Florents'  Mure. 

Kardinalen  for  sig. 
Den  Mand  har  mere  Alvor  i  sin  Skjæmt 
end  mange,  der  gaa  om  med  dybe  Miner. 

Medici. 
I  tøver  vel  en  liden  Stund  endnu 
til  Fryd  for  eders  Venner  her  i  Florents. 
Nu  maa  I  nyde  Hvilen  efter  Arbejd. 

Kardinalen. 
Jeg  takker  jer,  men  kan  dog  ej  modtage 
det  smukke  Tilbud.     Snarest  mulig  vil  jeg 
til  Rom  tilbage  for  at  melde  Paven, 
hvorledes  jeg  mit  Hverv  har  røgtet  her, 
og  at  snart  alt  gaar  i  den  vante  Orden. 

Medici. 
Der  kan  ej  vente  eder  større  Hyldest 
end  den,  som  vor  Taknemlighed  jer  bringer. 

Kardinalen. 
Hvis  det  kan  ske,  jeg  rejser  helst  i  Aften. 

Medici. 
I  overrasker  os;   det  er  for  snart. 

Popoleschi. 
Det  synes  ogsaa  mig,  det  er  for  snart, 
sæt  nu,  uventet  Vind  gav  Bølgen  Liv. 

Medici. 
I  misforstod  mig  ganske,  Popoleschi. 

Kardinalen. 
For  den  Sags  Skyld,  hvortil  I  sigter  der, 
jeg  kunde  rejst  for  tvende  Dage  siden. 
Vær  I  forvisset  om,  den  Sygdom  er 
af  Kroppen  drevet  ud  saa  helt  og  ganske, 


-  85  - 

at  ingen  Smitte  mere  frygtes  kan. 
Vel  har  jeg  tænkt,  det  var  det  heldigste, 
or  alle  Parter  helt  at  fjærne  ham 
fra  eders  By;  naar  Planten  mangler  Rod, 
den  visner  snart,  da  kan  I  være  tryg, 
Hr.  Tvivler!  men  endnu  er  det  ej  Tid. 
At  fjærne  ham  saa  pludselig  herfra, 
i  Folkets  Øjne  kunde  synes  som 
en  Skygge  blot  af  Frygt,  og  det  maa  undgaas. 
Om  nogen  Tid,  naar  han  er  bleven  glemt, 
og  Sindene  er'  fyldt'  af  nye  Ting, 
da  kan  det  ske  helt  let  og  ubemærket. 
Derom  dog  senere.     Med  Paven  skal 
jeg  tale  nærmere  om  Sagen  siden, 
og  da  meddele  eder  hans  Beslutning. 

Popoleschi. 
Var  det  ej  klogest  dog,  Hr.  Kardinal, 
om  selv  I  til  Savonarola  gik, 
og  hørte  om  hans  Stemning  klar  Besked, 
før  end  I  drager  bort.     Hvad  Øjet  ser 
og  Øret  hører  er  dog  mere  sikkert 
end  alle  Kløgtens  Slutninger  tilsammen. 
En  Mand  er  dog  en  Mand,  hvordan  det  gaar, 
og  ej  en   Skakbrik,  der  kun  følge  tør 
lovbundne  Regler. 

Kardinalen. 

Ven!  der  gives  Grændser, 
for  farefulde  til  at  overskride, 
som  selv  den  dunkleste  Fornuft  vil  se, 
og  dem  har  Kirken  sat  for  ham  ved  mig. 

De  Træk,  han  ej  kan  gjøre,  véd  jeg  forud. 

Hvad  I  for  øvrig  venlig  mig  tilraader, 

at  gaa  til  ham  —   det  kan  og  vil  jeg  aldrig. 

For  længe  har  jeg  faret  frem  med  Lempe 

og  stillet  Vilkaar;  han  var  overmodig 

og  vilde  ikke  bøje  sig  en  Tomme. 

Nu  er  han  slagen,  men  den  slagne  maa 

ydmyge  sig  og  ikke  den,  der  sejrer. 

Han  selv  og  mange  vilde  tyde  det 

for  ham  til  Fordel,  hvis  jeg  gjorde  det. 

Nu  skal  han  kysse  Støvet  for  min  Fod. 

•Raab    u  d  e  n  f o  r. 
Savonarola ! 

Kardinalen,  Medici,  Albizzi. 
Ha! 

Raab. 
Savonarola ! 
Savonarola  leve! 

Popoleschi. 
Tror  I  ej, 
I  burde  vente  med  at  pakke  ind 
en  lille  Stund. endnu?    (afsides.)  o  stolte  Timel 

Albizzi. 
Ja,  han  har  rejst  sig!   —  se  dog,  hvilken  Stimmel, 
der  bølger  gjennem  Gaden  for  at  hilse 
den  gjenopstandne.     Se!  —  hvad  skal  vi  nu! 

Raab. 
Savonarola  leve! 

Albizzi. 
Hør! 


—  87    - 

Popoleschi. 

Jeg  gaar  at  høre, 
imens  kan  I  jer  Regning  færdig  gjøre.       (gaar.) 

Medici. 


Tal  I! 

Hvad 


Kardinalen. 

Medici. 
Nu! 

Kardinalen. 

Hvorledes ! 

Medici. 

Spurgte  I? 
Kardinalen. 


Jeg!  nej 


Medici. 
Véd  I  nu  her  at  finde  Raad? 
Jeg  frygter  ellers,  vi  er  værre  farne 
end  nogensinde  før.     Tør  det  han  vove, 
saa  tør  han  gjøre  mer,  end  vi  tør  nævne, 
og  Folkegunsten  voxer  med  hans  Mod. 

Kardinalen. 
Gid  dog  Forbandelse  hans  Hoved  ramme, 
den  frække  Kjætter!  ha!  den  arge  Djævel! 
Hvad  siger  I  til  dette,  Medici? 

Medici. 
Nu  gjælder  Ord  ej  mere  end  en  Bønne. 
Tænk  blot  paa  Handling! 

Kardinalen. 
Hvad ! 

Albizzi. 

Saa  tøjlesløst 
jeg  aldrig  Folket  saa.     Her  alt  kan  hænde. 

G  i  ulian  o  styrter  ind. 
Godt,  at  jeg  traf  jer  her !    o !    alt  er  tabt ! 
Han  kom  og  talte  paa  sin  gamle  Vis, 
Og  al  den  Tyngsel,  Frygten  havde  lagt 
paa  Sindene    henvejredes  som  Taager. 
Nu  kappes  de  kun  om  at  faa  et  Blik 
fra  ham  som  Tegn  paa  hans  Tilgivelse. 
Med  deres  Kys  de  slide  op  hans  Kappe. 
Hvem  tør  nu  tænke  paa,  hvad  næste  Stund 
vil  bringe  os.     Jeg  hørte  til  en  Tid. 
Hans  Ord  faldt  hvasse,  tunge  lig  en  Hammer, 
der  smedder  Lænkerne,  vi  bære  skal. 
Den  er  en  Mand,  som  nu  kan  finde  Raad. 

M  e  di  c  i. 
Vi  maa  se  Tiden  an,    altid  beredte 
til  rask  at  gribe  fat,  hvor  der  er  Haandtag. 
Dog  eder,  Kardinal,  tør  vi  ej  savne, 
I  stemple  maa  den  Daad,  som  vi  fuldbringe, 
bliv  derfor  her  i  Florents,  til  I  kan 
med  velforrettet  Sag  for  Paven  træde. 
Det  stemmer  vel  med  eders  Tanker? 
Kardinalen. 

Ja!  . 
Med  i  c  i. 
Nuvel!  —  vi  vil  ej  tabe  Hovedet, 
om  tusind  Gange  al  vor  Pønsen  glipper. 
Lad  os,  Albizzi,  gaa  til  Raadet  nu 

og  bede  det  at  være  paa  sin  Post 
med  Forholdsregler,  der  kan  tæmme  dem, 
som  blændede  af  Iver  bryde  Loven ; 
det  mindste  Paaskud  tage  vi  til  Indtægt. 
Jeg  véd  ej  mere  nu.  —  Farvel  saa  længe, 
vi  tales  siden  ved. 

Albizzi  og  Giuliano. 

Farvel !  (gaa.) 

Kardinalen. 

Farvel !    — 
Mon  han  er  Kæmpen,  der  skal  fælde  os? 
mig  synes  snart,  at  paa  St.  Peders  Stol 
han  løsner  Benene.     Men  vent  kun,  vent! 
med  List  kan  Løver  fanges,  hvorfor  ej 
da  denne  Mand,  der  raser  vel  saa  blindt. 

(Francesco  kommer  ind.) 
Der  er  en  Mand,  der  kjøbes  kan  til  alt. 

Francesco. 
Jeg  hørte,  I  var  her  —  jeg  søgte  eder. 

Kardinalen. 
Hvad  vil  du  da? 

Francesco. 
Først  høre  eders  Mening 
om  dette  Uvejr,  som  han  nu  har  vakt, 
der  river  alt  omkuld,  hvad  Haabet  rejste. 
Forsagte  sidde  mine  Ordensbrødre 
og  skjælve  ved  at  høre  Folkets  Trusler 
mod  dem  og  os,  som  bragte  det  til  Frafald 
ved  Skræk  for  Bannet  fra  Savonarola. 

Jeg  vilde  høre,  hvad  I  havde  tænkt, 
der  her  skal  gjøres,  førend  selv  jeg  taler, 
som  det  sig  sømmer  for  en  lydig  Tjener. 

Kardinalen. 
Din  Kløgt  har  tænkt  paa  Raad!  nu  vel,  saa  tal! 
og  hvis  dit  Raad  er  godt  og  bringer  Held, 
da  stol  paa  mig,  jeg  har  en  stærk  Erindring 
til  bedste  for  en  Ven! 

Francesco. 

Jeg  haaber  nok, 
mit  Raad  behager  eder,  men  hvis  I 
alt  havde  udtænkt  ét,  jeg  lytted  helst 
med  Ærefrygt  til  eders  først. 

Kardinalen. 

Tal  kun. 

Francesco. 
Jeg  lyder  eder.     Hvad  det  gjælder  om, 
er  blot  at  skille  ham  fra  Folket  her, 
som  er  hans  Sværd  og  Skjold  imod  os  alle. 
Det  kunde  lykkes,  hvis  man  snildelig 
berøvede  dem  Troen  paa  hans  Kald 
som  vor  Profet  —  det  er  det  stærke  Baand, 
der  altid  holder  deres  Sag  til  hans. 
Det  var  mig  klart,   —  saa  syslede  min  Tanke 
i  Cellens  Enrum  med  de  mange  Midler, 
som  sigtede  derpaa,  jeg  fandt  da  ét, 
det  er  uskyldigt,  skade  kan  det  aldrig. 

Kardinalen. 
Tal  ud,  min  Ven! 

Francesco. 

Jeg  har  da  tænkt  som  saa, 
i  Folkets  Paahør  vil  jeg  fordre  af  ham, 
han  skal  aflægge  Vidnesbyrd,  bevise, 
at  han  er  sand  Profet.     Ildprøven  vil 
jeg  foreslaa  som  Dommer  mellem  os. 
Jeg  stiller  mig  imod  ham  og  tilbyder 
at  gaa  igjennem  Ilden  for  min  Paastand. 
Men  I  maa  sørge  for,  at  det  ej  sker, 
jeg  vil  ej  steges  for  min  gode  Vilje. 
Han  skal  gaa  først;  thi  han  skal  jo  bevise. 
I  fatter  vel  min  Mening  allerede, 
thi  gaar  han  fast  i  Troen  paa  sig  selv 
igjennem  Luen,  ja  min  Kardinal, 
saa  er'  vi  færdig'  med  ham.     Gaar  han  ikke, 
fordi  han  tvivler  eller  mangler  Mod, 
saa  er'  vi  ogsaa  færdig'  med  ham ;  thi 
saa  taber  Folket  Troen  paa  hans  Kald, 
og  han  er  vor. 

Kardinalen. 
Du  er  et  kløgtigt  Hoved! 
din  Plan  er  ypperlig!  men  hvis  han  afslaar 
Udfordringen? 

Francesco. 
Det  har  jeg  ogsaa  tænkt  paa. 
Hvis  han  med  glatte  Ord  vil  sno  sig  fra  det 
saa  har  jeg  dog  belavet  mig  paa  Svar. 
Men  Folket  ønsker  gjerne  haandfast  Pant, 
og  han  tør  næppe  nægte,  hvis  det  kræves. 


—   92   — 

Kardinalen. 
Men  hvis  nu  dog,  saa  hjælper  det  os  ikke. 

Francesco. 
Min  Plan  har  tænkt  paa  alle  Muligheder. 
Hvis  ikke  strax  han  fanges  paa  vor  Krog, 
saa  er'  vi  paa  Domenico  dog  sikre. 
Han  har  en  Fuldblodstro,  som  intet  ænser, 
og  med  Bcgjær  han  gribe  vil  vort  Forslag- 
for  at  bevise,  at  Savonarola 
er  Herren  selv,  om  saa  det  skulde  være. 
Min  Klosterbroder,  Rondinelli,  som 
af  mange  Grunde  lystrer,  hvad  jeg  byder, 
jeg  sender  imod  ham  som  Lokkemad. 
Han  bider  paa,  saasnart  vi  kaster  Snøren 
Jeg  mod  Savonarola  selv  vil  kæmpe, 
det  er  min  Paastand  til  det  yderste, 
kun  for  at  ægge  ham  og  Folkets  Iver. 
Ved  Paaskud  hindre  vi  Domenico 
fra  at  udføre  dette  dumme  Forsæt, 
til  Folket  utaalmodig  kræver  lydt, 
Savonarola  selv  skal  vidne  for  sin  Ret, 
og  har  det  faaet  først  lidt  Blod  paa  Tanden, 
og  Iveren  er  vakt  i  Sindene 
for  ved  et  ydre  Tegn  at  støtte  Troen 
hos  dem  og  os  og  knuse  os  derved, 
I  kjender  Florentinerne  som  jeg, 
da  vil  de  gjøre,  som  jeg  siger  her. 
Han  nødes  da  til  en  Afgj øreise, 
hvad  den  saa  bliver  —  bliver  den  hans  Fald. 
Har  nu  min  Plan  fuldkomment  vundet  eder? 

Kardinalen. 
Fuldkomment,  Ven!  fortræffelig  i  Sandhed 
Saaledes  ja!  saaledes  skal  det  være. 
Din  Løn  skal  blive  stor,  hvis  vi  faa  Sejren. 
Dit  klare  Hoved  egner  sig  til  meget. 
Stol  blot  paa  mig. 

Francesco. 

Det  gjør  jeg  nu  og  altid. 

Kardinalen. 
Saa   Haand  paa  Værket.     Ha!  snart  er  du  vor, 
du  Hovmods  Djævel,  far  til  Helvede, 
nu  har  du  længe  nok  paa  Jorden  raset. 

Francesco. 
Jeg  gaar  til  Rondinelli ;  han  og  jeg 
vil  da  tilsammen  træde  frem  for  Folket 
og  æske  disse  tvende  frem  til  Kampen. 
Nu  er  det  netop  Tiden,  medens  Sindet 
er  mest  i  Oprør,  deres  Tillid  stærkest. 
Man  smedder  bedst,  mens  Jernet  det  er  varmest, 
og  Menneskenes  Tanker  er  som  Jernet 
lettest  at  bøje,  naar  de  gløde. 

Kardinalen. 

Vel! 
Du  raader  godt,  fuldend  med  samme  Held, 
og  du  skal  naa  langt  mere,  end  du  tænker. 

(Francesco  gaar.) 

Savonarola!  bryd  nu  disse  Lænker!  (gaar.) 

Torvet  udenfor  Kirken.     Catella  kommer  hastig  ind, 
hun  er  halvt  tilsløret. 

Catella. 

Han  er  her  ej  endnu!  —  o  lad  ham  ane, 

I  gode  Magter,  at  min  Elskov  ej 

i  Spand  med  Tiden  gaar.     O,  kom  dog,  Ven!  — 

Hvad  kan  han  ville !   —    (tager  en  lille  Seddel  frem 

og  læser.) 

»Elskte,  hvis  du  kan, 
mød  da  ved  Kirken  Klokken  fem;  jeg  har 
en  Ting  af  Vigtighed  at  sige  dig«. 
Corbizio!  din!  din!  din!   —  min!  —  o  skynd  dig! 
»En  Ting  af  Vigtighed!«  —  mit  Hjerte  banker 
af  Frygt  for  dette  Ord  —  hvad  er  vel  vigtigt 
undtagen  det,  som  angaar  Elskovs  Lykke ! 
En  Hindring  vel,  ak,  nye  tunge  Skygger 
sig  taarne  op,  —  misundelige  Liv, 
hvorlænge  vil  du  Kjærlighed  forfølge 
med  alt  dit  Had.  —  »En  Ting  af  Vigtighed!«   — 
Der  er  ej  noget  Ord  i  hele  Sproget, 
der  klinger  mere  tungt  og  stygt  end  dette. 
Tre  Stavelser  kan  volde  al  den  Sorg. 
»At  sige  dig«.     Han  vil  kun  sige  det, 
saa  er  det  da  en  Ting  saa  slem  at  se, 
at  Pennen  ej  tør  skrive  den.  —    Han  haaber 
med  Kjærlighedens  milde  Ord  at  mildne 
den  Sorg,  som  dette  volde  vil  mit  Hjerte. 
O,  var  ej  Verden  til,   alene  du, 
jeg  pintes  ej  af  Frygt  og  Angst  som  nu. 

Corbizio  ind. 
Catella ! 

Catella. 
o,  Corbizio !   min  Ven ! 
o  endelig  1 

Corbizio. 
Jeg  fægted  mig  igjennem 
den  store  Sværm,  der  fylder  Gaderne 
hist  henne,  det  forhaled  Tiden.     Har 
du  ventet  paa  mig.     Stakkels  lille  Due, 
du  er  forskræmt,   den  vilde  Tummel  ængster 
dig  vist.     Din  Kind  er  bleg  — 

Catella. 

O  nej!  o  nej 
men  hvad  du  sige  vil,  mig  ængster  mere! 
min  Ven,  min  elskte,  tal  dog  frit  med  mig, 
min  Kjærlighed  er  stærk  og  skal  vel  bære, 
hvad  det  end  er!  tal  nu! 

Corbizio. 

Hvad  mener  du? 
Catella. 

Den  Ting  af  Vigtighed,  du  skriver  her! 
nu  kan  jeg  høre,  siden  du  er  hos  mig. 

Corbizio. 
Catella ! 

Catella. 

;  ja! 

Corbiz  io. 

jeg  vilde  blot  dig  sige! 

Ca  tella. 
Nu  da! 

Corbizio. 
jeg  elsker,  elsker  dig,  Catella! 
C  at e  11a. 
Var  det  det  heler 

Corbizio. 
Ja,  det  var  det  hele! 
Catella. 
Jo,  det  er  smukt  at  skræmme  mig  saaledes 
med  dunkle  Ord.     Jeg  skammer  mig  ved  dig. 
Jeg  tænkte  o  saa  meget  — 

Corbizio. 

Skam  dig  kun, 
thi  Skammen  klæder  dine  Kinder  godt, 
jeg  bliver  aldrig  færdig  med  at  sige, 
hvor  inderlig  jeg  elsker  dig,  Catella! 
Og  tro  mig,  elskede,  det  er  saa  vigtigt, 
at  jeg  faar  stundom  Lyst  ej  blot  til  dig 
at  hviske  det  saa  sagtelig  som  nu, 
men  naar  jeg  ser  paa  al  den  Kiv  og  Tvedragt, 
der  raser  nu  i  mine  Fædres  Stad 
og  kvæler,  ak,  saa  mange  ædle  Spirer; 
naar  al  den  Egenkjærlighed  og  Ondskab, 
som  med  sit  Had  vil  kue  Ret  og  Sandhed, 
med  klamme  Hænder  rører  ved  mit  Hjerte, 
da  tager  jeg  min  Tilflugt  i  min  Nød 
til  dig,  min  elskede;  min  Kjærlighed 
da  strømmer  som  et  Væld  af  salig  Mildhed 
igjennem  mine  Aarer,  Livet  faar  jeg 

i  al  sin  Skjønhed  gjennem  dig  tilbage, 
og  dog  skal  altid  jeg  det  skjule  her. 
Da  griber  mig  en  Lyst  til  lydt  at  raabe 
min  Kjærlighed  ud  over  Florents'  Taarne, 
saa  det  gav  Gjenlyd  højt  i  Bjergene, 
som  kranse  os;  maaske  de  kolde  Hjerter 
bedaarede  ved  Fylden  i  min  Stemme 
fik  Lyst  til  dog  at  kjende  al  den  Lykke, 
som  Kjærligheden  rummer  og  kan  yde, 
og  at  de  da  lod  Had  og  Avind  ligge. 

Catella. 
Usalig  er  kun  den,  som  ikke  elsker. 

Corbizio. 

Ak!  mange  uforskyldt  saa  haardt  maa  bøde 
for  al  den  Tvedragt,   Ofre  fordrer  den; 
naar  Elementerne  staa  op  til  Kamp 
imod  hinanden,  dødes  mange  Spirer, 
som  kunde  baaret  Frugt,  hvis  Uvejr  ej 
dem  kuede  i  Væxten.     Jeg  maa  bøde, 
ak,  elskede,  for  dyrt,  for  dyrt,  for  dyrt! 
Jeg  joges  bort  med  Haardhed  ak  fra  dem, 
som  Hjertet  bandt  mig  til,  og  nu  din  Fader  — 
det  Saar,  han  slog  mig,  hvordan  kan  det  læges? 
men  klage  vil  jeg  ej,  du  elsker  mig. 

Catella. 
Jeg  elsker  dig  og  holder  trofast  ved  dig. 
Om  alle  vil  fornægte  dig,  jeg  aldrig. 
Hvem  der  har  Ret,  hvor  kan  jeg  dømme  derom, 
jeg  spørger  ikke  heller;  det  kun  véd  jeg, 
min  Kjærlighed  jo  ogsaa  har  sin  Ret, 

og  den  er  din;  fra  den  Stund,  da  min  Fader 
med  Haardhed  jog  dig  ud  af  Huset,  har 
jeg  intet  Valg  tilbage.     Byd  mig  fly- 
med  dig,  hvorhen  du  vil,  jeg  følger  dig; 
min  Moders  Taarer,  skjønt  de  brænde  mest. 
min  Faders  Trusler  og  Forbandelser 
ej   mægte  da  en  Stund  at  holde  mig. 

Corbizio. 
Catella!  —  dog  det  er  det  sidste  Middel, 
jeg  griber  til.     Saalænge  han  er  her, 
er  jeg  her  ogsaa.     Bort  med  al  Forsagthed! 
thi  ingen  véd,  hvad  næste  Stund  kan  bringe 
i  disse  Stormvejrstider.     Den,  som  staar, 
han  skal  se  til,  at  ej  han  falder.     Magt 
"er  kun  en  Hymne  med  et  stakket  Eccho, 
thi  Staden  her  er  fuld  af  falske  Toner. 
Men  der  er  én,  som  trods  de  mange  Traade, 
der  vildsomt  knytte  Skjæbne  fast  til  Skjæbne, 
dog  har  sin  Finger  fast  ved  Endetraaden, 
og  ham  vi  vil  befale  vore  Veje. 

Catella. 
Ja!  —  ja!  —  o  hør!  de  vilde  Stemmers  Raab. 
de  komme  hid.     Jeg  tør  ej  tøve  her. 
Lov  mig  dog  ét,  førend  vi  skilles  nu. 
Vogt  dig  for  Giuliano!  undgaa  ham, 
saa  tidt  du  kan,  om  og  det  skulde  koste 
dig  Overvindelse;  han  hader  dig 
og  vil  dig  intet  godt.     Farvel,  tænk  paa  mig! 

Corbizio. 
Jeg  følger  dig  i  Afstand  til  dit  Hjem. 

Jeg  vil  ej  miste  Synet  af  dig,  før 
mig  Nøden  tvinger. 

Catella. 

Snart  vi  mødes  vil! 

Corbizio. 
Men   »snart«   er  der  for  Elskov  længe  till  — 

De  gaa  ud. 

Francesco    og   Kondinelli    styrte    ind    forfulgte   af    den 
truende  Folkeskare,  Savonarola  et  Øjeblik  efter. 


En   af   Skaren. 
Tag  det  i  jer,  siger  jeg! 

En  anden. 
Til  Helvede  med  jer,  I  Øgler! 

En  tredie. 
Lad    mig  blot   faa   fat   i   hans  Kutte!    hvor  det 
Fjæs  gjør  mig  rasende! 

Anden 
tager  fat  i  Francesco. 
I  tør  haane  Profeten,  hvad! 
Savonarola. 
Hold  inde,  Mænd,  læg  ikke  Haand  paa  dem! 
og  vil  I  tækkes  mig,  saa  hør  dem  rolig! 

Anden. 
Men   han   sagde   om   dig,    at   det   var  Frygt  og 
Tvivl,    der    holdt    dig   de   to   Dage   i  Cellen.      Det 
hørte  I! 

Flere. 
Ja,  det  hørte  vi. 

Savonarola. 
Hvis  det  var  Frygt,  hvorfor  da  frygtløs  nu? 

hvis  det  var  Tvivl,  hvorfor  nu  stærk  i  Troen?  — 
Men  Sorg  kan  ogsaa  binde  Mandens  Tunge 
og  lamme  Haanden  —  derfor  tav  jeg,  Brødre. 
Og  maatte  jeg  ej  sørge  kummerslagen, 
naar  han,   som  bærer  Navn  af  Kirkens  Tjener, 
vil  give  den,  som  viser  Vej  til  Sandhed, 
Forbandelsen  som  Løn  og  derved  sprede 
i  ét  Secund,  hvad  i  et  Liv  er  samlet? 
Og  maatte  jeg  ej  sørge  dybt  og  længe, 
naar  I,  som  jeg  har  ofret  Livets  Sommer, 
blot  ved  et  Ord  fra  Vejen  kan  forlokkes? 
Hvis  ej  jeg  sørged  over  dette,  Brødre, 
da  var  jeg  kun  en  utro  Ven  mod  eder, 
som  ej  fortjente  eders  Kjærlighed. 

Alle. 

Du  er  vor  Ven,  Savonarola!  Savonarola  leve! 
En  Krigsmand. 

Vi  vare  Daarer,  der  lod  os  skræmme  fra  dig. 
Flere. 

Vi  har  fortrudt  det,  Savonarola!  det  har  vi. 

Domenico 
pegende  paa  Savonarola. 
Se  blot  paa  ham,  Francesco,  mens  du  taler, 
og  saa  vil  Løgnen,  som  din  Attraa  stod  til, 
forvandle  sig  til  Sandhed  trods  din  Attraa. 

Silvestro. 
Gaa  hjem,  gjør  Bod,  Francesco,  bed  din  Gud, 
at  ej  du  straffes  maa  med  evig  Tavshed 
for  Tungens  Skamløshed!  du  har  fortjent  det. 

Flere. 
Du  har  fortjent  det!  gjør  Bod  I  gjør  Bod! 
Francesco, 
(afsides.)  Hvor  disse  Hunde  dog  gier  Hals ! 

(højt.)  o  Brodre 
maaske  har  jeg  fortjent  det;  hvis  saa  er, 
saa  tilgiv  mig,  min  Hensigt  var  ej  ond. 
Min  Mening  maa  jeg  sige  ligefrem, 
thi  Ærlighed  forstaar  sig  ej  paa  Pynt. 
Jeg  har  jo  alle  mod  mig;  Skam  og  Skade 
min  Lod  sandsynligvis  kun  vorde  vil, 
naar  jeg  staar  op  at  tale  imod  den, 
som  nu  er  Dagens  Mode.     Til  Fordærv 
kun  for  mig  selv,  det  véd  jeg  saare  godt, 
jeg  taler  her,  men  derfor  synes  jeg, 
I  kunde  gjerne  frit  mig  lade  tale. 

Savonarola. 
Spild  ikke  Tiden,  som  jeg  skjænker  dig, 
med  alt  det  Omsvøb.     Den,  som  taler  Sandhed, 
han  taler  aldrig  til  Fordærv  for  nogen. 
Tal  nul 

Nogle. 
Vi  høre  dig! 

Andr  e. 
For  Savonarolas  Skyld. 

Alle. 
Ja!  ja! 

Francesco. 
Jeg  skal  da  fatte  mig  saa  kort,  jeg  kan, 


io; 


for  ej  at  stille  altfor  store  Krav 

til  eders  Taalmod,  og  fordi  min  Tale 

kun  daarlig  taler  for  mig.     Kun  et  Spørgsmaal 

jeg  eder  gjøre  vil. 

Nogle. 
Vi  skal   nok  svare  dig! 

Francesco. 
Det  er  saa  simpelt! 
Jeg  tænker  mig  to  Lande,  mellem  hvilke 
en  vild  og  voldsom  Strøm  sin  Bølge  vælter 
med  saadan  Vælde,  at  ej  nogen  Svømmer, 
om  han  udrustet  var  med  al  den  Kraft 
og  Smidighed,  Natur  og  Øvelse 
tilsammen  yde  kan,  formaaede 
at  overvinde  dennes  Voldsomhed; 
en  Strøm  saa  stærk  og  hastig,  at  den  vil, 
selv  hvad  der  syntes  os  det  fasteste, 
bortføre  hastig  med  saa  lidt  Besvær, 
som  Stormen  hvirvler  Høstens  faldne  Blade. 
Sæt  alle  skulde  over  denne  Strøm, 
hvor  lidt  end  deres  Vilje   stod  dertil! 
da  gjaldt  det  jo  at  finde  paa  et  Middel, 
hvorved  man  kunde  undgaa  denne  Afgrund 
og   i  Behold   naa  over.      Sæt  en  Mand 
paatog  sig  da  det  Hverv  at  lægge  Bro 
henover  Strømmen !  Sæt  det  lykkedes, 
og  han  saa  sagde:    »se,   nu  er  jeg  færdig, 
gaa  I  kun  dristig  over,  den  er  sikker!  < 
Hvad  vilde  I  da  svare  denne  Mand? 

Savonarola   afsides. 
Den  Mand  har  vakt  dit  Had,  misundelige, 
fordi  han  gjorde  det,  som  du  ej  mægter. 

Folket. 
Svar  du  kun  for  os !  tal  tydelig,  Francesco. 
Francesco. 
Jeg  vilde  svare  ham:    »gaa  du  selv  førsti 
og  vis  mig,  at  den  dig  formaar  at  bære, 
og  at  ej  nogen  Planke  ligger  løst, 
da  følger  jeg  med  Tillid  efter  dig.« 

Nogle. 
Godt  svaret,  Francesco  I  saadan  svare  vi  med. 

En. 
Der   er   dog   en  Del    Fornuft    i,    hvad    han  der 
siger,   du. 

En  anden. 
Ja,  det  holder  jeg  ogsaa  paa. 

Flere. 
Hvad  mener  du  med  dette,  Munk?  forklar  dig! 
Francesco. 
Jeg  tænkte  dog,  I  gjættede  min  Mening. 
Nu  vel,  saa  vid,  den  Strøm,  der  hvirvler  alt 
ustandselig  afsted  med  rædsom  Vælde, 
er  Døden,  Venner.     Den  maa  alle  over, 
hvor  lidt  end  nogens  Vilje  er  derfor; 
og  alle  vil  I  gjerne  naa  det  Land, 
der  vinker  os  hinsides  Dødens  Vande. 
Forlængst  har  Kirken  slaaet  Bro  derover, 
og  mange  gik  ad  den  og  vidnede, 
at  det  var  Vejen,   som  til  Livet  førte. 

Men  I  er'  blinde,  ville  den  ej  se. 

Saa  kommer  der  en  Mand,  Savonarola 

er  Mandens  Navn,  han  paatog  sig  det  Hverv 

at  slaa  en  Bro  for  eder  over  Strømmen 

og  sagde  til  jer:   »gaa,  nu  er  jeg  færdig! 

jeg  er  Profeten,  der  bereder  Vejen«. 

Saa  vil  jeg  svare  ham  med  dette  Svar, 

T  nys  gav  eders  Bifald:   »gaa  du  selv 

og  vis   os  først,  at  den  kan  bære  dig, 

at  ingen  Planker  paa  den  ligge  løse, 

saa  vi  fortabes  ved  at  vandre  ad  den, 

saa  vil  vi  alle  glade  følge  efter.« 

Lad  ham  bevise,  han  er  den,  han  siger, 

saa  vil  jeg  selv  betræde  strax  den  Vej, 

han  viser  jer  til  Frelse.    Men  hvis  ikke, 

og  hvis  han  ej  har  Mod  til  selv  at  vidne, 

da  siger  jeg :  du  lyver ! 

Domenico. 

Løgner  selv! 
hans  Liv  er  kun  en  Kjæde  af  Beviser, 
saa  klare  og  haandgribelige,  du! 
at  ej  en  Thomas  selv  tør  dem  betvivle. 
Det  er  kun  Niddingstale  alt  tilhobe. 
Laan  ham  ej  Øre,  Brødre,  han  er  Satan, 
der  eder  bort  fra  Sandheds  Vej  vil  lokke. 

Benedetto. 
Du   gjør   bedst    i   at   sluge  din  Løgn  igjen.     Vi 
bider  ikke  paa.     Vi  véd,  hvad  vi  véd,    ser  du,  og 
trods  dine  løse  Planker  saa  er  han  fastere  i  Tingene 

end    du    og   hele   dit    Slæng,    det    er    min    Mening, 
ser  du! 

Flere. 
Min  med!    min  med!    saadan  skal  de  have  det, 
de  Kjæltringer! 

Andre. 
Vi    vil   ikke    høre   ham.      Ned    med   ham !    ned 
med  ham! 

S  av  on  ar  o  la. 
Stille! 

bF  1  e  r  e. 
Tys !  —  Profeten !  —  stille  I  — 
S  a  v  o  n  a  r  o  1  a. 
Du  taler,  som  om  de  kun  flygtig  kjendte 
mit  Livs  Forløb!  Har  selv  jeg  ikke  prøvet 
den  Vej.  jeg  viser  dem?  hvad  mener  du? 
Mit  Liv  er  jo  som  en  opslagen  Bog, 
hvori  enhver  kan  læse  just  derom. 
Jo,  sandelig  jeg  prøvet  har  Guds  Naade, 
hans  Mildhed  følt,  hans  Styrke  grant  fornummet, 
den  Fred,  det  er  at  vandre  ved  hans  Side. 
Igjennem  Trængsler  har  han  mig  bevaret, 
mit  Klageraab  i  Nøden  mildt  besvaret, 
han  var  som  Søvnen  for  det  trætte  Øje, 
en  kjærlig  Ven,  der  mildnede  min  Møje, 
mit  Haab  i  Fald,  min  Styrke,  naar  jeg  stod, 
min  Fryd  i  Sorg,  mit  Værge,  Skjold  og  Mod!  — 
O  Brødre!  tro  mig!  denne  Vej  er  god!  — 
Hvad  større  Vidnesbyrd  kan  du  vel  kræve? 
Tal  kun,  Francesco. 

Domenico. 

O,  tilsted  ham  ikke ! 
jeg  gyser  for  at  høre  al  hans  Ondskab. 

Savonarola. 
Paa  Troens  Panser  sløves  Fjendens  Pile. 
Tal  kun,  Francesco! 

Folket. 
Hil  dig,  Savonarola!  hil  dig! 

Francesco. 
Jeg  fordrer  kun  et  Tegn,  Savonarola, 
og  jeg  vil  tro  dig,   raabe  lydt  som  de, 
der  slynge  højt  mod  Skyerne  dit  Navn, 
for  dig  i  Florents'  Gader.     Blot  et  Tegn, 
som  overtyder  mig  og  alle  mine. 
Saavidt  min  Kundskab  strækker,  saa  den  altid, 
at  Tegn  paa  Tegn  gik  i  Profetens  Spor. 
Se  Moses  og  Elias,  Daniel, 
kort  alle  Navne,  der  er'  værd  at  nævne, 
de  gjorde  Tegn,  Jehova  gav  dem  det, 
at  blinde  Øjne  skulde  se  ved  dem, 
Jeg  er  nu  blind.  —  Savonarola  ser  jeg, 
men  ej  Profeten,  som  man  taler  om, 
giv  mig  et  Tegn,  at  jeg  kan  se  og  tro  dig. 
Stemme  r. 
Lad  Lynet  slaa  den  Tvivler,  Savonarola! 

Andre. 
Han  haaner  dig,  lad  Jorden  opsluge  ham ! 
Savonarola. 
Du  skal  ej  friste  Gud,  det  véd  du,  Broder! 
hvad  vil  du  kræve  mer,  end  jeg  har  gjort? 

Francesco. 
Jeg  kræver  dette  Tegn,  Savonarola, 
det  Tegn,  som  ene  mægter  at  besejre 
den  Hær  af  Tvivlens  Tanker,  der  mig  truer. 

Savonarola. 
Hvad  da? 

Francesco. 
Gudsdommens  Tegn,  Savonarola! 
Savonarola  for  sig. 
Gudsdommens ! 

Folket  mumlende. 
Gudsdommens  Tegn!  — 

Francesco   afsides. 
Jeg  tror,  at  Ordet  svider  alt  paa  Tungen, 
(højt.)    Gudsdommens  Tegn,  det  fordrer  jeg  af  dig. 
Gaa  uskadt  gjennem  Luen,  og  jeg  tror  dig. 
Jeg  selv  vil  stille  mig  imod  dig  dér; 
saa  stærk  en  Vantro  rummer  dette  Bryst 
paa  dig  og  paa  dit  Kald,  at  jeg  det  vover. 

vS  t  e  m  m  e  r. 
Ve  over  dig,  som  taler  saa  formastelig!    ve  dig! 

Alle. 
Ve  dig!  ve  dig! 

Francesco. 
Mod  dig,   Savonarola,  vil  jeg  kæmpe, 
men  heller  ikke  mod  en  ringere. 
Her  staar  min  Ordensbroder  Rondinelli, 
af  samme  Stof  som  jeg,  beredt  som  jeg 
at  tage  Kampen  op  med  én  af  dine, 
hvis  nogen  for  dig  Livet  nu  tør  vove. 

Ro  nd  in  el  li. 
Jeg  er  beredt,  hvis  nogen  vover  det. 
Advare  vil  jeg  dog,  den  Sag  er  farlig, 
betænk  jer  derfor! 

Domenico. 

Stands  din  frække  Tunge! 
jeg  stiller  mig  mod  digl  gjem  din  Formaning 
for  dem,   som  trænge  til  den.     Jeg  er  rede, 
hvad  Øjeblik  du  vil.     Mit  Hjerte  kjender 
saa  lidt  til  Tvivl  og  Frygt,   at  tvertimod, 
skjøndt  ingen  er  mig  mer  imod  end  du 
og  han,  hvis  Hund  du  er,  jeg  vil  velsigne 
jer  Daarer,  som  med  evig  Skjændsel  pletter 
det  Eftermæle,  Tiden  eder  levner, 
fordi  jer  Daarskab  gavner  kun  min  Mester. 
De  onde  Tanker,  I  nu  give  Liv, 
vil  vende  sig  som  Hævnere  mod  jer, 
der  avled  dem.     Den  Dag,  I  pønsed  paa 
at  gjøre  til  en  Sejersdag  for  eder, 
skal  blive  jer  til  Tab  og  Undergang, 
det  sværger  jeg  ved  alle  Himles  Herre! 
I  høre  det,  jeg  stiller  mig  mod  ham! 

Rondine  lli. 
I  høre  det,  jeg  tager  derimod! 

Flere. 
Ja!  —  ja!  —  ve  dig!   —   leve  Domenico,  han 
skal  sejre  for  os. 

Domenico. 
En  bedre  Dag  har  ingen  Mand  oplevet! 

saa  skal  mit  Navn  blandt  Herrens  Kæmper  skrives, 
hvis  du,  Savonarola,  det  tilsteder. 

Benedetto  til  Rondinelli. 

Betænk  dig  nu  selv,  du  Allerhelvedeskarl!  — 
At  græde  for  Dommeren  er  for  silde  grædt,  og  Gud 
vil  dømme  dig. 

Maruccio. 

Ret  saa,  Broder!  ■ —  Lad  ham  nu  staa  inde  for 
sit  Hovmod,  (til  Rondinelli.)  Det  komme  over  dig 
og  dine,  hvad  du  har  gjort!    Herren  er  med  os! 

Alle. 

Herren  er  med  os!  Herren  er  med  os! 
Francesco    afsides. 
At  fiske  Mennesker  er  fuldt  saa  muntert 
røm  Flodens  vævre  Vrimmel.   —  Han  er  vor! 
len  største  vil  jeg  have;  slug  nu  Krogen! 
(højt.)  Hvad  skal  jeg  tro  om  dig,  Savonarola? 
[eg  tænkte,  den,  som  følte  fuldt  og  sikkert, 
at  Aandens  Flammetunge  greb  hans  Sjæl, 
var  glødende  og  fyrig  til  at  vise 
og  raabe  ud,  hvad  Aanden  lønlig  hvisked; 
men  du  er  tavs  og  ænser  ej  det  Kald, 
som  lyder  til  dig  nu  fra  alles  Munde. 
Er  Aanden  vegen  fra  dig  nu?   uheldig! 
nu  var  der  Lejlighed  for  den  at  virke. 
Det  er  et  Kjendetegn  for  store  Aander, 
it  de  kan  gribe  Lejlighed,  hvor  ingen 
faar  øje  paa  den;  findes  den  slet  ikke, 
saa  skabe  de  den  selv;  thi  virke  maa  de. 
Du  greb  den  aldrig;  jeg  har  skabt  den  for  dig, 

du  vil  ej  gribe  den  endda!  hvorledes? 
Som  nu  Domenico,  saa  handler  Troen. 
Er  han  da  Mesteren  og  du  Disciplen 
og  næppe  det,  du  deler  knap  hans  Glæde. 
Maaske  dig  tykkes,  at  jeg  ej  er  værdig 
som  Stridsmand  imod  dig;  er  det  din  Tanke, 
saa  har  du  Uret,  thi  kun  Troens  Styrke 
er  Værdighedens  Guldvægt,  intet  andet. 
Min  Vantro  er  af  fuldt  saa  godt  et  Malm 
som  al  den  Tro,  hvoraf  du  roser  dig. 
Hav  Medynk  med  min  Længsel  efter  Sandhed, 
jeg  martres  af  min  Trang  til  at  bevise, 
at  du  var  aldrig  kaldet  til  Profet. 
Savonarol  a. 
Din  Haan  foragter  jeg.     Spar  den !  Nu  vil 
jeg  tale  til  dig.     Du  skal  høre,  Mand ! 
Den  Bro,  du  siger,  jeg  har  bygget  dem, 
den  véd  jeg  er  saa  sikker,  at  jeg  dristig 
tør  sige  til  enhver:   »se  dér  gaar  Vejen!« 
og  den  vil  bære  dem ;  den  kan  ej  briste ; 
den  er  ej   som  den  Bro,  din  Finger  viser, 
thi  vogter  eder,  I  som  gaa  ad  den, 
dens  Planker  smuldre,  Tidens  Raadenhed 
har  gnavet  længe  paa  den.     Men  Francesco, 
en  Gudsdom  er  at  stævne  Gud  til  Støvet, 
og  ve  den  Daare,  som  letsindig  gjør  det. 
Jeg  giver  ej  mit  Ord  til  denne  Færd 
i  samme  Stund,  du  kræver;  og  hvor  tør 
du  fordre  det?  har  du  da  spurgt  dig  selv, 
om  dette  ikke  er  at  friste  Gud. 

jeg  selv  og  alle  de,  som  følge  mig, 
saa  Aandens  Vidnesbyrd  saa  klart  og  tidt, 
at  Tvivl  for  os  er  Mundsvejr;  tør  vi  kræve 
for  eders  Skyld,  at  Gud  skal  gjøre  mere, 
end  han  har  gjort?    Jeg  vil  betænke  det. 

Francesco. 
Betænkning  er  kun  Tvivl.    —  Husk  paa,  hvorledes 
det  Moses  gik,  da  han  betænkte  sig 
at  røre  Klippens  Stene  med  sin  Stav, 
han  maatte  dø  med  Canaan  for  Øje, 
men  smagte  aldrig  Livets  Kilder  dér. 
Og  du  skal  dø  som  han,  fordi  du  tvivler. 

Savonarola. 
Til  ham  kom  Herrens  Bud,  jeg  fik  det  ikke; 
men  kommer  det,  hvis  Herren  mig  det  byder, 
da  bøjer  jeg  mit  Hoved  tavs  og  lyder. 

Francesco. 
Har  du  ej  sagt,  den  Tid  snart  vilde  komme, 
da  Undere  fra  Himlen  skulde  vise, 
du  var  Profeten,  se  nu  trænger  du! 

Savonarola. 
Naar  Herren  ser  min  Trang  saa  stor  som  du, 
saa  sender  han  dem  nok;  men  vid,  Francesco, 
eJ  ieg>  eJ  du  har  Ret  til  ham  at  kræve. 
Se  derfor  vil  jeg  tie,  til  han  kalder, 
men  glæd  dig  ikke,  thi  din  Dom  da  falder. 

Domenico. 
Hans  Dom  vil  falde  snart!  —  Naar  jeg  har  sejret, 
da  er  den  fældet.     Vent  kun  til  imorgen! 
Det  er  jo  Daarskab,  Oprør  imod  Gud 

at  kræve  mer,  end  nu  din  Vantro  ydes. 
Er  det  ej  nok,  naar  jeg  alene  vidner? 
Kan  Gud  da  ikke  vise  os  sin  Mening, 
naar  han  vil  frelse  mig  fra  Baalets  Luer? 
Og  var  det  ej,  da  staar  her  Tusinder, 
der  med  den  samme  Fryd  og  Frejdighed 
som  jeg  vil  sætte  Livet  ind  for  ham. 
Tør  jeg  ej  svare  saa  i  eders  Navn? 

Flere. 
Jo,  jo!  det  kan  du. 

Domenico. 
Der  hører  du! 

Sil  vestro. 
Den,  som  undslaar  sig  her, 
var  ej  Savonarolas  Harme  værd. 
Jeg  stiller  mig  til  Kampen  ved  din  Side, 
Lyksalighed  er  det  for  ham  at  stride. 

Domenico. 
Tilsted  os  det,  du  ser,  vi  længes  saare ! 

Savonarola  for  sig. 
Er  det  din  Vilje,  du  igjennem  dem 
vil  mig  kundgjøre.    Er  da  Timen  kommen, 
hvor  du  med  Underet  vil  sejre  for  os? 
ha!  med  ét  Slag  at  knuse  dine*  Fjender! 
O  Herre!  har  jeg  dig  forstaaet  ret! 
Saa  ske  det  da!   (højt.)    Nu  vel,  jeg  det  tilsteder! 
men  ve  jer  da,  Vantroens  svage  Dværge, 
naar  Herrens  Vælde  knuger  Florents'  Bjerge! 

Francesco  for  sig. 
Der  gled  din  Fod!  —  Nu  faldt  Savonarola!  — 

Domenico. 
Jeg  har  den  første  Ret  paa  Stridens  Dag, 
ved  mig  vil  Herren  frelse  Sandheds  Sag. 

Sav  o  nar  o  la. 
Kun  én  som  du  —  det  Liv  var  ej  forgjævest 

Domenico 

knæler  og  kysser  hans  Haand. 
•Savonarola ! 

Stemmer. 
Domenico  vil  sejre  for  os. 
Domenico. 
Det  vil  jeg  ja,  thi  Herren  er  med  mig! 

Alle. 
Herren  er  med  dig! 

Francesco. 
Nu  vel,   saa  faar  vi  se  —  men  Skade  dog, 
at  jeg,  som  har  saa  stærk  en  Lyst  til  Strid, 
skal  sidde  daadløs  hen;  jeg  gaar  kun  frem, 
naar  han,  som  jeg  har  æsket,  vil  det  samme. 
Min  Trøst  er  den,  jeg  trættes  aldrig  ved 
at  raabe  ham  til  Kamp,  saa  Skylden  kan 
ej  ramme  mig,  naar  jeg  ser  til  ved  dette. 

Silvestro. 
Ti  nu,  Francesco,  væk  ej  mer  vor  Harme 
ved  en  saa  graadig  Vantro. 

Alle. 

Hør  Silvestro! 
Francesco. 
Saa  vil  jeg  tøjle  nu  min  Tunges  Lyster    • 
og  lægge  Baand  paa  den,   skjønt  den  er  stridig. 

Dog  som  I  vil.     Men  nu  afsted  til  Raadet, 
at  Tid  og  Sted  til  Kampen  kan  bestemmes 
af  Stadens  Øvrighed.  —  Savonarola! 
imorgen  er  for  dig  en  Dommedag! 

Savonarola. 
Imorgen  taler  Herren  selv  sin  Sag. 

Alle. 
Imorgen  taler  Herren  selv  sin  Sag. 

(De  gaa  alle. 


FJERDE  ACT. 

» 

Cellen   i  San  Mareoklosteret.      Savonarola,  Domenico, 

Silvestro. 

Domenico. 
Det  gry'r  ad  Morgen  nu,   Savonarola! 
vil  du  ej  hvile  lidt,  før  Dagen  kommer? 
du  er  saa  bleg  og  dine  Træk  saa  trætte, 
en  liden  Søvn  vil  styrke  dig  og  os 
til  hvad  der  forestaar.     Hvor  jeg  er  glad, 
at  Timen  nu  er  nær,  da  vi  skal  vise 
for  Florents  og  for  Verden,  hvem  du  er. 
Dit  Ord  i  denne  Nat  udslettet  har 
enhver  urolig  Tanke  i  mit  Bryst. 
En  menneskelig  Frygt  kan  ikke  mer 
sig  snige  paa  mig,  skræmme  mig  tilbage: 
Lad  blot  dit  Øje  hvile  trofast  paa  mig 
i  Prøvens  Stund,  saa  gaar  jeg  dristig  fremad. 
Jeg  elsker  dig. 

Silvestro. 
Hvis  jeg  forlader  dig, 
skal  Himlens  Straffedom  mig  ramme  tungt. 

Jeg  elsker  dig  som  han,   o  nej,  langt  mere  — 
Bed  for  os! 

Savonarola. 
Ja,  det  vil  jeg ! 

Domenico. 

Søg  nu  selv 
i  Søvnens  sagte  Blund  en  stakket  Fred 
for  Verdens  vilde  Uro.     Den,  som  har 
en  -Sjæl  som  du,  en  Tro  som  din  saa  klar, 
kan  sove  trygt  som  Barnet.  —  Nu  til  Ro. 
Imorgen  vil  vi  sejre  med  din  Tro.  — 

(De  to  gaa  ud.) 

Savonarola. 
I  lykkelige  Sjæle  uden  Splid 
og  uden  delte  Tanker,  nyd  den  Fred, 
som  eders  Mester  ak  forgjæves  søger. 
O,  sove,  sove  —  trygt  som  Barnet  sover!    — 
du  mangler,  Broder,  Nøglen  til  min  Sjæl.  — 
Min  Sjæl  er  syg,  ha!  Tvivlens  Feberild 
har  grebet  den  i  Hjertet  —  Tvivl  er  søvnløs. 
De  er  saa  sikre,  o,  de  aner  ikke, 
at  Egen,   som  nu  støtter  dem,  staar  løs 
paa  Roden.     Hvis  nu  Døden  ramte  dem, 
det  Blod  kom  paa  mit  Hoved!  Ve  migl  ve! 
jeg  burde  have  nægtet  det  aldeles 
og  svagt  ej  føjet  dem  —  dog  nej,  jeg  maatte, 
hvorfor?  —  har  Fristeren  mig  overrumplet?  — 
Hvi  tav  jeg,  da  jeg  skulde  have  talt! 
Men  Fjenden  haaned  mig,  og  Folket  kræved  - 
Domenico  —  dit  sejersglade  Aasyn 

forlokked  mig  —  jeg  er  paa  Vildspor,  Herre! 

led  mig,  jeg  ængstes  nu  som  aldrig  før. 

Til  denne  Time  var  jeg  uden  Frygt 

saa  sikker  i  mig  selv,  i  dig  —  men  nu ! 

nu  frygter  jeg,  og  viljeløst  min  Tanke 

for  første  Gang  sig  tumler  uden  Styr. 

Uværdig  staar  jeg  for  dig.     Er  jeg  ikke 

den  Sag  fuldvoxen,  du  betro'de  mig, 

o  svar  mig,  kom  din  Tjener  nu  i  Hu  I 

min  Nød  er  stor,  og  du,  som  vaager,  ser  den. 

Tænk  paa  de  mange,  som  med  mig  vil  bøde, 

hvis  jeg  greb  fejl.     Tænk  paa  den  store  Stad. 

som  ved  mit  Ord  har  set  din  Sandheds  Lys, 

den  vil  da  atter  synke  i  sit  Mørke, 

og  Slægter  vil  forgaa  —  vær  naadig  mod  den 

»om  fordum  imod  Ninive,  da  Jonas  — 

!a,  Jonas!   Daare  jeg!  —  som  han  en  Jonas. 

>et  var  et  Vink  fra  dig,  jeg  mærker  det, 

lit  Fingerpeg,  o  Herre!  Tvivlen  spredes 

som  Nattens  sorte  Skygger  nu  for  Dagen. 

Min  Frygt  var  kun  den  Straf,  som  Tvivlen  avler 

Den  Dag,  som  fødes,  er  fra  Fødselen 

bestemt  til  Sejer  og  til  Frelse  for  os. 

Domenico,  vaagn  kun  med  frejdig  Aand, 
du  er  et  Middel  i  Gud  Herrens  Haand. 
Den  Tid  er  kommen,  da  Sinais  Torden 
skal  vidne  i  Guds  Sag  for  hele  Jorden. 

(det  banker.) 

[vem  banker  paa  min  Dør  i  Nattens  Time? 
lom !   — 

(Sismonda  kommer  tilsløret  ind.) 
Hvad !  —  en  Kvinde  her  1  —  paa  denne  Tid ! 
Hvem  er  du?  vaager  jeg?  — 

Sismonda  kaster  Sløret- 

Albizzis  Hustru 
staar  her  for  dig.     Nu  kjender  du  mig,  ser  jeg. 

Savonarola. 
Jeg  kjender  dig !  —  hvad  vil  Albizzis  Hustru 
Savonarola  her  paa  denne  Tid? 

Sism  onda. 
O  ja!  saa  maa  du  spørge  1  hør  mig  blot! 
og  find  saa  Svaret  paa  dit  Spørgsmaal  i, 
hvad  jeg  dig  siger.     Tiden  nøder  os 
til  Hastværk.     O,  min  Sjæl  er  fuld  af  Angst 
for  dig,  Savonarola,  og  for  dine. 
O  ti  og  hør  mig  blot !  —  Min  Husbond,  ja 
du  véd  det  jo,  gjør  fælles  Sag  med  dem, 
der  hade  dig.     Jeg  har  advaret  ham. 
Forgjæves!  o  med  Smerte   ser  jeg  ham 
dem  give  Plads  til  hemmelige  Møder 
hos  os  derhjemme;  og  i  Aftes  kom  de 
mandstærkere  end  før.     En  Uro  drev  mig, 
jeg  maatte  høre,  hvad  de  raadslog  om. 
Jeg  listed  mig  til  Døren  — 

Savonarola. 
Nu! 
Sism  o  n  da. 

Tilgiv  ham, 
han  véd  ej,  hvad  han  gjør. 

S  avonarola. 

Forklar  dig,  Kvinde 
Sismonda. 
Savonarolai  —  ol  —  dit  Liv  det  gjælder!  — 
Mit  Hjerte  bankede  saa  stærke  Slag, 
at  mine  Tanker  maatte  ængstes  for  dem 
og  kunde  ej  for  Angst  opfatte  klart 
den  hele  Sammenhæng ;    men  dig  det  gjælder ! 
den  Grav  er  gravet,  hvori  du  skal  falde, 
og  du  alene,  ved  et  Rænkespil, 
som  knap  din  Ærlighed  forstod,  om  ogsaa 
jeg  kunde  sige  det.     Se  derfor  kom  jeg 
for  at  advare  dig;  det  kosted  meget 
at  gjøre  dette  Skridt;   en  Nat  som  denne 
jeg  vilde  nødig  leve  om  igjen. 
Jeg  turde  ikke  tænke  ud  den  Tanke, 
at  virkelig  min  Husbond  skulde  bære 
den  Blodskyld  paa  sit  Hoved.     O  tilgiv  ham, 
du  ser,  hans  Hustru  ofred  meget  for  dig. 
Savonarola,  hør  mig!  o  jeg  beder! 
fly  bort  herfra!  endnu  er  der  jo  Tid! 
men   skynd  dig!  fly!  dit  Liv  det  gjælder,  hvis 
du  tøver  til  i  Morgen.      Fly,   saa  kan  du 
i  bedre  Tider  endnu  redde  Florents. 

Savonarola. 
Hvorhen  skal  jeg  da  fly!  —  dit  Raad  er  daarligt. 
Tror  du,  at  jeg  kan  undfly  Herrens  Øjne !  — 
Nej !  Herren  er  min  Hjælp,  til  ham  jeg  flyer. 
Endnu  er  jeg  dog  stærkere  end  de! 

Sismonda. 
Stol  ej  derpaa,  thi  hvad  i  Magt  de  mangle 
erstatter  deres  Snildhed.     Lyd  mit  Raad 
før  denne  grumme  Skjæbne  dig  indhenter,, 
som  er  bestemt  dig,  fly,  jeg  beder  dig! 

Savonarola. 
Kan  jeg  da  fly  mig  selv,  mit  Kald,  min  Fortid? 
Omend  jeg  naaede  hen  til  Jordens  Grænser, 
gik  alle  disse  alvorsfulde  Tanker 
som  Skygger  i  min  Hæl.     Tror  du,  jeg  kunde, 
om  jeg  var  Døden  nær  af  Febertørst, 
blot  læske  Tungen,  uden  at  jeg  saa 
paa  Bunden  af  mit  Bæger  Florents'  Navn: 
Ja,  større  Kval  er  det  at  fly  sit  Kald 
end  den  at  dø  for  det.     Derfor  jeg  bliver. 
Paa  høje  Bakker  blæse  stærke  Vinde, 
det  er  den  fælles  Lod  for  Aandens  Kæmpen 
Men  Kvinde,  husk!  for  Døden  raader  kun 
den  mægtigste,  han  spotter  onde  Anslag. 
Han  stride  vil  for  mig. 

Sismonda. 
Savonarola ! 
mit  Hjerte  gjør  du  let,  saasnart  du  taler. 
Men  dog,  Savonarola!  fly,  o  hør  mig! 
om  ikke  for  din  egen  Skyld,  saa  fly, 
bevar  dit  Liv  for  dem,  som  elske  dig! 
o  sig  mig  Ordet,  som  kan  dig  bevæge ! 

Savonarola. 
Der  gives  intet.     Daarlig  elsked  jeg, 
hvis  jeg  i  Prøvens  Time  vilde  fly. 

Mit  Skjold  er  netop  deres  Trofasthed, 
og  det  vil  skjærme  mig  for  Fjendens  Pile. 
Hold  op  at  bede;  du  er  dog  en  Frister 
i  Engles  Klædebon. 

S  i  s  m  o  n  d  a. 
Hvis  Kjærlighed 
du  skjælde  kan  for  Frister,  er  jeg  det, 
men  ellers  ikke!  O,  mit  Hjerte  knuges 
af  Frygt  for  dig,  og  det  er  ej  Bedrag, 
ej  Angstens  Gisninger,  jeg  har  jo  hørt  det ! 
Er  der  da  ej  en  Ting  paa  denne  Jord, 
som  kunde  knytte  dig  en  Stund  til  Livet, 
o  elsker  du  da  ingen  her  paa  Jorden? 

Savonarola. 
Du  spørger  underligt!  jeg  elsker  Florents. 

S  i  s  m  o  n  d  a. 
Saa  fly  for  Florents'  Skyld! 

Savonarola. 

Ja  hvis  jeg  kunde 
ved  Flugt  det  frelse,  lød  jeg  strax  dit  Raad. 
Men  jeg  har  sagt  dig,  du  er  her  paa  Vildspor. 

Sismonda. 
Men  elsker  du  da  ingen  mer  end  Florents? 

Savonarola. 
Jo  —  Gud! 

Sismonda. 
Saa  fly  for  Herrens  Skyld  herfra! 
i  bedre  Tider  kan  hans  Sag  du  tjene 
og  bringe  Florents  Frelse. 

S  a  v  o  n  a  r  o  1  a. 

Jeg  har  talt!  — 

Sismonda. 

Saa  gaar  jeg  da,  mer  sorgfuld  end  jeg  kom ; 

snart  lukkes  Naadens  Porte  til  for  Florents. 

Tilgiv  min  Husbond,  o  jeg  elsker  ham, 

han  er  ej  ond,  men  Blindhed  har  ham  slaaet. 

Jeg  tør  ej  røre  mer  hans  Haand,  hvis  ikke  — 

S  a  vo  nar  o  la. 

For  din  Skyld  jeg  tilgiver.   —  Frygt  kun  ikke! 

for  Kampens  Udfald  raader  ene  Herren. 

Sismonda. 

En  Bøn  saa  fuld  og  varm,   som  nogentid 

til  Himlen  fløj,  for  dig  jeg  sender  did. 

S  avonarola. 

En  Bøn  som  din  er  Guld  paa  Naadens  Vægt 

og  mildner  Straffen  over  denne  Slægt. 

Giv  mig  din  Haand!  hos  dig  vil  Herren  være. 

Sismonda. 

Og  gid  hans  Engle  Sejren  til  dig  bære. 

(hun  gaar.) 

Savonarola. 
Et  større  Værksted  end  den  lille  Hjærne 
er  ikke  til,  og  mere  rastløst  Arbejd 
udfoldes  ej  end  dér,  hvor  Ondskab  leder 
det  hele  Spil  af  Kræfter.     Nattens  Hvile 
forglemme  mine  Fjender,  deres  Tanker 
nu  smedde  paa  et  Sværd  til  mit  Fordærv. 
Skal  jeg  da  falde !  og  for  slige  Stimænd !   — 
er  Grænsen  alt  mig  sat,  mit  Løb  nu  standset 

med  Maalet  for  mig  uden  dog  at  naa  det ! 

Var  det  tor  dette  kun  jeg  ofrede 

hver  Lyst  i  dette  Liv,  som  ellers  kvæger 

den  ringeste.     Var  det  for  dette  kun 

min  Ungdom  blev  Forsagelse,  min  Manddom 

en  Sum  af  Fredløshed,   som  ej  kan  tælles, 

for  dette  kun  jeg  kvalte  Haab,  forkasted 

hvert  Tilbud,  Lykken  gjorde,  lønned  Savn 

og  Længseler  med  Haan,  naar  mildt  de  talte, 

saa  Dag  blev  Nat,  og  Nat  blev  Dag  for  mig, 

alt  dette  kun,  for  at  de  nu  med  Latter 

skal  trampe  over  dette  visne  Legem 

ustandselig  imod  den  Afgrund  hen, 

hvor  jeg  har  staaet  Vagt  et  Liv  igjennem. 

Og  alle  dem,  som  jeg  advarede, 

som  studsede  og  standsed  ved  mit  Raab, 

dem  vil  de  drage  med  i  Sejersrusen. 

Nej !  nej !  nej !  o  !  —  saavidt  —  var  manges  Fald 

Jeg  frygter  ikke  Døden,  gjerne  kommer 

jeg  paa  dit  Kald,  blot  ikke  nu,  o  Herre! 

blot  ikke  nu!  fortørnes  du  paa  mig 

for  dette  ene  Krav,  —  jeg  fordred  aldrig. 

Men  nu   —  vær  med  mig,  som  du  altid  var, 

knus  disse  Anslag,  bøj  de  haarde  Sind 

og  frels  din  Sag  og  mig  paa  denne  Dag    — 

Nu  er  det  Tiden.     Herre!  gjør  nu  Tegn! 

lad  Himmellyset  gjennem  Vantros  Mulm 

som  Lynet  fare!  da  vil  blinde  se, 

at  du  er  Herre  over  alle  Herrer, 

og  jeg  et  Glimt,  af  dig  til  Mørket  sendt. 

Lad  Baalets  Luer  lystre  dine  Bud, 

Cheruben  med  sin  Vinge  svale  Flammen, 

bevar  Domenico  og  mig  ved  ham, 

da  skal  jeg  gjøre  Jorden  til  dit  Tempel,      (gaar  ud.} 


En  Plads  i   Florents.     En   Tribune  paa   den    ene   Side. 
Maruccio  kommer  ind  med  bevæbnede  Folk. 

Maruccio. 
Vi  er  først  paa  Pladsen,  Folk.     Her  vil  vi  blive 
staaende,  og  vi  lader  os  ikke  trænge  tilbage  fra  vor 
Stilling,  hvad  der  end  sker. 

En  Krigsmand. 
Nej,    de   skal   nok   lade    os  staa,    hvor  vi  staar, 
det  svarer  jeg  for. 

Flere. 
Jeg  med. 

M a rucc i  o. 
Hør  et  Ord  af  mig,  Kammerater,  mens  der 
endnu  er  Tid  til  Tale.  Jeg  har  mine  Grunde  til 
at  tro,  at  vore  Fjender  i  Dag  pønse  paa  onde 
Ting,  og  Savonarola  er  i  Fare.  I  som  jeg  har  tro- 
fast skjærmet  ham  til  denne  Time  og  ofte  gjort 
deres  Anslag  til  intet,  og  det  vil  vi  ogsaa  nu. 

Alle. 
Det  vil  vi. 

Maruccio. 
Giver  nøje  Agt  paa  alt.    En  Snubien  er  Paaskud 
nok    for   dem    til  at  styrte  sig  over  ham,    men  lad 

dem  finde  Mænd  for  sig.  Vi  har  staaet  Last  og 
Brast  med  hverandre  i  gode  og  onde  Dage,  Kam- 
merater. Lad  os  holde  ud  til  Enden  og  føre  vor 
og  Guds  Sag  til  Sejer.  Jeg  skal  fremdeles  vise  jer 
Vejen  og  gaa  i  Spidsen,  naar  Faren  er  der.  Stol 
paa  mig,  som  jeg  stoler  paa  jer.  Lad  det  nu  gaa 
op  eller  ned,  vi  holde  sammen.  Savonarola  skal 
intet  ondt   ramme. 

Flere. 

Ved  Guds  Moder,  nej! 

Maruccio. 

Godt,  Venner,  jeg  vidste  det. 
En  Krigsmand. 

Skal  vi  trække,  for  at  de  kan  se,  vi  er  rede  til 
at  bide  fra  os. 

Maruccio. 

Nej,  Ven,  stik  Sværdet  ned  igjen.  Vi  vil  ikke 
tirre  dem  eller  give  dem  Paaskud.  Vi  søge  Fred, 
men  sky  ikke  Kamp.  Saadan  vilde  Savonarola 
svare  jer.     Han  er  vort  Løsen. 

Flere. 
Du  har  Ret,  Maruccio,  Sværdene  ned. 

En  Krigsmand. 
Nu  strømmer  man  sammen   fra  alle  Sider.     Se 
der  kommer  Signoriets  Tropper. 

En  anden. 

Vi   er   dog   de   fleste.     Folket   er  paa  vor  Side. 

(Folk  komme  skarevis  ind,  Benedetto  og  Corbizio  blandt 

dem,   bevæbnede  Eolk    fra    den    anden   Side,    som   tage 

Plads   overfor  Maruccios   Folk.     Der  høres  Munkesane: 

i  det  fjærne,  som  standser,  naar  den  er  nær  ved  Scenen.) 
Hør,  det  er  Brødrene  fra  San  Marco,  der  nærme 
sig,  og  dér  ser  jeg  Francescos  Munke. 

En  tre  die. 
Se,    hvor  Vindverne    er  fulde  af  Hoveder.     Det 
er  jo  næsten,    som    om    der   var  Fastelavnsløjer    at 
se  paa.     Nej,  se,  ogsaa  paa  Taget  hist  henne! 
Anden  Krigsmand. 
Desto    flere   Øjne   blive   Vidner   til   Savonarolas 
Sejer  i  Dag. 

En'  Modstander. 
Han  snakker  om  Sejer,  dér !  hører  I !  han !  for- 
slug dig  ikke,  Kammerat,  paa  saa  store  Ord! 
Anden  Krigsmand. 
Tæm  din  Tunge,  Mand!  ellers  — 

Maruccio. 
Rolig,  Kammerat,  rolig! 

Modstanderen  til  Anføreren. 
Skal  vi  lade  os  byde  noget,  hvad? 

Anføreren. 
Foragt  det,  deres  Time  kommer  snart. 

Benedetto. 
Hvem  har  profeteret  dig  det? 

Anfør  er  en. 
Ikke  eders  Profet,  jeg  løber  ikke  med  løs  Tale. 
Stemmer  af  Savonarolas  Tilhængere. 
Stød  ham  ned,   han   har  fortjent  det  to  Gange. 

Anføreren. 
Tilbage   med  jer,    I    kunde    ellers   støde   jer  til- 
blods  paa  mit  Sværd.     Tilbage,  siger  jeg! 

Pie  tro. 
Kan  nok  være!  —  men  der  skal  mere  til,  end 
hvad  du  siger. 

Maruccio. 
Tilbage!    hold  igjen,  Folk!  Broder,  stands  dog! 
Savonarola  vil  hævne  os. 

Be  ned  et  to. 
Savonarola!  —  vel!  Han  skulde  ellers  være  mig 
vis.  Jeg  vil  ikke  rolig  laane  Øre  til  hans  Fornærmelser. 
Uldvæveren. 
Nej,    det  vil  vi  ikke.      Ingen  skal  her  tale  ondt 
om  Profeten,  for  det  rammer  os,   alle  vi  som  er  af 
hans  Mening,  forstaar  I.     Vi  har  Næver,  der  falde 
lige  saa  haardt  som  jeres  Sværd. 
Modstanderen. 
Det    kunde    hænde,    hvis    du    prøvede,    at    det 
faldt    lige    saa    uheldig    ud    for    jer    som    Prøven 
i  Dag. 

Benedetto. 
Tir  os  nu  ikke  mer,  hvis  du  har  dit  Liv  kjært. 
Jeg  siger  jer,  at  hvis  det  ikke  i  Dag  bevises  jer 
klart  og  tydelig,  at  han  er  den,  han  siger,  saa  vilde 
jeg  være  den  første,  der  stod  op  imod  ham.  Men 
I  skal  faa  andet  at  se. 

Stemmer  af  Savonarolas  Tilhængere. 
Han  har  Ret!  godt  talt,  Benedetto! 

Anføreren. 
Ha,  ha!  man  kjøber  Bifald  billig  blandt  dine. 

Uldvæveren. 
Hvad ! 


—    128    — 

Marit  cc  i  o. 

Tilbage,  nu!  rolig  der!  Signoriet  kommer. 

Corbizio. 

Giuliano   er   ikke   med  dem  i  Dag;    forstaar  du 

det,  Maruccio? 

Maruccio. 

Aa  jo !  han  for  op  imod  mig  igaar  saa  galdesyg 

som   altid,    saa   ridsede  jeg   en  venlig  Advarsel  vel 

en  Tomme   ind   i  Armen   paa   ham.     Det   giver  os 

vel  Ro  en  Kjende  for.  ham. 

Corbizio. 

Havde  jeg  været  dig,   var   det   ikke  bleven  ved 

én  Tomme.  — 

Popoleschi  med  Signoriets  Medlemmer.     Kardinalen. 
Yeri  af  Medici.  Albizzi. 

Medici. 
Jeg  spurgte  jer:  hvad  mener  I,  han  vælger? 

Popoleschi. 
Jeg  mener  intet. 

Medici. 
Hvad?  jeg  tænkte  dog, 
I  havde  overlagt  med  eder  selv, 
thi  eders  Venner  kan  ej  rose  sig 
af  eders  Aabenhed  og  Tillid  mer, 
hvad  Forholdsregler  I  som  Stadens  Hoved 
i  alle  Fald  vil  gribe  til! 

Popoleschi. 
Kan  være! 
Medici. 
I  taler  kort,   om  ikke  tydelig. 

Hvad  foraarsager  den  uvante  Kulde? 

Savonarolas  Undergang  kan  da 

ej  tynge  eders  muntre  Sind,  med  mindre 

han  i  den  elvte  Time  eder  vandt. 

Det  kan  ej  være  saa,  thi  var  det  muligt, 

da  rystede  jeg  Støvet  af  min  Fod 

paa  Florents'  Tærskel,  saa  det  aldrig  mer; 

thi  jeg  er  født  til  Herre  her  i  Staden 

og  vil  ej  gaa  til  Spot  med  Slavelænken. 

I  Dag  vil  Florents'  Skjæbne  her  afgjøres 

for  mange  Tider,  og  den  Skaal,  hvori 

I  Loddet  kaster,  vil  opveje  meget. 

Derfor  jeg  i  vort  Venskabs  Navn  jer  spørger 

og  beder  eder  svare  mig  saa  aabent, 

som  Venskab  byder:    er  I  med  ham  eller 

imod  ham,  Popoleschi?  svar  mig  nu! 

Popoleschi. 
Jeg  véd  ej  selv  og  kan  ej  svare  eder 
mer  tydelig  derpaa,  end  jeg  har  gjort; 
men  Munken  skal  i  Dag  selv  svare  for  mig. 
Den  Sag,  han  kæmper  for,  er  ikke  min 
og  bliver  det  vel  aldrig;    men  det  véd  jeg, 
jeg  kunde  ønske  Sejren  paa  hans  Side. 
Forstaa  mig  vel:  til  denne  Time  staar  han 
for  mig  saa  helstøbt,  som  en  Mand  formaar, 
saa  høj  og  stor,  saa  klar  og  tillidsfuld, 
at  alle  vi  maa  slaa  vort  Øje  ned 
ved  en  tilfældig  Sammenligning;  thi 
lad   hver  af  os  end  have  sat  et  Maal, 
som  \i  vil  stræbe  efter  af  al  Kraft, 

og  lad  os  have  Troen  paa  os  selv 

og  Tillid  til  den  Sag,  vi  stride  for, 

der  hæfter  dog  saamegen  Smaalighed, 

saa  meget  Støv  ved  alle  vore  Tanker, 

og  Egennyttens  nok  saa  line  Væv 

vil  altid  findes  i  vor  Gjernings  Spire. 

Nu  han!    I  kjender  jo  som  jeg  hans  Liv, 

saa  selvfornægtende,  saa  glædeløst, 

saa  blottet  for  al  menneskelig  Attraa, 

som  var  det  løftet  ud  af  disse  Sfærer, 

hvor  Selviskhedens  Aande  Luften  smitter. 

Hvis  han  ved  Prøven  nu  om  føje  Stund, 

naar  vi  Disciplens  Vidnesbyrd  forkaster 

og  kræver  Svar  og  Handling  af  ham  selv, 

ej  heller  vige  vil  for  Dødens  Rædsel, 

men  rolig  og  i  Samklang  med  sig  selv 

vil  ofre  Livet  for  den  Sandheds  Skyld, 

hvis  Talsmand  han  har  været,  da  jeg  vilde 

før  selv  mig  kaste  ind  og  dø  i  Luen, 

før  noget  Haar  skal  krummes  paa  hans  Hoved. 

Men  tøver  han,  og  træder  han  tilbage, 

da  er  jeg  eders  og  som  I  hans  Fjende, 

thi  da  har  han  kun  spillet  Rollen  bedre 

end  mange  iblandt  os  paa  Livets  Scene, 

da  har  han  ogsaa  timelige  Formaal 

og  verdslig  Fordel,  Haab,  Ærgjerrighed 

godt  skjult  for  vore  Øjne  i  sit  Hjerte. 

Lad  Dyret  dér,  det  Folk,  som  han  har  tæmmet, 

kun  ved  hans  Svaghed  vækkes  til  Bevidsthed 

og  tage  Hævn  fer  mange  Tiders  Trældom. 

Med  i  c  i. 
Ja,  lad  dem  det.     Se,  nu  forstaar  jeg  først 
den  gaadefulde  Tavshed,  Popoleschi. 
Hvor  før  I  skimted  knap,  vil  snart  I  se; 
der  tumler  vilde,  herskesyge  Tanker 
bag  denne  nøgne  Pande,  som  vil  knuse, 
hvis  de  faa  Lov  at  trives,  jer  og  mig. 
Men  lad  det  være  —  han  vil  selv  vel  bedre 
ved  -Gjerning  jer  bevise,  jeg  har  Ret. 
Der  er  Domenico,  med  ham  hans  Fæller. 

Popoleschi 
Han  er  ej  med  dem. 

.    Medici. 

Nej.     Han  længes  ikke, 
og  Frygt  gjør  Foden  tung.     Sæt,  han  ej  kom 
og  lod  i   Stikken  dem,  som  altfor  gjerne 
vil  ofre  Livet  for  den  dumme  Sag! 
sæt,  han  nu  holdt  sig  inde,  mens  vi  her 
til  ingen  Nytte  leged  med  de  Stakler, 
og  siden  hen,  naar  Skyerne  drev  over, 
han  atter  med  sin  glatte  Tunge  vandt 
det  sansesløse  Folk.     Hvad  saa?  hvad  vil 
I  gjøre  da? 

Popoleschi. 
Det  er  umuligt! 
Medici. 

O! 
en  Ræv  kan  slippe  ud,  omend  man  stopper 
én  Udgang  til. 

Popoleschi. 
Det  er  umuligt!   dog 
i  Fald  han  greb  den  Udvej,  Medici, 
jeg  spared  intet,  Gods  og  Guld  og  Ord, 
naar  blot  jeg  kunde  hidse  dette  Kobbel 
imod  ham  løs.     Men  nej,  det  er  umuligt; 
thi  svigter  han,  saa  tror  jeg  intet  Ansigt 
i  Verden  mer,  og  Ord  skal  være  for  mig 
kun  tomme  Lyd  foruden  indre  Mening. 
Jeg  vilde  gjerne  se  et  Menneske 
frigjort  fra  alt,  kun  stort  ved  eget   Værd, 
og  nærmere  derved  jeg  aldrig  var. 
Men  skuffes  jeg,  da  kan  ej  nogen  Mand 
udmaale  den  Foragt,  som  jeg  vil  føle 
mod  ham,  som  skuffer  mig.     Men  endnu  ej 
er  Haabet  ude,  endnu  kan  han  komme. 
Vi  vente  maa  taalmodig  de  Minutter, 
som  endnu  er'  tilbage. 

Medici. 
Vel!  det  er 
jo  godt  at  øve  sig  i  Taalmod. 
Stemmer  blandt  Savonarolas  Tilhængere. 
Der  komme  Herrens  Stridsmænd,  Domenico  og 
Brødrene.     Hil  eder!  (De  komme  ind.) 

Francesco  til  Medici. 
De  Narre! 

Medici. 
ja! 

Kardinalen  til  Francesco. 
Francesco,  nu  paa  Post! 


dér  er  Fortropperne.  —  Vis  nu  din  Kunst! 

Francesco. 
Jeg  stræbe  skal  at  vinde  eders  Gunst. 

Popoleschi. 
Han  tøver  længe.         ' 

Kardinalen. 
Tiden  er  alt  fuld. 
Forunderligt  1  (til  Domenico.)   hvi  kom  I  hid  alene? 
hvad  holdt  Savonarola  dog  tilbage, 
saa  han  ej  fulgte  eder? 

Domenico. 

Spørg  ham  selv, 
og  han  vil  give  eder  klar  Besked. 
Vi  saa  ham  bede,  da  vi  gik  herhen, 
og  ingen  af  os  vilde  friste  Gud 
ved  at  forstyrre  frækt  hans  fromme  Andagt. 
Vi  véd  jo  vel,  den  Bøn,  han  sender  op 
til  Naadens  Trone,  gjælder  Herrens  Sag 
og  Held  for  os,  som  her  for  ham  vil  stride. 
Hvi  tøver  I,  lad  I  kun  Baalet  flamme. 
Vi  er'  beredt'  til  at  optage  Kampen, 
naar  I  forlanger  det.     Lad  ham  kun  bede, 
hans  Bøn  er  stærkere  end  eders  Baal. 

Kardinalen. 
Nu,   vi  faar  se;   men  vi  vil  vente  paa  ham. 
Hvis  Aanden  nu  ham  havde  aabenbaret, 
at  selv  han  skulde  vidne  for  sin  Sag, 
da  turde  vi  ej  nægte  ham  det  Fortrin, 
og  du  maa  køle  lidt  din  hede  Iver, 
til  vi  har  hørt  hans  Svar. 

Domenico. 

Jeg  svarer  for  ham, 
thi  han  har  mig  forundt  den  Salighed 
i  Dag  at  vise  Florents  og  al  Verden, 
at  han  i  Sandhed  er  Guds  Sendebud. 

Kardinalen. 
Guds  Sendebud  er  saare  ædelmodigt. 

Stemmer  blandt  Folket. 
Lad  Domenico  vidne!  og  Savonarola  har  sejret! 

Andre. 
Saadan  er  det  fastsat,  vi  fordre  det! 
Benedetto. 
Er  han  god  nok  for  Gud,   saa  han  frelser  ham, 
saa  er  han  vel  ogsaa  god  nok  for  jer! 

Kardinalen. 
Naturligvis,  men  hav  Taalmodighed ! 
vi  skylde  dog  Savonarola  det 
ej  at  berøve  ham  den  Fryd,  det  er 
at  være  Vidne  til  sin  egen  Sejer. 
Det  kan  jeg  unde  ham,  saafremt  han  sejrer. 

S  t  e  m  m  e  r. 
Det  er  rigtigt.     Vi  vil  bie  paa  ham.     Han  skal 
se  det. 

Kardinalen  til  Francesco. 
Hvor  disse  Tølpere  mundkaade  ere 
og  overmodige;  men  vi  maa  lempe 
en  Stund  endnu  os  efter  dem,  før  vi 
kan  tumle  dem.  (til  Popoleschi.)  Skal  vi  ej  hente  ham 
ved  eders  Mænd? 

Popoleschi. 
Nej ! 

Medici. 
Ha,  fordømt,  ser  I, 
hvor  Himlen  sortner  hist,   et  Uvejr  kommer, 
som  Folkeskaren  hastelig  vil  sprede. 
Let  kan  det  alt  forspildes  ved  hans  Tøven, 
og  vi  har  tabt  vor  Sag,  thi  Folkets  Iver, 
som  vi  har  dæmmet  op  til  denne  Højde, 
vil  atter  synke  i  det  vante  Leje: 
Gjentagelsen  vil  altid  svække  Kraften, 
og  denne  Scene  vil  ej  saa  dem  friste, 
selv  om  det  kunde  lykkes  end  engang 
at  samle  alle  Kræfter  som  i  Dag, 
og  derfor,  Popoleschi,  handl  nu  raskt. 

Popoleschi. 
Jeg  havde  Ret!   se  dér!  dér  kommer  han. 

Medici. 
Ja!   —  ja!  —  nu,  Kardinal,  gjør  eders  Gjerning! 
nu  har  vi  ham. 

Kardinalen. 

Hvor  han  er  bleg! 

Medici. 

Som  Døden   — 
gid  den  ham  ramme! 

Popoleschi. 

Ser  I  vel,  hvor  alle 
sig  bøje  tavst,  idet  han  gaar  forbi. 
De  ellers  kaade  Struber,  som  er'  rede 
til  Skraal  og  Larm  for  meget  ringere 

blot  ved  hans  Blik  forstumme.     Ja,  i  Sandhed, 
det  er  en  Mand,  der  kommer  dér. 

Medie  i. 

I  Ord, 
nu  kan  I  prøve  ham  i  Gjerningen. 

Savonarola  kommer  ind.. 

Stemmer  mumle. 
Der  er  han!  Savonarola,  se,  Guds  Profet. 

A  n  d  r  e. 
Stille  nu!  stille! 

Pop  oleschi 
stiger  op  paa  Tribunen. 
Som  Republikens  Gonfaloniere 
jeg  byder  Florents'  Folk  at  høre  mig. 
Den  Mand,  som  for  os  staar,  Savonarola, 
San  Marcos  Prior,  har  vi  stævnet  hid; 
thi  mellem  os  og  ham  skal  Sandhed  dømme 
i  Dag  for  alles  Aasyn.     Indtil  nu 
har  Florents  været  som  et  Tvistens  Æble 
imellem  ham  og  os.     Hvem  der  har  Retten, 
vil  klart  nu  ses,  vi  stille  begge  Kravet. 
Han   siger  sig  at  være  sendt  af  Gud 
til  Florents'  Redning  som  en  sand  Profet 
og  fordrer  Lydighed  og  Tro  af  alle. 
Han  anerkjender  ikke  Kirkens  Domme 
og  agter  Pavens  Ban  som  Overgreb. 
Han  giver  os  i  Dag  en  Broders  Liv 
som  Borgen  for,  at  Sandheds  Ord  han  taler; 
Gudsdommens  Prøve,  paastaar  han,  vil  vise, 
at  han  har  Ret,  og  har  han  det,  da  skal 

og  Florents  villig  bøje  sig  for  den, 

saalænge  jeg  har  Magten  i  min  Haand. 

I  denne  Sag  staa  Vidner  imod  Vidner; 

Francesco,  Rondinelli,  begge  Brødre 

hos  Franciscanerne,  med  samme  Ret 

og  samme  Iver  tage  Kampen  op 

og  vil  bevise,  at  han  farer  vild 

og  leder  Florents  Folk  paa   fejle  Stier, 

forledet  selv  af  tom  og  verdslig  Attraa. 

Jeg  kan  og  tør  ej  dømme  dem  imellem, 

men  lader  Sagen  selv  nu  gaa  sin  Gang, 

saa  Sandheden  kan  komme  for  en  Dag. 

At  alt  kan  gaa  som  Kirken  foreskriver, 

vil  Kardinalen  handle  i  mit  Sted 

og  passe  paa  den  sømmelige  Orden, 

som  Striden  fordre  kan.  —  Nu  har  jeg  talt. 

Tænd  Baalet  an!  dets  Flammer  skal  i  Dag 

udskille  Løgn  fra  Sandheds  ædle  Sag. 

(stiger  ned.) 

Kardinalen. 
Istemmer  nu  en  Sang  til  Herrens  Ære; 
thi  han  er  den,  som  knuser  og  ophøjer. 

Alle. 
Hellig  er  Gud! 

tung  er  hans  Harm  som  det  hvasse  Værge, 
Retfærd  hans  Slag. 

Liflig  som  Snefald  paa  Zalmons  Bjerge 
hans  Velbehag. 
Hellig  er  Gud! 

Hellig  er  Gud! 

Sandheden  tro  den  gode  vil  sejre, 

du  er  hans  Skjold. 

Støv  er  din  Fjende,  som  Støv  du  henvejre 

Avind  og  Vold. 

Hellig  er  Gud! 

Kardinalen. 
Saa  spørger  jeg  dig  da  i  Herrens  Navn 
for  Florents'  Folk,  Savonarola,  om 
du  uforandret  har  de  samme  Tanker, 
og  uforandret  tør  udtale  Ordet, 
for  hvilket  du  i  Dag  til  Regnskab,  kræves, 
at  du  er  Guds  Profet  og  egenmægtig 
i  Kraft  deraf  tør  handle,  som  du  gjør. 
Betænk  dig  vel,  førend  du  giver  Svaret, 
endnu  har  Kirken  Naade  for  din  Anger. 
Betænk  dig  nu,  og  svar  saa  mig  og  Florents! 

Savonarola. 
Mit  Liv  igjennem  tænkte  jeg  én  Tanke, 
den  deler  Aar  med  mig  og  trænger  ej 
til  mer  Betænkning.     Ja,  i  Herrens  Navn. 

Popoleschi 
afsides    til    Medici. 
Der  hører  I! 

Medici  ligeledes, 
men  ser  dog  endnu  intet. 
Kardinalen. 
Saa  lad  Gudsdommen  ufortøvet  tale. 

Domenico. 
Højlovet  være  Gud!  han  er  vort  Skjold. 

Francesco. 
Tillad  mig  blot  et  lille  Spørgsmaal  først! 
Da  der  blev  krævet  Tegn  i  Achabs  Dage, 
da  lod  Elias  ej  Discipelen 
Elisa  træde  frem  for  Folkets  Øjne 
og  kalde  Lynet  ned  som  Himmelvidnet; 
han  selv  gik  frem,  alene,  fast  i  Troen. 
Hvorfor  skal  du?  vig  du  kun  for  din  Mester 
og  røv  ham  ej  den  Hæderskrans,  han  venter 
at  vinde  her.     Jeg  vidne  vil  mod  ham, 
men  heller  ikke  mod  en  ringere. 

Savonarola  for  sig-. 
Kan  denne  Mand  da  læse  mine  Tanker? 
Min  Gud !  min  Gud !  hvis  nu  hans  Ord  var  Sandhed 

Domenico. 
Det  er  ej  svært  at  svare  paa  dit  Spørgsmaal, 
og  jeg  vil  svare  dig.     I  Troens  Rige 
tør  ingen  stille  Krav  til  ydre  Tegn 
og  mindst  da  du,  som  kun  vil  friste  Gud. 
Husk  blot  paa  Herrens  Ord,  da  Thomas1  tvivled. 
Francesco,  se  paa  mig!   —  Men  hvad  vi  give, 
det  give  vi  af  egen  Drift  og  ej, 
fordi  I  have  Ret  at  kræve  noget. 
Savonarola  ej,  men  jeg  har  lovet 
at  vidne  mod  enhver,  som  ham  fornægter. 
Hans  Liv  er  altfor  dyrt  og  skjæbnesvangert 
til*  at  udsættes  for  en  Fare,  som 
med  Døden  ende  kan,  thi  ingen  véd, 
om  Herren  vil  oplyse  eders  Øjne 
ved  noget  Under,  da  I  ej  vil  tro 

det  levende,  som  staar  for  eder  dér. 

Jeg  bød  mit  Liv  til  Vidnesbyrd  for  ham, 

her  er  det!  tag  det!  jeg  vil  gaa  til  Baalet, 

og  I  tør  ikke  nægte  mig  at  tage, 

hvad  jeg  nu  byder.     Sejrer  jeg  i  Dag, 

og  der  er  ingen  Tvivl  i  dette  Hjerte, 

da  har  Savonarola  vundet  Sejren. 

Og  vil  ej  Herren  vise  mig  den  Naade 

at  være  Redskab  for  hans  høje  Sag, 

da  er  først  Tiden  kommen  for  min  Mester, 

thi  han  har  større  Krav  paa  Himlens  Naade. 

Stemmer. 
Domenico  har  Ret!  lad  ham  gaa! 

Savonarola  afsides. 
Hvor  der  maa  være  lyst  i  dig,  min  Broder! 
o  Herre,  vis  mig  Vej  i  dette  Mørkel 
(højt.)    Domenico,  nej,  nej,  du  skal  ej  gaa, 
jeg  selv  —  jeg  vil,  o  I 

Domenico. 

Nej,  Savonarola, 
vis  mig  for  Alvor  nu,  du  har  mig  kjær, 
jeg  kræver  dette  i  vort  Venskabs  Navn, 
og  røv  mig  ej  den  Fryd  at  vise  dig, 
hvor  stærk  en  Tro  og  Kjærlighed  jeg  har. 
Det  er  det  eneste,  jeg  fordrer  af  dig, 
min  høje  Mester! 

Savonarola. 
Hvis  nu  Døden  traf  dig! 
o  Broder,  nej,  du  véd  ej,  hvad  du  kræver; 
er  du  betænkt  paa  Døden? 


—    141    — 

Domenico. 

Nej!  —  men  hvis,  — 
saa  nævner  jeg  dit  Navn  i  Dødens  Time, 
og  saa  vil  Himlens  Porte  aabnes  for  mig. 

Savonarola. 
Du  er  en  salig  Sjæl!  (for  sig.)  vær  naadig,  Himmel! 

Domenico. 
Gjør  Plads  nu  dér,   —  og  lad  nu  Herren  tale. 

F  rancesco. 
Nej.  endnu  ikke.     Stands!  jeg  fordre  maa 
i  mine  Ordensbrødres  Navn,  at  du 
først  skifter  om  den  Kutte,  som  du  bærer, 
mod  en  af  vore;  hvo  kan  vide,  om 
du  ej  ved  Kunstens  Hjælp  paa  snedig  Vis 
har  hærdet  den  og  gjort  den  til  et  Panser 
mod  Luens  Magt.     Ved  slige  slette  Midler 
har  før  en  daarlig  Sag  erhvervet  sig 
uværdig  Sejer  over  Uskylds  Lettro. 
Det  vil  vi  hindre,  hvis  vi  kan,  nu  her. 

Stemmer  af  Modstanderne. 
Ja,  Kutten  af!  Francesco  har  Ret! 

Domenico. 
Din  Tanke  er  saa  hæslig  som  dit  Ansigt! 
her  er  min  Kutte,  giv  mig  en  af  eders! 

(han  skifter.) 

Savonarola  afsides. 
Hvem  vil  du  dømme  haardest,  hvis  han  —  Herre 
dem  var  det,  som  har  fristet  os,  du  véd  det!  — 
saa    tung    en  Skyld!    —    o,    Blodskyld!    hvis    han 

falder!  -  - 

den  Røst  er  ikke  din,  du  milde  Dommer, 

som  raaber  i  mit  Bryst  saa  isnende, 

saa  haardt  mit  Navn  og  stævner  mig  som  Skyldner! 

Jeg  kunde  have  hindret  dette  —  ve  mig! 

Jeg  ser  —  forbarm  dig,  Herre !  —  jeg  er  skyldig !  — 

du  varede  mig  ej!  —  jeg  kaldte  paa  dig  — 

maaske  ej  nok?  —  var  jeg  for  egenmægtig?  — 

nu  raaber  jeg  til  dig:  o,  staa  mig  bi 

og  lad  mig  ikke  snuble  i  min  Blindhed! 

Vil  du,  jeg  selv  skal  gaa?  —  er  det  din  Mening? 

saa  vil  jeg  det  —  tal  til  mig  blot!  —  selv  Døden, 

omend  den  ramte  mig,  var  intet,  intet 

mod  denne  Kval,  der  klamrer  sig  om  Sjælen.  — 

Men  Døden  nu  rev  alle  Traade  sønder, 

hvormed  jeg  bandt  dit  Navn  i  disses  Tanker!  — 

Hvad  vil  du?  —  tal!  din  Tavshed  er  mit  Fald!  — 

Domenico. 
Giv  mig  din  Haand,  o  Mester,  end  engang 
og  lad  mit  Kys  paa  den  fortælle  dig, 
hvad  Ordet  ikke  kan,  hvor  højt  jeg  elsker, 
hvor  højt  jeg  ærer  den,  som  førte  mig 
igjennem  Tvivlens  Ørk  til  denne  Dag. 

S  av  o  nar  o  la. 
Domenico ! 

Domenico. 
O,  al  Velsignelse 
paa  dette  Hoved!  —  Saa!  —  jeg  er  beredt. 

Kardinalen. 
Hvis  ej  Francesco  og  hans  Ordensbrødre 
har  nogen  Fordring  mer  at  stille  til  dig, 

saa  vil  jeg  da  tilstede  dig  at  gaa. 

Dog  bedre  var  det,  hvis  Savonarola 

ej  hjerteløst  udsatte  sin  Discipel 

for  denne  Daad,  som  synes  saare  tvivlsom, 

men  vilde  selv  — 

Domenico. 

Hold  inde!  —  hjælp  os  Herre! 

Francesco. 
Nej  endnu  ikke!  Først  jeg  kræver  af  dig, 
at  dette  Crucinx,  som  dér  du  bærer, 
skal  lægges  bort.     Den  Sag,  som  selv  er  god, 
behøver  intet  Værn ;  den  sejre  skal 
foruden  Midler  ved  sin  egen  Sandhed. 
Og  taber  du,  skal  Korset  med  Guds  Legem 
dog  ej  fortæres  og  saaledes  haanes, 
fordi  du  fejler. 

Kardinalen. 
Dette  maa  jeg  sande. 
Tag  Crucifixet! 

Savonarola  afsides. 
Løgn  i  Englemaske! 

Domenico. 
Savonarola,  tal  dog  du  til  dem, 
dig  vil  de  høre;  prøv  dog  at  bevæge 
de  haarde  Sind  til  Mildhed  mod  mig  arme. 
(til  Francesco.)  Hvad  har  jeg  gjort  dig  dog,  du  onde 

Mand  ? 
Francesco. 
Skjæld  du  mig  kun,  jeg  vil  dig  det  tilgive; 
thi  Sandheden  maa  altid  døje  Haansord. 

Savonarola. 
Føj  dem  i  dette,  Broder.     Det  er  intet, 
hvis  Herren  frelse  vil.  —  Men  tvivler  du, 
jeg  vredes  ikke  paa  dig,  jeg  forstaar  dig, 
du  ser  som  jeg,  de  onde  frister  os. 

Pop  oles  chi   for  sig. 
Hvor  underligt,  at  denne  svage  Stemme 
har  styrket  Hjerter! 

Savonarola. 
Jeg  vil  tale  til  dem  — 
jeg  giver  dig  dit  Ord  tilbage,  Broder  — 
jeg  løser  dig  for  dem.  —  Nu  angrer  jeg, 
at  jeg  har  tilladt  dig,  hvad  selv  jeg  burde  — 
hvis  nogen  burde.  —  Tilgiv  mig,  min  Broder! 

Domenico. 
Tal  ikke  saa  til  mig,  Savonarola! 
uværdig  som  jeg  er.     Bedrøv  mig  ikke, 
jeg  har  ej  tvivlet  noget  Øjeblik, 
hvor  kan  jeg  det,  —  men  de  er  onde  mod  mig. 
(til  Francesco.)    Tag   dette   da,    min  Mester   vil   det 

saa!  — 

Savonarola  for  sig. 
Almægtige!  har  jeg  da  fristet  dig!  — 
Du  har  forladt  mig,  o  jeg  mærker  det, 
jeg  er  saa  ene  —  kom,  o  kom  tilbage! 
og  vis  mig  den  Beslutning,  jeg  skal  tage, 
forlig  mig  med  mig  selv,   med  dig,  min  Gud, 
og  fri  din  Sag  af  Fjendens  Snarer  ud. 
Kardinalen  til  Medici. 
Se,  hvor  han  krymper  sig,  han  mærker  Slyngen 

om  Foden  nu  —  men  lad  ham  vride  sig, 
vi  har  ham,  hvor  vi  vil  det.     Folkets  Tavshed 
er  kun  Herold  for  Tvivlen,  som  nu  vaagner. 
Nu  handle  vi. 

Medici. 
Ja,   raskt. 

K-ardinalen. 

Nej,  men  betænksomt! 
Medici  til  Popoleschi. 
Nu,  Popoleschi,  ser  I  Manden  helt. 

Popoleschi. 
Man  drømmer  tidt  og  tror,   at  man  er  vaagen ; 
min  Tanke  drømmer  end. 

Medici. 

Aabn  Øjet  da 
og  se  paa  denne  Mand,  da  vil  den  vaagne. 

Domenico. 
Hvi  piner  I  mig  med  den  lange  Venten! 
udklækker  eders   onde  Tanker  Raad 
mod  mig  og  mod  min  Mester.     Nu  til  Side ! 
jeg  vil!   —  Savonarola!  Fred  med  dig! 

Francesco. 
Nej  stands,  og  svar  mig  først,  hvad  gjemmer  du 
i  Haanden  dér? 

Domenico. 
Kun  Hostien,  nu  bort! 
Francesco. 
I  høre  det,  han  vil  vanære  Herren, 
og  Hostien  han  bruge  vil  til  Trolddom; 
som  Kirkens  Mand  forbyder  jeg  ham  dette; 

hvorlænge  skal  vi  taale  denne  Haan? 
Lad  ham,   Savonarola,  hvis  han  tør, 
lad  ham  forsvare  selv  sin  egen  Sag 
og  ikke  denne  Galning.     Ve  ham,  ve  ham! 

Stemme  r. 
Ve  ham !  ve  ham  1 

Domenico. 
Savonarola,   tal!  jeg  kan  ej  mere.     (falder  i  Afmagt.) 

Francesco. 
Samvittigheden  slog  ham.     Lad  ham  ligge. 
Den  Mand  var  ikke  denne  Gjerning  voxen. 
Prøv  du  nu  selv,   og  jeg  vil  kæmpe  mod  dig. 
Stemmer  fra  alle  Sider. 
Savonarola,   Savonarola!  gaa  du! 
Kardinalen  til  Medici. 
Ha,  hører  I!   nu  skrige  Ravnene! 

Medici. 
Vis  Byttet  dem!  mit  Blod  af  Længsel  brænder. 

Savonarola. 
Var  det  min  Dom,  du  fældede  ved  ham? 
o  Herre,  hvor  er  Vejen,  Mørket  skjuler 
nu  alle  Stier. 

Benedetto. 
Frem,  Savonarola! 
nu  tør  du  ikke  tøve  med  at  vise, 
at  du  er  den  Profet,  som  du  har  sagt, 
du  ser,  de  spotte  dig  og  os  i  dig. 
Opliv  de  dorske  Tanker.     Kast  nu  bort 
den  Ydmyghed  og  Selvfornægtelse, 

som  hindred  dig  i  her  at  træde  frem. 
De  holde  det  for  Tegn  paa  Vankelmod 
og  Fejghed,   Tvivl,   det  duer  ikke  længer. 
Nej,  vis  dem  nu  for  Alvor,  hvem  du  er, 
og  at  vi  ikke,   som  de  paastaa  frækt, 
er  uoplyste  Stakler,   de  maa  ynke. 
Til  Helvede  med  deres  Ynk  1  vi  vil 
ej  følges  af  et  Haansmil,  hvor  vi  gaa. 
Nu   skal  du  vise  dem,  nu  er  det  Tiden, 
at  vi  vel  vidste,  hvem  vi  gav  os  til, 
da  dig  vi  fulgte,  vi  og  alle  vore, 
Hustruer,  Børn.     Jeg  kræver  det  for  alle! 
Til  denne  Stund  vi  troede  for  dit  Ord 
nu  vil  vi  se  og  dømme  med  din  Handling! 

S  te  rnmer, 
Ja!  ja! 

Andre. 
Savonarola!   Savonarola  skal! 

Kardinalen. 
Dér  kræver  I  kun,  hvad  vi  alle  vil. 
Trods  al  vor  Forskjel  enes  vi  i  dette. 
Svar  nu,   Savonarola!  hav  dog  Medynk 
med  de  nødlidende,  som  tørste  efter 
at  se  den  Sandhed,  som  du  har  forjættet. 
Og  svare  maa  du ;  de  har  Ret  til  Kravet. 
Hvis  ikke,  far  til  Helvede  tilbage, 
som  sendte  dig  til  Florents'  Fald.     Svar  nu! 
Ja  eller  nej !  — 

Savo  narola. 


Nej! 

Nogle. 
Hvad! 

Andre. 
Han  vil  ej! 

Savonarola.  - 

Nej !  nej !  hør  mig  Florents ! 
Tag  ik^e  edsrs  Del  af  disses  Brøde! 
forlad  mig  ikke  for  det  Rænkespil, 
hvormed  de  ville  friste  Gud  og  mig ! 
Hold  fast  ved  Sandheden,  jeg  lærte  ede*, 
og  gjør  ved  eders  Trofasthed  til  Skamme 
det  Væv  af  Løgn  og  List,  Bedrag  og  Ondskab, 
som  disse  hadoptændte  Tanker  spandt! 
(det  lyner.)    I  Niddinger,  se  Himlens  Flammetunger 
udraabe  eders  Dom.     Søg  eder  Skjul! 
Sinais  Lyn  skal  gjennemkrydse  Jorden 
og  ramme  eder,  hvor  I  tro  jer  sikrest! 

Popoleschi. 
Soldater!  grib  ham! 

Medici. 

Ha!   —  nu  vaagned  han! 
og  Florents  tager  Hævn! 

Popoleschi. 

Han  har  forraadt  jer! 
grib  ham,  Forræderen! 

Folket. 
Grib  ham,  grib  ham !    han  har  forraadt  os !    Sa- 
vonarola har  forraadt  os! 

Maruccio 
stiller  sig-  foran  Savonarola. 
Hold  nu  Ord,  Kammerater.     De  lyve  ham  paal 

Værg  jer!   Slaa !     (Soldater   og  Folk  trænge    dem  til- 
bage med  Benedetto  i  Spidsen.) 

Benedetto. 
Du  trækker  Sværd  for  ham,  ha ! 

Marucci  o. 
Det  gjør  jeg  til  min  sidste  Time! 

Ben  edetto 
trænger  ind  paa  ham. 
Saa  lad  denne  blive  det ! 

(De  gaa  kæmpende  ud.) 

Albizzi. 
O,  stakkels  Florents!  hvad  raaa  du  ej  bære! 
mon  jeg  faar  se,  du  rejser  dig  med  Ære.     (gaar.) 

Kardinalen. 
Det  var  et  dygtigt  Dagværk,  vi  fuldbragte. 
Den  skrappe  Rytter  slog  sig  slemt  i  Faldet. 
Spring  I  nu  op,  nu  er  der  Plads  i  Sadlen. 

Medici. 
Min  Vilje  vil  det,  og  min  Lyst  er  stærk ! 
nu  gjælder  det  at  lede  Lidenskaben 
i  rette  Spor. 

Kar  din  alen. 
Aa,  frygt  kun  ej  derfor! 
Om  tvende  Dage  foregaar  jo  Valget 
paany  til  Raadet.     Tro  mig,  man  vil  haste 
med  at  tilbyde  eder  Stemmerne 
som  Raadets  første.     Det  er  Lidenskabens 

forunderlige  Skik.     Jo  større  Had 
desmere  Iver  siden. 

Medici. 

Det  er  sandt! 

Kardinalen 
til  Popolesclii,   der  staar  tankefuld  lidt  fra  dem. 
Nu  tænker  jeg,  I  mener,   det  er  Alvor! 

Popoleschi. 
For  eder  eller  ham,  maaske  for  mig? 
hvorledes  mener  I? 

Kardinalen. 

For  ham! 
Popoleschi. 

Saaledes ! 
Det  var  et  Spørgsmaal  kun  —  men  undskyld  mig, 
jeg'maa.i  Raadet,  her  maa  handles  snart. 
Hvor  Alvor  er,   skal  Alvor  vises  klart.        (gaar.) 

Kardinalen    halv  afsides. 
Jeg  kan  ej  med  min  bedste  Vilje  finde 
den  Overskrift,  der  passer  til  hans  Indhold.    — 
Vil  I  med  mig  ?  —  Lad  Stormen  kun  sig  røre ! 

Medici, 
Dens  Brusen  er  en  Vellyst  for  mit  Øre.     (De  gaa.) 

Catella 

kommer  tilsløret  ind  og  ser  sig  frygtsomt  omkring. 

Luft!  Luft!  —  o  Gud!  —  beskærm   ham  med  din 

Naade ! 
bevar  ham  dog  i  denne  vilde  Trængsel!  — 
hvis  de  nu  dræbte  ham!  —  o!  o!  —  og  jeg 
staar  her  saa  hjælpeløs  — '  langt   borte   fra"  ham  — 

mens  Sværmen  træder  paa  hans  favre  Legem. 
Forbarm  dig,  Himmel !    —  aande  kan  jeg  ikke 
derinde  i  de  kvalme  Stuer  —   her! 
ej  heller  her  —  o  Gud,  giv  mig  dog  Fred ! 

G  i  u  1  i  a  n  o 
kommer  hastig  ind.     Han  har  den  venstre  Arm  i  Bind. 
Catella  her  —  paa  dette  Sted  —  og  nu!   — 

Catella. 
O  ja!  —  forlad  mig!   — 

Giuliano. 

Nej!  nej! 
Catella. 

Jeg  gaar  hjem !  — 
Det  Bind  om  Armen,  er  I  saaret?  — 

Giuliano. 

Ja! 
Maruccio!  —  dog  spild  ej  Ord  paa  dette! 
jeg  skulde  hvile  den,  men  da  jeg  hørte 
det  vilde  Skrig  og  Kampens  stærke  Tummel, 
jeg  maatte  ud  —  ud!   —  denne  Rift  er  ringe, 
jeg  har  en  anden  dybere,  Catella, 
den  smerter  mig  til  Døde  —  Strid  og  Larm, 
den  hvileløse  Uro  kun  kan  dulme 
min  vaandefulde  Kval. 

Catella. 

O,  tal  ej  til  mig! 
jeg  har  ej  Plads  til  mere  Sorrig  nu 

Giuliano. 
Al  Sorg  paa  Jord  er  Støvgran  imod  min!   — 
at  leve  med  det  Ønske  kun  at  dø, 

at  aande,  naar  hvert  Aandedrag  er  Gift, 

at  tænke,   naar  hver  Tanke  kun  er  Jammer, 

at  sanse,   naar  hver  Sans  snigmyrder  Glæden, 

at  se  en  Himmel,   skjøn  og  straalefuld, 

med  Helved  i  sit  Bryst,  fordi  man  ej 

kan  drage  den  til  sig,  o  tro  mig!  det 

er  frygteligt,   Catella! 

Catella. 
Ja !  o  ja ! 

Giuliano. 
Catella!  elsk  mig!  elsk  mig!  og  du  giver 
et  Liv  til  Livet!   Sorgen  du  forjager 
med  Glædens  Jubel,  Had  med  Kjærlighed. 
Saa  vil  jeg  elske  Verden  gjennem  dig 
og  slutte  Fred  med  dem,   som  hade  mig, 
jeg  vil  ej  drage  Sværd  for  anden  Sag 
end  den,  din  Vilje  tækkes.     O,  Catella, 
jeg  fordrer  intet  Ord,   ak  ej  saa  meget, 
saa  sprængte  Glæden  Hjertet  alt  for  tidlig, 
men  kun  et  Tegn,  hvori  jeg  øjner  Haab! 

Catella. 
Mit  Hjerte  er  ej  mit,  —    det  er  alt  givet 
til  den,  jeg  elske  maa  for  hele  Livet. 

(gaar  hastig  ud.) 

Giuliano. 
Jeg  har  hørt  sige,  at  de  dybe  Saar, 
som  føre  Døden  med  sig,  smerte  mindre 
end  Rifter  blot  i  Huden.  —  Jeg  er  kold  — 
saa  kold  indtil  det  inderste  —  nu  vil 
mit  Had  jeg  elske  —  Had  er  fælles  Eje  — 

en  Skjøge,  som  sig  villig  lader  leje ! 
Ha,  ha,  ha,  ha ! 

(styrter  efter  de  stridende.) 

Silvestro  hastig  ind. 
Jeg  slap!  hør  hvor  de  larme!  nu  hvorhen! 
i  Hælen  følger  Død!  han  er  fortabt!  — 
med  ham  vi  alle!   —  Det  er  Dommedag, 
der  sender  sine  Rædsler  forud.     Ve  mig, 
hvor   skal  jeg   fly,    —    hvad    var    det!     —     kaldte 

nogen ! 
Savonarola,  ej  det  gavned  dig, 
om  og  jeg  døde,  du  kan  dog  ej  frelses! 
Skynd  dig,  du  Nattemulm,  kom  skybedækt 
til  Hjælp  for  mig  mod  denne  grumme  Slægt. 

(gaar  ud.) 


Cellen  i  San  Marcoklosteret.    Corbizio  og  Domenico 
hastig  ind. 

Corbizio  raaber  ud. 
Tøv  ved  Porten,    til   Savonarola   er   i  Behold! 
Spar  paa  Ordene,   men  slaa  til! 
Domenico. 
Hvis  de  nu  dræbe  ham! 

Corbizio. 
Endnu    er    der    nok    til    at   værge    ham.      Frygt 
ikke!   Godt  er  det,  at  vi  kom  dem  i  Forkjøbet,  de 
kunde  ellers  let  have  afskaaret  os  Vejen   hertil  ved 
at  sætte  Vagt  ved  Klosteret  her. 

Domenico. 
Det  er  en  frygtelig  Time  denne.  Himmel  og 
Jord  er  i  Oprør.  Herren  nedtordner  sin  Vrede 
imod  Florents'  vanslægtede  Folk.  Hu!  se  hvor 
Lynene  falde  Slag  i  Slag.  Hør  Stormens  Klage- 
skrig. Dog  vil  de  ikke  se,  de  blinde.  Forbandet 
er  nu  denne  Stad. 

Corbizio 
ser  ud  ad  Vinduet. 
Der  er  de!  hvor  Kampen  raser!  Der  huggede 
Maruccio;  godt  truffet,  Ven!  saalænge  han  staar, 
falder  ikke  Savonarola!  Der  er  kun  faa  Fakler  til- 
bage, Regnen  slukker  dem  alle.  Hør,  hvor  de 
larme!  Denne  Stund  gjør  mangen  faderløs!  Herren 
er  med  os,  han  frelser  dem;  nu  naaede  de  Porten. 
Hvad?  Giuliano  kæmper  i  Spidsen!  saa  var  det  dog 
ikke  skrevet  dybt  nok.     Med   ham   har  jeg  dobbelt 

Regnskab  at  opgjøre.     Catella! 

(iler  ud.) 

Domenico. 
Det  er  den  første  Gang  i  dette  Liv, 
jeg  blues  ved  min  Kutte;  gid  dens  Vadmel 
var  blanke  Plader,  og  min  Isse  vant 
til  Hjelmens  Tryk;  da  stod  jeg  ikke  nu 
saa  hjælpeløs  ved  denne  vilde  Færd. 
O  gid  jeg  var  en  Mand!  —  en  sælsom  Lyst, 
jeg  aldrig  kjendte  før,  har  fyldt  mit  Bryst, 
en  Gnist  af  det,  som  Verden  kalder  Mod, 
har  tændt  i  Flamme  nu  mit  lunkne  Blod. 

Mon   Cellens  Krog  kun  var  den  Plads  i  Livet, 

der  skulde  al  min  Daadlyst  være  givet? 

Hvor  vaandefuldt,  naar  midt  paa  Livets  Bane 

en  anden  Vej  for  Løbet  man  maa  ane, 

som  kunde  have  —  nej,  o  Herre,  nej! 

hvis  dit  Behag  jeg  vinder  paa  den  Vej, 

saa  er  jeg  lykkelig.     Vær  ved  hans  Side, 

for  hvem  jeg  kun  saa  gjerne  vilde  stride; 

vær  du  hans  Arm,  hans  Værge  og  ha.ns  Skjold, 

da  skal  han  sikkert  trodse  Fjendens  Vold. 

Maruccio,  Savonarola,  Corbizio  og  Stridsmænd 
komme  ind. 

Maruccio. 
Den  Kamp  var  ingen  Spøg  —  nu  er  du  sikker! 
sæt  dig  nu  ned  og  hvil  dig  —  vær  kun  tryg, 
saalænge  denne  Arm  kan  føre  Sværdet, 
skal  ingen   røre  dig.    (fører  ham  hen  paa  Løjbænken.) 

Savonarola. 
Maruccio ! 
din  Troskab  er  min  Hvile. 

Maruccio. 

Godt!  —  saa  er 
jeg  lønnet  mer  end  nok. 

Domenico. 

Savonarola ! 
giv  mig  din  Haand  og  tal  et  Ord  til  mig. 

Savonarola 
rækker  ham  rørt  Haanden. 
Min  Ven,  min  Broder! 

Domenico. 

Herren  være  lovet, 


at  du  er  frelst. 


Corbizio. 
Maruccio  !  —  fordømt ! 
de  har  besteget  Muren.   —  Ved  Guds  Moder, 
nu  fæste  de  en  Stige  her  til  Vindvet. 

Maruccio. 
Ja  lad  dem  komme,  denne  Satans  Yngel, 
de  skal  nok  finde  Mænd,  som  ej  forfærdes. 

Savonarola  for  sig. 
Skal  alt  det  Blod  da  falde  paa  mit  Hoved! 
vil  du  det  saa,  o  Herre!  du  maa  styre; 
det  Rør,  jeg  havde,  brødes  i  min  Haand. 

Det  banker  stærkt  ude  paa  Porten. 

En  Stemme. 
I  Raadets  Navn,  luk  op ! 

Maruccio. 

Hvem  byder  her! 
Gaa  ud  og  raab  til  dem,  at  de  skal  tie, 
her  lukkes  ingen  ind,  saalænge  jeg  — 
o  ve!  her  traf  den!   (falder.) 

Corbizio. 

ak,  din  Broders  Pil  — 
igjennem  Vindvet   —  se  hans  Ansigt!  — 

Maru  ccio. 

o! 

min  Broder,  Broder!  —  Du  traf  dybt  og  sikkert t 

tilgiv  ham  Fader,  du  som  er  i  Himlen  — 
nu  har  jeg  udtjent,   —   Tag  I  andre  fat, 
jeg  maa  jo  slippe  —  løs  min  Brynje  lidt, 
den  klemmer  her  —  her!  o!  —  Savonarola 
bed  for  mig!     (døer.) 

Savonarola. 
o !  i  Himlen  er  hans  Sjæl, 
paa  Jorden  Trofasthed  kun  lever  kort. 

Det  banker  stærkt  igjen. 
Guds  Fingerpeg !  —  luk  Porten  op !  —  jeg  byder !  — 

Nogle  gaa  ud  og  lukke  op. 
Læg  Liget  her !    (peger  paa  Løjbænken )    Farvel,   Ma- 

ruccio ! 
det  aner  mig,  vi  mødes  snart  igjen. 

En  Herold 
kommer  ind  med  bevæbnede. 
I   Raadets   Navn    fordrer    jeg    Savonarola,    Do- 
menico og  Silvestro  udleverede.     Os  er  det  befalet 
at   føre   de   tre   i  Sikkerhed,    at   der   kan   dømmes, 
hvad  dem  skal  vederfares. 

Corbizio. 

Nej   aldrig  skal  det  ske!    (trækker  sit  Sværd) 

Savonarola. 

Hold  inde,  Ven! 
min  Lod  er  falden.   —  Fred  med  dig  og  dem! 
Jeg  følger  jer  —  gjør  eders  Pligt  —  hei  er  jeg! 

Domenico. 
Din  Vej  er  min!  —  Kom  kun,  jeg  er  beredt!  — 

Herolden. 
Den  tredie  mangler! 

Savonarola. 
Jeg  saa  ham  sidst,  da  Lykken  vendte  sig. 
Her  er  han  ikke.  —    Raadet  venter  os! 

Herolden. 
Slut  Kreds  om  Fangerne,  Soldater.     Gaa  saa! 

(gaar.) 

Corbizio. 
Lad  os  dog  følge  dem  med  dragne  Sværd, 
og  ve  den  Mand,  som  kommer  dem  for  nær. 

Alle. 
Ja,  ja!  afsted! 

Corbizio  afsides. 
Nu  mørknes  Florents'  Dag!   —   vær  naadig  Himmel 
mod  denne  blinde,  hjerteløse  Vrimmel.       (gaar  ud.) 

S  i  1  v  e  s  t  r  o 
kommer,  men  bliver  staaende  et  Øjeblik  i  Døren  og 
lytter  efter  den  svindende  Larm. 
Saa !  —  o !  nu  stilner  det  —  den  vilde  Sværm 
vil  nu  vel  skaane  Klostrets  Helligdom 
og  ikke  vende  hid  tilbage  mere. 
Igjen!  —  o  nej!  —  de  fjærne  sig,  det  Raab 
var  svagere.  —  Hvor  her  er  saligt  stille 
som  i  de  dødes  Have.   —  Stormen  sagtner, 
det  vilde  Uvejr  har  sin  Vrede  mættet, 
(ser  ud  ad  Vinduet.)  nu    dukke   frem   de    straalefulde 

Stjerner 
en  efter  en  i  Skyens  Rifter,  o! 

hvor  mildt  de  blinke  ned,  jeg  tænkte  aldrig, 
mit  Øje  skulde  mødes  mer  med  dem.  — 
Hvor  jeg  er  vaad  —  min  Kutte  gjennemblødt! 
jeg  mærkede  det  knap  i  al  min  Angst, 
men  hvad !  nu  har  jeg  Ly  og  Fred  for  Natten. 
Jeg  trænger  haardt  til  Hvile,  jeg  er  træt  — 
saa  træt !  (gaar  et  Par  Skridt  henover  Gulvet,  men  snubler ) 
hvad   var    det!    (ser  for  sig.)    Blod!    Blod! 

Herre,  hjælp  mig! 
Her  er  flydt  Blod  —  maaske  Savonarolas ! 
hvad  har  jeg  gjort!  forladt  ham  i  hans  Nød, 
o,  ve  mig,  jeg  frygtagtige  —  forraadt 
den,  som  jeg  elsked  mest  paa  denne  Jord, 
og  som  har  ofret  alt,   ak  alt  for  mig ! 
Jeg  usle  Mand,  ej  værd  at  kaldes  Mand! 
jeg  har  fortjent  den  værste  Lod  at  times 
for  denne  Gjernings  Skyld  —  o,  var  det  ej 
Savonarola  selv,  som  maatte  bløde 
paa  dette  Sted,  saa  kunde  jeg  endnu!  — 
jeg  vil  afsted!  (bliver  Maruccios  Lig  vaer.)  ha!  hvad! 

et  Lig !  —  hvis  nu ! 
(løfter  Liglagenet  og  farer  forfærdet  tilbage.) 

Maruccio !  —  dig  var  det  da,  som  faldt !  — 
trofaste  Mand,  jeg  skammer  mig  for  dig 
skjøndt  ej  dit  Øje  ser  mig;  du  blev  tro 
til  sidste  Stund;  ja  du  har  Lov  at  hvile, 
du  har  fuldbragt  dit  ædle  Dagværk,  Broder! 
men  jeg,  o  jeg  faar  aldrig  mere  Fred, 
hvis  han  ej  end  engang  mig  vil  velsigne 

og  bede  for  min  Synd  —   Farvel,   min  Broder! 

din  stumme  Mund  anklager  mig  paa  Livet, 

og  jeg  vil  gaa  den  Vej,  du  mig  betegner, 

hvad  end  Savonarola  nu  skal  lide, 

saa  skal  Silvestro  findes  ved  hans  Side. 

(gaar  ud 


FEMTE  ACT. 

Signoriets  Forsamlingssal.     To  Drabanter. 

Første. 
Hør,    Kammerat,    du    skulde    ellers   tale   noget 
sagtere,    naar   du  har  saadanne  Meninger,    som  du 
har.      Stik  Fingeren  i  Jorden  og  lugt,    hvor  du  er  I 

Anden. 
Aa,    hvad!    jeg  er  ikke  saa  ræd  af  mig.     Ingen 
hører  mig  uden  du,  Beppo,   og  du  vil  vel  ikke  for- 
raade  din  gamle  Kammerat;  du  var  dog  ogsaa  en- 
gang glad  ved  at  kysse  hans  Kappe. 

Første. 
Ja,  det  var  dengang,  du !  —  men  man  maa  tude 
med  de  Ulve,   man  er  imellem. 

Anden. 
Ja,  det  forstaar  sig.     Men  jeg  siger  dig  alligevel, 
var  ikke  Medici  ved  dette  Valg  bleven  Gonfaloniere, 
var  det  ikke  kommet  saa  vidt  som  nu. 

Første. 
Kan  nok  være!  forstaar  mig  ikke  paa  de  Dele. 

An  den. 
Det  er  da  ellers  tydeligt  nok,  han   vil   ham  til- 

livs.  Men  der  er  ellers  Hunde  nok  om  det  Ben, 
for  Paven  har  krævet  ham  udleveret  af  Signoriet 
død  eller  levende.  Han  er  dem  alle  en  Torn  i 
Øjet,  ud  skal  den. 

Første. 

Det  forstaar  sig,  øjet  er  et  følsomt  Sted. 
Anden. 

Forresten !  den  Smule  Liv,  der  er  tilbage  i  ham, 
maa  de  heller  tage,  jo  før  jo  heller.  Saadan  de  har 
udpint  og  martret  ham  for  at  faa  ham  til  at  be- 
kjende,  ligesom  han  var  en  Gavtyv,  det  er  — 
imellem  os  —  nok  sagt!  —  gement.  Der  er  snart 
ikke  mere  Liv  i  ham  end  i  en  Flue  ved  Vintertid. 
Han  ser  mere  afpillet  ud,  end  man  egentlig  har 
Lov  til,  naar  man  fremdeles  skal  gaa  for  et  syndigt 
Menneske.  Paa  den  Fagon  kunde  de  faa  mig  til 
at  bekjende,  at  jeg  var  Fader  til  mig  selv,  om  det 
skulde  være.     Er  det  Løgn,  hvad  jeg  siger! 

Første. 

Nej,  fed  er  han  ikke,  hvis  ikke  mine  Øjne  lyve. 
Anden. 

Og  saa  er  der  denne  Advocat,  du,  som  sidder 
ved  Protocollen ;  et  værre  Skurkefjæs  har  jeg  al- 
drig mødt.  Fingrene  klø  paa  mig,  naar  mine  Øjne 
falde  paa  ham.  Det  ser  ud,  som  det  hele  var  en 
Spas,  der  var  sat  i  Gang  for  hans  Skyld.  Han 
kaster  sig  over  Munkens  Ord  som  en  Løve  over  et 
Lam.  Havde  jeg  Forstand  nok,  du,  til  at  se  ham 
paa  Fingrene,  saa  skulde  du  faa  at  se.  —  Jeg  tror 
ham  ikke! 


—    163  — 

Første. 
Jeg  tror  ikke  min  bedste  Ven! 

Anden. 
Du  er  et  Asen,  Beppo ! 

Første. 
Hvem  har  bildt  dig  det  ind;? 

Kardinalen  og  Veri  af  Medici  komme  ind. 
Kardinalen. 
Saa  sejrede  vi  da! 

Medici. 
Dødsdømte  alle! 
Kardinalen. 
Det  maatte  til;  saa  vilde  Paven  det; 
Omstændighederne  det  tilmed  fordred. 
Domenico,  ja  selv  Silvestro  kunde 
os  blive  farlige,  hvis  Længsel  efter 
Savonarola  Folket  atter  greb. 
Erindringen  velvillig  kunde  laane 
dem,  hvad  de  trængte  til  af  dennes  Vælde. 
En  Mand  som  han  dør  ej,  fordi  han  dør, 
hvis  ej  hver  Levning  af  ham  ryddes  med. 
Han  er  en  Flamme;  vel  er  de  kun  Gnister, 
men  Gnister  tænde  kan,  naar  Stoffet  er  der. 
For  Sikkerhedens  Skyld  de  slukkes  maa. 
Saavidt  jeg  skjønner,  tror  jeg,   at  vi  gjør 
de  fromme  Mænd  en  Vennetjeneste 
ved  denne  Dødsdom;  hvorfor  skulde  vi 
da  undslaa  os?    Tro  mig,  at  Mennesker 
af  saadant  Stof  som  disse,  o,  de  leve 
kun  for  at  dø  —  saa  lad  dem  det!  — 

Med  i  c  i. 

Vel! 
(et  Bud  kommer.)     Nu 
du  traf  ham  ikke? 

Bude  t. 
Nej!   —  han  og  hans  Hustru 
var  begge  borte  —  ingen  vidste  noget, 
om  hvor  de  var  og  naar  de  vilde  komme, 
men  eders  Bre/  jeg  til  en  Tjener  gav 
med  Paalæg  om  Albizzi  det  at  give, 
saasnart  han  kom. 

Medici. 
Godt  gaa!   (Budet  gaar.) 
Ved  Jupiter! 
jeg  fatter  ej,  hvad  der  gaar  af  Albizzi. 
Kan  I  forstaa  det?  det  er  uforsvarligt 
at  svigte  ved  Afstemningen,  han  kunde 
dog  ikke  vide  afgjort  Sagens  Udfald. 
Tilfældet  blot!  —  fordømt!   —  hans  Underskrift 
bør  heller  ikke  mangle,  det  kan  tydes 
af  Folket,  i  hvis  Øjne  han  staar  højt, 
som  om  han  var  imod  os.     Tøve  kan 
vi  ikke  længer  for  de  andres  Skyld, 
og  Sagen  taaler  ej  Opsættelse. 
Alt  er  beredt,  og  Stemningen  maa  gribes. 

Kardinalen. 
Ja,  I  har  Ret!  det  er  det  ønskeligste, 
at  Dommen  møder  op  med  alle  Navne, 
især  de  vægtigste  i  Folkets  Øren. 
Men  hør  et  Ord,  lad  Raadet  tage  Plads 

og  Sagen  gaa  sin  Gang.     Her  gjælder  det, 
at  Formerne  for  Syns  Skyld  maa  bevares. 
Læs  Dommen  for  Savonarola  op, 
saa  er  det  gjort,  og  han  kan  atter  fores 
til  Fængselet  tilbage.     Og  maaske 
Albizzi  kommer,  medens  det  staar  paa. 
Saa  kan  I  siden  forelægge  Raadet 
den  hørte  Dom  til  Underskrift.     Jeg  selv 
gaar  til  Albizzi  nu,  jeg  plejer  gjerne 
at  have  Heldet  med  mig,   saa  skal  jeg- 
nok  skynde  paa  ham. 

Medici. 
Vel,  det  vil  jeg  gjore. 

Kardinalen  gaar.      Medici    ringer  med  en  Klokke,   der 

staar  paa  det  runde  Bord.     De  sex  Raadsherrer ,  blandt 

hvilke  Popoleschi  og  Giuliano,  træde  ind.     Skriveren 

med  Domsprotokollen. 

Medici 
afsides  til  Giuliano. 
Et  Ord  med  dig ! 

Giuliano. 
Til  Tjeneste.     Hvad  vil  Ir 
Medici. 
Det  er  vist  klogest  at  forstærke  Vagten, 
naar  efter  dette  du  til  Fængselet 
skal  atter  føre  ham.     Vi  kan  ej  være 
her  for  forsigtige. 

Giuliano. 
Det  er  alt  gjort. 

Medici. 
Vel  tænkt ,    min  Ven !    —    godt !    —    Tager  Plads, 

I  Herrer  I 

Alle  sætte  sig,  saaledes  at  Popoleschi  bliver  yderst  paa 
højre  Fløj  og  en  Plads  bliver  ledig  til  Albizzi  paa  ven- 
stre.     Den   første   Plads  til  venstre   indtager   Giuliano. 
Medici  selv  sidder  midt  for. 

Medici  til  Vagterne. 
Lad  Fangerne  saa  komme! 

Savonarola.  Domenico  og  Silvestro  føres  ind  med  læn- 
kede Hænder. 

Popoleschi  for  sig  selv, 

Trods  sin  Lænke 
er  han  dog  lykkeligst,  han  skal  før  vi 
forlade  denne  Sump,  man  kalder  Livet. 

Medici. 
Træd  frem  for  eders  Dommere  og  hør, 
hvad  Florents'  høje  Raad  ved  mig  forkynder 
for  dig,  Savonarola,  og  for  dine. 

(Læser  følgende  op.     Da   lian  er  begyndt,   kommer  Al- 
bizzi bleg  og  sammensunken  ind  fra  Baggrunden.     Han 
staar  og  betragter  Savonarola  under  Oplæsningen, 
derefter  sætter  han  sig  paa  den  ledige  Plads 

>Domskjendelse  af  Florents'  Octovirer. 

I  det  forsamlede  Raad  af  Florents'  Octovirer  er 
blevet  besluttet  som  følger: 

Efter  Processens  Fuldbringelse  mod  Maria 
Girolamo  Savonarola,  Prior  for  San  Marco  Klo- 
ster, og  hans  tvende  Disciple  Domenico  da  Pescia 
og   Silvestro,    alle    af  San   Marcos    Congregation, 

og  efter  at  alle  Vedtægter  ere  skete  Fyldest,  som 
Florents'  Love  paabyde,  overgiver  nu  Republiken 
efter  Samraad  med  Hans  Hellighed  Pavens  Ud- 
sending, Kardinalen  Romolino,  disse  tre  til  den 
verdslige  Retfærdigheds  straffende  Haand,  for  at 
ikke  Synden  skal  blive  uden  Straf.  Saasom  de 
gjennem  mange  Forhør  ere  blevne  overbeviste  om, 
og  saasom  deres  endelige  Tilstaaelser  lyde  paa, 
at  de  have  vakt  Oprør  mod  den  hellige  Kirkes 
og  Statens  Love,  dømme  vi  dem  herved  som 
Kjættere  og  Oprørere  skyldige  til  at  lide  Døden 
paa  Baalet.  Derefter  skal  da  deres  Aske  spredes 
i  Arnos  Vande,  for  at  den  udødelige  Sjæl  ganske 
kan  skilles  fra  de  vanhellige  Legemer. 

Givet  i  det  høje  Signorie  den  22de  Maj  1498.« 
Der  gives  eder  Fred  indtil  i  Morgen 
ved  første  Gry,  benyt  da  Tiden  vel 
til  Forberedelse  paa  det,  som  kommer. 

S  a  v  o  n  a  r  o  1  a. 
I  mener  Døden,  tal  kun  lige  ud, 
det  Ord  gik  altfor  tidt  forbi  min  Tanke, 
til  at  jeg  skulde  ræddes  for  det  nu. 
Jeg  sove  vil  saa  trygt  med  det  for  Øjet 
den  sidste  Nattesøvn,  mig  Livet  skjænker, 
som  rene  Hjerter  efter  Dagens  Møje. 
Jeg  er  beredt,  kald  mig,  saasnart  I  vil; 
thi  Herren  har  mig  vist  den  Dag,  førend 
I  turde  tænke  den;  hans  Kald  jeg  lød, 
da  jeg  mit  Hverv  blandt  Florents'  Folk  begyndte; 
jeg  var  den  Hammer,  som  han  agted  værd 


en  føje  Stund  at  bruge  til  sin  Gjerning; 

nu  lægger  han  mig  bort,  og  jeg  adlyder 

foruden  Knurren  Herrens  vise  Hensigt. 

Men  I,   som  dømme  mig  og  disse  arme 

uskyldige,  hvis  hele  Brøde  var, 

at  de  har  elsket  meget,  ve  jer  dog, 

naar  Dommens  Klokker  ringe  eder  ind. 

Jeg  turde  ej  for  alle  Verdens  Skatte 

da  lytte  til  de  Ord,  som  I  faa  høre. 

I  Stenhjerter,  som  ej  til  Skaansel  kjende, 

naar  eders  Egenkj ærlighed  blot  saares; 

I  utaknemmelige,  som  kan  glemme, 

hvor    ofte   jeg    —    (peger  paa  Giuliano.)   ja,    slaa    dit 

Øje  ned !  — 
jer  kunde  have  knust  blot  ved  et  Vink 
saa  let,  som  Stormen  i  sin  Vældes  Tid 
kan  bryde  Træets  raadne  Grene  af. 
Min  Kjærlighed  tiJ  Florents  var  langt  større 
end  Omsorg  for  mig  selv  og  Sky  for  eder. 
I  skyldbetyngede,  hvor  vil  I  finde, 
et  Skjul  for  jer,   naar  Folkets  Smerteskrig- 
og  jammerfyldte  Raab  anklager  eder 
for  Kjærlighedens  Herre.     Ve  jer  da! 
Jeg  vakte  Oprør,  ja  mod  Løgn  og  Trældom, 
mod  eders  Undertrykkelse  af  Frihed, 
mod  eders  Sløvsind  og  Forhærdelse; 
men  dette  Oprør  er  mit  Forsvar  og 
mit  Frihedsbrev  hos  den  retfærdige. 
Den  Skyld,  jeg  har,  bekjender  jeg  for  ham, 
og  han  vil  dømme  mig;  thi  jeg  har  syndet 

og  grebet  fejl  i  Fristelsernes  Mørke; 
for  eder  er  jeg  hvid  som  Duens  Fjedre, 
mod  jer  og  Florents  har  jeg  ingen  Skyld; 
en  anden  Slægt  vil  dømme  anderledes, 
end  I  har  dømt  mig  nu. 

Octovirerne  have  vist  Tegn   paa   Utaalmodighed  under 

hans  Tale. 

Medici. 

Vagt!  før  ham  bort! 

Savonarola 
idet  han  og  hans  Fæller  gaa  ud,  førte   af  Vagterne. 

En  Mand  kan  dø,  men  Aanden  dør  ret  aldrig! 
den  Vuggegave  blev  dog  Sandhed  givet, 
dræb  kun  dens  Talsmænd,  gjenfødt  faa  de  Livet.  — 

(gaar  ud.) 
Popoleschi  halvt  for  sig. 
Mon  det  var  os,  som  ham  nu  dømte,  eller 
dømte  han  os?  Man  falder  over  Spørgsmaal. 

Albizzi  for  sig 
Min  Hustru  havde  Ret,  der  er  en  Indskrift 
i  dette  Øje,  Sandhed  kun  kan  skrive. 

Medici. 
Det  sidste  Skrald  fra  denne  Tordensky! 
snart  er  vor  Himmel  fri!  —  Nu,  mine  Herrer, 
kun  eders  Navnes  Underskrifter  her, 
saa  kan  vi  hvile  paa  det  gode  Dagværk.  — 
Her  staar  da  mit!   —   saa  skjønne  Træk  min  Pen 
faldt  aldrig  paa  at  gjøre  som  i  Dag. 
Lad  Protocollen  gaa!  —        (man  skriver  under.) 

Popoleschi, 
da  Protokollen  kommer  til  ham,  for  sig  selv. 
Min  Ære  fordrer  det  og  Florents '  Held, 
mit  Hjerte  sender  dig  et  tungt  Farvel. 
Tag  der,   Albizzi!    (skyder  Protocollen  over  til  ham) 

Albizzi 
rejser  sig  og  støder  den  bort. 
Nej.  bort  fra  mig,  jeg  skriver  ikke  under! 
jeg  vil  ej  have  Del  i  dette  Blod. 

Medici. 
Albizzi,  hvad!  I  vil  ej  skrive  under  1 

Albizzi. 
Nej,  nej!  forbandet  er  den  Time,  da 
I  fik  mig  ind  paa  eders  falske  Stier. 
Afgrunden  ser  jeg,  men  jeg  vender  om, 
hvis  I  har  Mod,  gaa  I  foruden  mig, 
jeg  standser  her,  min  Tanke  tynges  nok, 
fordi  jeg  delte  eders  Skyld  saa  længe. 

Medici. 
Ha!  Vanvid!  —  nu!  vil  I  vor  Sag  forraade? 

Albizzi. 
Nej,  eders  Sag  forraader  nok  sig  selv, 
den  trænger  ej  til  mig  for  dettes  Skyld. 
Savonarola  var  min  Fjende,  thi 
jeg  saa  kun  vild  Uorden,  Kraftløshed 
i  Statens  Styrelse,  og  Landetab 
som  Følge  af  hans  Værk,   derfor  bekæmped 
jeg  ham  paa  Fjendevis,  men  ærlig  dog. 
I,  Medici,  var  listig  som  en  Slange 
og  brugte  Vaaben,  som  jeg  væmmes  ved, 

da  nu  jeg  kjender  dem.     I  lokked  for  mig, 
og  jeg  saa  alle  Skyggerne  som  hans, 
skjøndt  de  var  vore  egne  mange  Gange. 
Dog  derom  kan  hver  dømme,  som  han  vil, 
det  er  ej  derfor,  at  jeg  jer  anklager, 
men  kun  fordi  I  ej  paa  ærlig  Vis 
som  Adelsmænd  har  kæmpet  mod  jer  Fjende. 
Derfor  foragter  jeg  jer.  —  Nu  Farvel  I    (gaar  ud.) 

Alle  har  rejst  sig. 
Medici. 
Den  Taabe  har  min  Medynk  —  lad  ham  gaa. 
Han  skikker  sig  langt  bedre  mellem  Kvinder 
end  her  imellem  Mænd. 

Giuliano  for  sig  selv. 
Catella ! 

Medici. 

Ham 
jeg  kræve  skal  til  Regnskab,  naar  der  levnes 
mig  Tid  dertil.     Vi  andre,  mine  Herrer, 
vil  ej  for  Smaating  glemme  vore  Pligter, 
der  mangler  trende  Navne  her  endnu. 

Giuliano  afsides  til  Medici. 
Hvis  ogsaa  de  nu  nægtede  — 

Medici  afsides  til  ham. 
Ha,  ha! 

de  er  betalte  med  Albizzis  Penge. 

(de  tre  skrive  under.) 

Giuliano 
for  sig  selv,  seende  efter  Medici. 
Vor  Sag  var   dog  en  bedre  Stridsmand  værdig.    - 


Det  er  mig,  som  jeg  pludselig  blev  gammel, 
jeg  lærte  altfor  meget  paa  engang. 

Medici. 
Saa  er  vi  færdige!  —  Du,  Giuliano, 
vil  sørge  for,  at  sikkert  Fangerne 
til  deres  Celler  føres.  —  Nu  Farvel, 
vi  mødes  alle  aarle  jo  igjen,  (De  gaa.) 

Popoles  ch i. 
>Igjen!«  —  -igjenl«  gjør  Livets  Vise  lang. 
Kun  et  Par  Vers!  og  den  fik  bedre  Klang. 

•   (gaar.) 


En  Gade,  der  fører  til  Fængslet.     Corbizio  og  Gatella 
komme  ind  tilligemed  bevæbnede  Folk.     Catella  er  for- 
klædt som  en  ung  Svend. 

Corbizio. 
Har  de  ham  først  i  Fængselet  igjen,  er  al  Red- 
ning umulig.     Derfor  nu  eller  aldrig,  Folk!  og, I  ere 
jo  fast  besluttede? 

Folkene. 

Ja! 

Corbizio. 
Vel !  saa  vil  vi  nappes  med  dem  om  ham  nok 
engang.  Hans  Venner  ere  faa  nu!  her  ere  de  vel 
alle.  Otte  Mand.  Nu  ja,  mangen  har  stridt  for 
Sandheden  sit  Liv  igjennem,  uden  én]  græd  ved 
hans  Grav.     Hold  jer  til  vor  Aftale,  Folk! 

Folkene. 
Ja! 

Corbizio. 
Ikke  til  Angreb,  før  jeg  giver  Tegnet!  Saa  ad 
denne  Gade  dér  til  Byens  Port!  —  Vagten  er  be- 
stukken. Udenfor  Porten  vente  vore  Dyr,  og  saa 
afsted  i  Hast.  Gud  give  Held  til  vor  Færd  og 
Fred  til  den,  som  Døden  rammer  for  Savonarolas 
Skyld  i    denne  Kamp.      Jeg   forlader  Pladsen  sidst. 

Folkene. 
Det  véd  vi.     Du  svigter  ikke. 

Corbizio. 
Ikke  uden  lovligt  Forfald,   som  kan  times  enhver 
af  os  her.     Men  derfor  ingen  Modløshed,   Kamme- 
rater!   Ingen   har    sat  Livet  ind  for  en  bedre  Sag. 
Det  gjør  Modet  stærkt  og  Huggene  haarde. 

Folkene. 
Det  er  Sandhed! 

Corbizio. 
De   er   neppe    mandstærkere   end   vi;    men  selv- 
om saa  var,    saa   tæller   en   god  Stridsmand   aldrig 
Fjendens  Antal. 

'Folkene. 
Det  gjør  vi  heller  ikke! 

Corbizio. 
Det  véd  jeg,  derfor  siger  jeg  det.  Men  nu  i 
Skjul,  hver  paa  sin  Post.  Jeg  bliver  her,  til  de 
komme ;  de  maa  strax  være  her.  Spred  jer  og  gjør 
ingen  Opsigt.  Mørket  er  en  god  Ven  nu.  Hold 
Kapperne  for  Sværdene,  at  de  ikke  klirre. 

Folkene. 
Vel! 

Corbizio. 
Giv  saa  nøje  Agt.  Vor  Herre  er  en  stærk  Mand 
og  kan  føre  mere  til  Sejer  end  dette  her.  Giv  mig 
Haanden,  før  I  gaa,  hver  især,  et  Vennehaandtryk 
taler  bedre  end  mange  Ord.  Her,  Kammerat!  — 
og  du  —  du  —  ingen  Taare  nu,  vi  vil  nok  mødes 
igjen  med  Smil.  Og  du  der!  —  Saa!  Tak,  alle! 
Farvel,  Folk,  gaa  nu  med  Gud !  De  gaa. 

Og  nu,  Catella,  i  vor  Elskovs  Navn 

besværger  jeg  dig,  gaa,  forlad  mig  dog 

og  hold  dig  borte,  langt  fra  dette  Sted, 

hvor  der  skal  strides.     Tanken  om  din  Nærhed 

og  om  at  noget  ondt  dig  kunde  ramme 

vil  lamme  Kraften  i  min  Arm.     O  hør  mig! 

hvis  Kjærlighed  kan  Kjærlighed  forstaa, 

du  vil  forstaa  mig.     Gaa,  min  elskte,  nu 

og  tøv  ved  Porten;  snart  med  Herrens  Hjælp 

skal  jeg  og  han,  som  jeg  vil  kæmpe  for, 

dig  møde  dér,  og  da  fra  Florents  bort, 

hvor  Sorg  og  Nød  og  Ufred  kun  har  hjemme, 

til  andre  lyse  Egne  hen,  hvor  Fred 

og  Kjærlighed  kan  bo  i  Hjemmet  hos  os. 

Gaa  nu,  jeg  beder! 

Catella. 

Elskov  frygter  intet 
foruden  Frygten  for  at  skilles  fra 
den,  som  dens  Længsel  gjælder.     Jeg  vil  blive!  — 

Corbizio. 
Vær  nu  fornuftig!  —  gaa  i  Herrens  Navn! 

Catella. 
Hvis  du  gaar  med.  —  Jeg  kan  dig  ej  forlade. 
Fly  uden  Kamp  med  mig  fra  Florents  nu. 

Corbizio. 
Catella,  frist  mig  ikke!    ingen  Mand 
for  Elskov  ene  leve  tør,  og  derfor 
jeg  drager  ej  fra  Florents,  før  jeg  har 
endnu  engang  sat  Livet  ind  for  ham. 
Gaa  nu,  Catella!  men  et  Kys  forinden. 

Catella. 
Hvor  Mændene  tyrannisere  Kvinden ; 
dér  har  du  det!  du  haarde!  —  tøv  ej  længe, 
thi  ellers  vil  min  Uro  Hjertet  sprænge. 

Corbizio. 
Jeg  nødes  vel  til  Skyndsomhed,  du  kjære, 
hvis  ej  rnin  Elskov  Spore  nok  vil  være. 
Du  ve'd,  jeg  elsker  mer  end  alle  Mænd! 

Catella. 
O  lad  mig  blive,  nægt  det  ikke,  Ven! 
Sæt  Døden  traf  dig!  o  jeg  kan  ej  gaa. 

Corbizio. 
Min  Arm  er  stærk,  og  Gud  vil  for  mig  slaa. 
Frygt  ej,  Catella! 

Catella. 
Men  jeg  elsker  dig! 
haardhjertet  var  det  at  bortstøde  mig. 

Co  rbizio. 
Du  lille  Nar!  du  maa  ej  Tiden  spilde  — 
o  hjælp  os  Gud,  nu  er  det  alt  forsilde. 
Dér  er  de,  ser  du. 

Catella. 
O! 
Corbizio. 

Kom  nu  afsted! 
thi  Døden  lurer  alt  i  vore  Fjed.    —         De  gaa. 

Giuliano    kommer   ind,    fulgt  af   bevæbnede   Folk,  der 

danne  en  Kreds  om  Savonarola,  Domenico  og  Silvestro, 

som  med  Lænker  om  Hænderne  føres  bort. 

Giuliano. 
Var  der  ikke  nogen  dér? 

Første  Vagt. 
Jeg  syntes  det. 

Anden. 
Indbildning,   Kammerat,    er    en  mærkelig  Ting, 
for   den    kan    faa   en  Faarekylling   til  at  brøle  som 
en  Løve.      Her   er  jo  ikke  mere  end  bag  paa  min 
Haand,  ser  du. 

Første. 
Var   det    maaske   ogsaa    Indbildning,     du?    den 
Raslen  dér,  hvad? 

Anden. 
Det  lader  jeg  staa  hen,  til  jeg  ser  det.    (til    Sava- 
narola.)    Du   har   da  aldrig   kaldt   paa  en  Engel  for 
at  løse  de  Lænker  dér? 

Savonarola. 
Min    Engel    er    hos    mig,     men    du    ser    ham 
ikke,  Mand! 

Anden. 
Saa  bryder  jeg  mig  ikke  om  ham,  for  han  gjør 
da  ingen  Skade  saa  længe.   ■ 

Savonarola. 

Men  han  ser  dig  og  græder  for  dit  haarde  Hjer- 
tes Skyld. 

Anden. 
Lad  ham  græde,  til  du  drukner,  saa  slipper  du 
for  at  blive  brændt,  det  kan  du  da  takke  mig  for. 

Tre  die. 
Stille,  du !  ellers  skal  mine  Næver  tale  med  dig. 
Vi  har  Ordre  til  at  føre  ham  til  Fængselet,  men 
ikke  til  at  haane  en  slagen  Mand,  véd  du  det,  du. 
Gjør  nu  kun,  som  jeg  siger,  og  ikke  et  Ord  mere, 
du  kjender  mig  jo. 

And  en. 
Naa,    naa,    Broder    hidsig,     ikke    saa    prikken! 
Kom  saa. 

Giuliano. 
Hav  Øjnene  med  jer  paa  Vejen,    noget  er  der. 
Man  kan  aldrig  vide,    hvad   ske  kan.     Han  har  jo 
Venner  endnu,  som  kunde  —  men  gaa  kun! 

De  gaa. 

En  Pibe  lyder,  derpaa  Vaabenlarm.     Corbizio 
kommer  ind. 


Ha 


Giuliano. 
Corbizio. 


Giv  dig 


Giuliano. 
Du,  Corbizio,  min  Fjende! 
O,   *giv  dig«,  ha!  ja  Døden,  naar  du  ønsker. 

De  kæmpe. 

Corbizio. 
Jeg  siger  endnu  engang:  giv  dig,  eller 
jeg  sender  dig  til  Helved,  før  du  vil  det. 

Giuliano. 
Slaa  kun,  men  ti,  din  Stemme  mer  mig  martrer 
end  dine  Hug.     O  endelig  kan  jeg 
opgjøre  Regningen  med  dig. 

Corbiz  io. 

Nu  vogt  dig! 
Catella  kommer  og  vil  trænge  sig  imellem. 
Catella. 
Corbizio  1  Madonna,  hjælp  os  nu! 

Corbizio. 
O !  o  !  gaa  dog ! 

Giuliano. 
Af  Vejen,  Dreng! 

Catella. 

Nej,  nej! 
hold  inde! 

Giuliano. 
Hvad!    tag   det!  (han  saarer  hende.)  Nu 

du!  forsvar  dig! 

Corbizio 
slaar  ham  Kaarden  af  Haanden. 
Véd  du,  hvem  du  har  fældet  de'r? 

Giuliano. 

Hvad  saa! 
Han  hører  med  til  dine,  det  er  nok! 

Catella. 
Corbizio,  jeg  dør! 

Corbizio 

knæler  ned  for  hende. 

Catella,  elskte! 

Gi u lian  o. 
Du     lyver!    —    ve    mig  I    —    dræbt!    —    Catella 

dræbt!  — 
Catella!   Catella!   Catella!  (synker  til  Jorden.) 

Catella. 
Corbizio,  tilgiv  ham,  han  har  elsket 
og  elsket  meget,  tror  du  ikke? 

Corbizio. 

Ak! 

Catella. 
Min  Moder!  o!  —  saa  hils  dem  begge  fra  mig 
og  bed  dem  at  tilgive  deres  Datter, 
jeg  elsked  dem  —  men  elskede  dig  mere!  — 
jeg  angrer  det  dog  ej,  Corbizio, 
du  var  mig  alt!  —  hold  Armen  fast  om  mig! 
o  fastere,  Ven!  fastere,  saa!  saa! 
nu  hviler  jeg  saa  godt.     Kys  mig,  du  kjære! 
min   Sjæl  dit  Kys  skal  med  til  Himlen  bære! 

(hun  dør.) 
Corbizio. 
Der  døde  Livets  Fryd  for  mig!  Farvel! 
en  stakket  Vandring  end  i  denne  Ørk, 
og   saa  afsted,  afsted!  fra  denne  Jord, 
hvor  Had  og  Avind,  Fredløshed  kun  bor. 

Første  Vagt   kommer  ind. 
Hvor  er  vor  Høvedsmand? 

Corbizio. 

Dér,  dér! 
Gi  ulian  o  rejser  sig. 

Hvad  vil  du? 
Vagten. 
Hvorledes!  er  I  saaret? 

G  i  u  1  i  a  n  o. 

Nej!   —  hvad  vil  du? 

Vagten. 
Fortælle  jer,  at  vi  har  slaaet  dem 
og  drevet  dem  paa  Flugt.     To  blev  paa  Pladsen. 
Af  vore  faldt  kun  én,  den  Mand,  der  haaned 
Savonarola.      Selv  er  han  alt  bragt 
i  Sikkerhed  bag  Fængslets  Gitter.     Ja, 
det  er  det  hele. 

Gi  u  li  an  o. 
Godt!  —  gaa  kun!  —  jeg  kommer. 
Dog  bi!  —  nej  gaa!  —  jo  bring  en  Baare  hid 
og  nogle  Mænd.      Gaa  nu! 

Vagten. 

Hvem  ligger  dér? 

G  i  ulian  o. 
Gaa,  siger  jeg! 

Vagten. 
Nu  vel,  jeg  lyder,  Herre!       (gaar.) 

Giuliano. 
Corbizio! 

Corbizio. 
Hvadx  vil  du? 

Gi  ulian  o. 
Bede  dig 
at  gjøre  mig  en  Venskabs  Tjeneste, 
som  falder  Fjender  let.     Stød  dette  Sværd 
dybt  i  mit  Bryst,  befri  min  syge  Sjæl 
fra  Jordelivets  endeløse  Kvaler. 
Med  Tak  jeg  tager  Døden  af  din  Haand; 
thi  ingen  har  jeg  saaret  mer  end  dig. 
Gav  du  mig  Døden,  tror  jeg  Dødens  Rædsel 
ej  blev  saa  grufuld,  som  min  Skyld  fortjener. 
Dér!  største  Fjende,  dog  min  sidste  Ven! 
Stød  nu,  men  sikkert,  dybt! 

Corbizio 

holder  Sværdet  et  Øjeblik _i  sin  Haand,   kaster   det 

saa  bort. 

Nej,   Giuliano! 
Min  Sorg  er  altfor  stor  og  indholdsrig, 
mit  Hjerte  har  ej  Plads  engang  til  Had. 
Hun  tilgav  dig  —  jeg  gjør  som  hun  —  men  gaa, 
og  lad  mig  aldrig  se  dit  Ansigt  mere. 
Profeten  talte  sandt,  da  han  forkyndte, 
du  var  din  gode  Skjæbnes  værste  Fjende. 
Gaa  nu !   Farvel !   og  Herren  dig  tilgive, 
hvad  du  har  gjort  mod  mig! 

Giuliano. 

Corbizio!  — 
Saa  gaar  jeg  fredløs  om  paa  Jordens  Kreds, 
til  én  faar  Lyst  til  dette  usle  Liv, 
lad  ham  da  tage  det!  —  Men  jeg  vil  dog, 
for  at  faa  Kraft  til  denne  tunge  Vandring, 

blot  røre  ved  den  Haand,  jeg  Døden  gav, 
med  mine  Læber,  saa  —  o  ja!  saa  gaar  jeg. 

Corbizio. 
Nej,  vov  ej  det!  forstyr  ej  Dødens  Fred 
med  end  en  Udaad.     Gaa!  jeg  byder  her. 

Gi  li  li  an  o. 
Lyksalig  du,  skjøndt  al  din  Fryd  er  død! 
Hun  elsked  dig  —  du  kjender  ej  til  Nød. 

(gaar  ud.) 
Corbizio    alene. 
Almægtige!  hvorledes  skal  jeg  finde 
din  Kjærlighed  i  det,  der  ramte  hende?  — 
Catella!  —  o!  —  min  Brud,  mit  Liv,  min  Lyst!  — 
med  dig  dør  Glæden  ud  i  dette  Bryst. 
Folk  komme  ind  med  en  Baare. 
Første. 
Her  er  det!  dér  ligger  han! 

Anden. 
En  skjægløs  Hage  og  dog  allerede  saa  gode 
Venner  med  Døden,  stakkels  Fyr!  Jeg  vilde  ikke 
være  i  Savonarolas  Sted  for  meget,  for  det  kommer 
dog  altsammen  paa  hans  Hoved.  Sæt  Baaren  her! 
jeg  tager  den  Fyr  paa  min  Samvittighed. 

Corbizio. 
Gaa   bort   med    dig!    lad    mig!  (tager  Liget;  for  sig.) 

Sorg  uden  Navn! 
for  sidste  Gang  jeg  tager  dig  i  Favn. 

(lægger  det  paa  Baaren.) 

Anden    sagte. 
Han  græder,  du! 

Første  ligeledes. 
Tys!    lad    os    tie   her,    det   er    det   fornuftigste, 
mener  jeg. 

Anden  ligeledes. 
Kan  nok  være. 

Corbizio. 
Bær  denne  til  Albizzis  Gaard!  —  Tag  her!  — 

(kaster  Ghild  til  dem.) 
Tal  intet  Ord,  før  I  har  sat  den  dér. 

(De  gaa  ud.) 


Torvet.  I  Baggrunden  en  Tribune,  paa  hvilken  Kardi- 
nalen og  Veri  af  Medici  have  Plads  Nedenfor  Fran- 
cesco og  Raadsherrerne.  Soldater  og  Folket  omgive 
dem.  Yed  Siden  staar  Popoleschi  for  sig  selv.  Tilhøjre 
bag  Scenen  Baalet,  hvis  Flammer  lyse  ind  over  den. 
Tilvenstre  Savonarola,  Domenico  og  Silvestro  med 
bundne  Hænder. 

Medic.i. 
Da  Loven  nu  har  talt  sit  sidste  Ord 
igjennem  Florents'  Raad,  som  dømte  disse, 
Savonarola  dér,   Domenico, 
Silvestro,   alle  Brødre  fra  San  Marco, 
ved  Dommen,  som  er  kundgjort  nu  for  Folket, 
til  her  paa  Florents'  Torv  for  Folkets  Aasyn 
at  lide  Døden  paa  det  rejste  Baal, 
saa  er  dens  Gjerning  endt,   og  Kirken  skal 
igjennem  Kardinalen  fælde  nu 

Skilsmissedommen  mellem  dem  og  den. 
(til  Soldaterne.)    Før  Fangerne  for  Kardinalen  frem. 

(stiger  ned.) 

Savonarola,    Domenico     og   Silvestro    føres   frem   foran 

Tribunen. 

Kardinalen. 
Hør  da,   hvad  Kirken  eder  nu  forkynder. 

Savonarola. 
Tilstaa  mig  blot  et  Ord,  førend  I  taler! 
I  Herrens  Navn  jeg  beder  jer. 

Kardinalen. 

Saa  tal! 

Savonarola. 
Jeg  beder  jer  om  Medynk  ej  for  mig, 
men  for  de  to.  som  staa  her  ved  min  Side. 
Hvis  de  har  fejlet,  bærer  jeg  jo  Skylden, 
lad  mig  alene  Straffen  derfor  bære, 
vis  Naade  imod  dem  og  skaan  dem. 

Kardinalen. 

Nej! 

Savonarola. 
I  denne  Stund  staar  I  som  Kirkens  Talsmand, 
og  Kirkens  Grundvold  er  dog  Kjærlighed; 
tænk  dog  paa   det,  hvis  I  forlanger  Naade 
for  Herrens  Dom  engang  og  tænk  dog  paa, 
hvad  Kongen  svared  den  gjældbundne  Tjener. 

Kardinalen. 
Tal  ikke  mer,  vanhellige! 

Domenico  til  Savonarola. 
o  stands! 

Bedrøv  mig  ej  ved  mer  for  mig  at  bede, 
jeg  kjender  intet  Liv  foruden  dig, 
jeg  følger  dig  saa  sejersglad,  min  Mester, 
hvor  du  gaar  hen,  de'r  maa  der  saligt  være. 

Silvestro. 
Bed  ej  for  mig,  jeg  stolt  vil  Døden  lide, 
thi  Vejen  skal  jeg  vandre  ved  din  Side. 

Sav  o  nar  o  la. 

Den  største  Glæde,  Livet  har  mig  skjænket, 
den  skjænked  det  mig  i  min  sidste  Stund, 
(til  Kardinalen.)   Jeg   beder    ikke  mer  —  gjør  eders 

Gjerning!  — 

Kardinalen. 
Det  vil  jeg,  ja!  —  Hør  mig!  I  Pavens  Navn 
jeg  skiller  eder  fra  den  sejrende 
og  sande  Kirke. 

Savonarola. 
Nej,  det  kan  I  ikke. 
Fra  Kirkens  Strid  og  korte  Løb  paa  Jorden 
kan  I  os  skille  nu,  ej  fra  dens  Sejer; 
Retfærdighedens  Krands  hos  Herren  findes, 
I  véd  ej,  om  hvis  Hoved  den  skal  bindes. 

Kardinalen. 
Døvt  er  mit  Øre  for  din   Kjættertale.   — 
Affør  dem  deres  Ordensklæder  nu. 

Savonarola 
idet  man  tager  lians  Kutte  fra  ham. 
Ved  Herrens  Naade  blev  den  skjænket  mig, 
og  pletfri  har  jeg  baaret  den  til  nu. 

Tag    hen!     (til    Francesco,    der   modtager   Klæderne.) 

jeg  har  tilgivet  dig  og  alle, 
tænk  paa  mit  Ord,  naar  Dødens  Skygger  falde. 

Kardinalen. 
Kast  over  dem  nu  Dødningslørene. 

(Der   istemmes   bag    Scenen:     dies   iræ,   dies   illa. 
Klokkerne  lyde.) 

Savonarola. 
O,  Florents,  Florents,  Fædrestad,  Farvel! 
ak,  aldrig  har  en  Søn  sin  Moder  elsket, 
som  jeg  har  elsket  dig  —  og  du  forskød  mig! 
Naar  Tidens  Fylde  kommer,  vil  du  angre, 
hvad  du  forbrød  mod  ham,  som  kæmpede 
for  Friheden,  for  Aanden  og  for  Livet. 
Jeg  er  forløst,  men  andre  komme  efter 
med  samme  Maal,  men  vel  med  bedre  Kræfter, 
forskyd  ej  Frelsen  da,  som  de  dig  bringer.  — 
Flyv  fri  min  Sjæl  til  Gud  paa  ørnevinger. 

(Slørene  kastes  over  dem,  og  de  gaa  til  Baalet.) 

Stemmer  af  Folket. 
Ve  os !  ve  os !  —  Herren  er  med  ham  — 
Flammerne  skilles!  —  se!  se!  — 

Kardinalen. 
Daarer!  der  sank  han! 

A 1  bi  z  z  i 
styrter  ind,  efter  ham  kommer  Sismonda. 
O  ve  os  alle,   som  har  Del  i  dette! 
ve  mig  og  eder !  Morderengelen 
gaar  nu  igjennem  Florenis  og  slaar  ned 

de  førstefødte-     I  mit  Hus  har  den 

begyndt  sin  Vandring.     O,  mit  Barn  er  dræbt! 

Folket. 

Ve  os!  frels  os  nu! 

Popoleschi  for  sig  selv. 

Jeg  undte  ham  at  vinde  Livets  Krone. 

S  i  s  m o  n  d  a , 

der  med  Ansigtet  vendt  imod  Baalet  har  knælet  i  stille 

Bøn,  rejser  sig  og  kaster  sig  til  Albizzis  Bryst,  som 

sammensunken  staar  hos  hende. 

Nu  græde  Englene  for  Herrens  Trone. 

